REPORT: Facilitythakugai umurun dhuvas vee meehun ekanive, maayoosvefai! | ThePress\nފެސިލިޓީތަކުގައި އުމުރުން ދުވަސް ވީ މީހުން އެކަނި ވެފައި، އަޅާލާނެ މީހަކު ނެތް!\n21 May 2021, 14:05\nއެކަނި ކާއެތިކޮޅު ނުކެވޭ މީހުންނާއި އެކަނި ފާހާނާއަށް ނުދެވޭ މީހުން އެބަތިބި\n1 ދުވަސް ވީ ބަތް ޕާރުސަލާއި ކާތަކެތި އެހަބުރި\nސިއްހީ އެހީތެރިން ވަރުބަލި ވެ ހާސްކަމުގައި\nހުޅުމާލެ މެޑިކަލް ފެސިލިޓީގައި އޮތް އުމުރުން ދުވަސްވީ ބަލި މީހެއް / ފޮޓޯ: ދަ ޕްރެސް\nއެންމެންނަށްވެސް ރާއްޖޭގައި ކޮވިޑްގެ ހާލަތު އޮތް ގޮތް އެނގެއެވެ. ހާސްވެ ކަންބޮޑުވާ ބަޔަކު ކަންބޮޑުވާ އިރު ބިރެއް ނެތި ވަރިހަމަ ވާ މީހުންވެސް އެބައުޅެވެ. ވަރިހަމަ ވާ މީހުން ބުނަނީ "މިހާރު ކޮވިޑް ދެކެ ބިރެއް ނުގަންނަ" ކަމަށެވެ. އެ ބިރު ކަނޑުވާލީ ސިޔާސީ މީހުން ކަމަށެވެ. ހާއްސަކޮށް ރައްޔިތުންގެ މަޖިލީހުގެ މެންބަރުން ކަމަށެވެ.\nރާއްޖޭގައި ކޮވިޑްގެ ނަންބަރުތައް ހުރީ ދިމާ މައްޗަށެވެ. ކޮންމެ ރެއަކު ހެލްތު ޕްރޮޓެކްޝަން އެޖެންސީން އިއުލާން ކުރާ ނަންބަރުތަކުން މިކަން ސާފުވާނެއެވެ. ކޮވިޑް ނުވަންނަ ގެއެއް، ބައްދަލު ނުކުރާ ގޭބިސީއެއް ނެތޭ ބުނެވިދާނެއެވެ. އެހާވެސް ބާރަށް، ހަލުވިކޮށް ކޮވިޑް ފެތުރެމުން ދާ އިރު ހާސްވެ، ކަންބޮޑުވެ، ގޮތް ހުސްވެފައި ތިބި ބަޔަކު އެބަ ތިއްބެއެވެ.\nމާޔޫސް ކަމާއި ގިލަން ވެރިކަމުގައި ބަލި އެނދުގައި އެތައް ބަޔަކު އެބަ ތިއްބެވެ. ބައެއް މީހުން ތިބީ "މަރުގަންނަވާނެ ވަގުތަކަށް" އިްނތިޒާރުގައެވެ. އެއީ އަޅާލާނެ އެހީތެރިއެއް، އަތް ގާތްކޮށްލަ ދޭނެ ޔާރެއް އިޔާރެއް ނެތި ފެސިލިޓީގައި ތިބި މީހުންނެވެ. ހާއްސަކޮށް އުމުރުން ދުވަސް ވީ ބައެއް މީހުންނެވެ.\nކޮވިޑް ފެސިލިޓީތަކުގެ ހާލަތު\nކޮންމެ ރެއަކު އެޗްއީއޯސީގެ ޕްރެސްގައި ދައްކަނީ އެއް ވާހަކައެކެވެ. އެއް ފައްޗަކަށް ނަންބަރުތައް ކިޔައެވެ. ފެސިލިޓީތަކުގެ ވާހަކަ ވެސް ދައްކައެވެ. ބޭނުންވާ ވަރަށް އަދި އެނދު ހުރި ކަމަށާއި، ބަލިމީހުންނަށް ފަރުވާ ކުރަމުން ދާ ވާހަކަ ދައްކައެވެ.\nއެއީ ތެދެކެވެ. އެކަމަށްޓަކައި އެޗްއީއޯސީގެ ސްޓާފުންނަށާއި މެނޭޖުމަންޓަށް ސެލިއުޓް ކުރަން ޖެހެއެވެ. "ދަ ޕްރެސް" ގެ މި ރިޕޯޓު ލިޔުމަށްޓަކައި ގިނަ މަސައްކަތްތަކެއް ކުރީމެވެ. ފެސިލިޓީތަކުގެ ހާލަތު ދެނެގަތުމަށް އެތައް ބަޔަކާ ވާހަކަ ދެއްކީމެވެ. ފެސިލިޓީތަކަށް ގެންގޮސް ދޫކޮށްލި ބައެއް މީހުންނާއި މިހާރުވެސް ފެސިލިޓީތަކުގައި ތިބި ބައެއް މީހުންނާވެސް ވާހަކަ ދެއްކީމެވެ.\n"ވަރަށް ރަނގަޅު، ކޮވިޑާ ގުޅިގެން ދޭން ޖެހޭ ބޭސްތައް ދޭ، އިންޖެކްޝަންވެސް ޖަހާ، އާވިވެސް އެރުވޭ، ނިދަންވެސް ގޮދަޑި ރަނގަޅު އެނދު ހުރޭ، 4-5 ފާހާނާ ހުރޭ، އޮކްސިޖަންވެސް ހުރޭ"\nފެސިލިޓީއަށް ދިޔަ މީހެއް\nދެން ގޯހީ ކޮންކަމެއްތޯ އެހުމުން، ދީފައި ހުރި ޖަވާބުތަކުން ބޭހަށް ނުގުޑާ ބައްޔެއް ފާހަގަ ވިއެވެ. އެއީ ކޮވިޑަށް ވުރެ ނުރައްކާ އަދި ބިރުވެރި ބައްޔެކެވެ.\n"ދަ ޕްރެސް" އަށް މައުލޫމާތު ދިން ބައެއް މީހުން ބުނީ، އުމުރުން ދުވަސްވީ ހައެއްކަ މީހަކު ބަލި އެނދުގައި އެބަ އޮތް ކަމަށެވެ. އެކަނި ހާލަށް ކޮޅަށް ނުތެދުވެވޭ ކަމަށެވެ. ގޮނޑީގައި ނޫނީ ފާހާނާއަށް ނުދެވޭ ކަމަށެވެ. އެކަނި ކާއެތިކޮޅު ނުކެވޭ ކަމަށެވެ.\n"އެބަހުރި ގެނައި ގޮތަށް އެއް ދުވަސްވެފައި ހުރި ކާ އެއްޗެހި، އެ މީހުންނަށް އެކަނި ނުކެވޭތީ އެ ހުރީ، ކާން ދޭނެ މީހަކު ނެތް"\nފެސިލިޓީގައި މިވަގުތު ހުރި މީހެއް\nތަނުގެ ހާލަތު ކިޔަދެމުން އެހެން މީހަކު ބުނީ، ހިނގާ ބިނގާބެ ނޫޅެވޭ މީހަކު ފާހާނާއަށް ގެންދަން މީހަކު އައިސް އެމީހާ ފުރޮޅު ލީ ގޮނޑިއެއްގައި ގެންދިޔަ ކަމަށެވެ. ނަމަވެސް ނައިސް ގިނަ އިރުވެ ހަބަރެއް ނުވެގެން ބަލަނިކޮށް ފެނުނީ އޭނާ ގޮނޑިއާއެކު މޫނު ދޮންނަ ތަށިކައިރީގައި އިންދާ ކަމަށެވެ. އޭރު އޭނާ އެހެން އިންނަތާ 3-4 ގަޑިއިރު ވެދާނެ ކަމަށް އެމީހާ ބުންޏެވެ.\nއެހެން މީހަކު ބުނީ، ފެސިލީޓީގައި އިންތިޒާމެއް ނެތުމުން، ބަލިމީހާ އޮންނަ އެނދު ފާހާނާއަށް ގޮސް އަންނަ އިރު ބަދަލުވުމާއި، ކާން ގެންނަ އެއްޗެހި ދޭންވާ މީހާ ނޫން މީހަކަށް ދެވުންފަދަ ކިތަންމެ ކަމެއް ހިނގަމުން ދާކަމަށެވެ.\nފެސިލިޓީގައި ތިބި އެހެން ބައެއް މީހުން ބުނީ، ހެނދުނު ކާން ގެންނަނީ ސޭންޑްވިޗު ކަހަލަ ލުއި އެއްޗެއް ކަމަށެވެ. މެންދުރަށާއި ރޭގަނޑަށް ބަތާއި މުގުރިހައާއި ތަރުކާރީ ކޮޅެއް ލިބޭ ކަމަށެވެ. އަދި ހަވީރު ކަސްޓަމް ރޭޓުން ކޮންމެ މީހަކަށްވެސް3ހެދިކާ ލިބޭ ކަމަށެވެ. ކާ އެއްޗެހީގެ ރަހައާ ބެހޭ ގޮތުން އެމީހުން ބުނީ ލަނީ އާންމުކޮށް ހޮޓާހޮޓަލުގައި ހުންނަ އެއްޗެހީގައި ލާ ރަހަ ކަމަށެވެ.\nކެއުމާއި ބޭހުގެ މާ ބޮޑު މައްސަލައެއް ނުވަތަ ޝަކުވާއެއް އެމީހުންގެ ނެތެވެ. ޝަކުވާ އަކީ، ފެލިސިޓީގައި ތިބި ހެލިފެލިވެ އުޅެވޭ މީހުންނާ ހިލާފަށް އޮތްތަނުން ހިރިނުލެވޭ މީހުންނަށް އަޅާލުން ކުޑަވުމުގެ ޝަކުވާއެވެ.\n"ދެން ޒުވާނުން ގިނައީ، އެމީހުންނަށް އެކަނި ފާހާނާއަށް ގޮސް ހެދުނަސް، ނުދެވޭ މީހާ ކީއްކުރާނީ، ދެން އެންމެންވެސް މިތެބެނީ ޕޮޒިޓިވް ވެފައި، ނަފުސާނީ ކަންތައްވެސް އެހާ ބޮޑު"\nފެސިލިޓީގައި ހުރި މީހެއް\nކުރިންވެސް "ދަ ޕްރެސް" އިން ވާނީ ފެސިލިޓީތަކުގެ ހާލަތާ ބެހޭ ރިޕޯޓެއްގައި އެތާނގައި ތިބޭ މީހުންނަށް ދިމާވާ ގިނަ މައްސަލަތަކުގެ ވާހަކަ ގެނެސްދީފައެވެ. އޭގެތެރެއިން އޭރުވެސް ބޮޑުވި އެއް މައްސަލައަކީ ނަފްސާނީ އެހީތެރިކަން ލިބުމުގައި ހުރި ދަތިކަމުގެ މައްސަލައެވެ. ބައްޔަށް ބޭސް ކެޔަސް ނުފިލާ ބައްޔަކީ ނަފްސާނީ ބައްޔެވެ.\nޒުވާނަކަސް އަދި މުސްކުޅިއަކަސް ނަފްސާނީ އެހީތެރިކަމަކި ބޭނުންވާ އެހީތެރި ކަމެކެވެ. ހާއްސަކޮށް ކޮވިޑްގެ މިހާލަތުގައި ބަލި މީހުންނަށް ނަފްސާނީ އެހީތެރިކަން މުހިންމެވެ.\nހުޅުމާލެ މެޑިކަލް ފެސިލިޓީ / ފޮޓޯ: އެޗްއީއޯސީ\nފެސިލިޓީތަކުގައި ތިބި މީހުންގެ އުދާސްތަކާއި ވޭން ހިއްސާ ކުރަމުން ބުނީ، ކޮވިޑަކީ އާދައިގެ ރޯގާއެއް ނޫން ކަމަށެވެ. ހަށިގަނޑުގައި އަޅާ ވޭނާއި ނޭވާއަށް ދަތިކޮށްލާ ކޮންމެ ފަހަރަކީ އެތައް އިހުސާސެއް އެއްފަހަރާ ކުރެވޭ ވަގުތެއް ކަމަށެވެ. ނޭވާ ހާސްވެ ބަންދުވެދާނެހެން ހީވާ ކިތަންމެ ވަގުތެއް ދާ ކަމަށް ބައެއް މީހުން ބުންޏެވެ.\nއެ ހާލަތްތަކުގައި އެހީތެރިކަން ފޯރުކޮށް ދޭން ތިބެނީ ފެސިލިތީތަކުގައި ތިބޭ ބަލިމީހުންގެ ހިދުމަތަށް ހާއްސަވެފައި ތިބޭ ސިއްހީ އެހީތެރިންނެވެ. ސިއްހީ އެހީތެރިންގެ މަދުކަމާއެކު ފެސިލިޓީގައި އެތައް ސަތޭކަ ބަޔަކު ތިބުމަކީ އެންމެނަށް އެއްފަހަރާ ހިދުމަތް ދިނުމުގައި ސިއްހީ ނިޒާމަށް އޮތް އެންމެ ބޮޑު ގޮން ޖެހުމެވެ.\nއެޗްއީއޯސީން ބުނެފައި ވަނީ ފެސިލިޓީތަކުގައި އެންމެ ފުރިހަމަ ހިދުމަތް ދެވޭތޯ ކެނޑި ނޭޅި މަސައްކަތް ކުރާ ކަމަށެވެ. ސިއްހީ އެހީތެރިން މަދުކަން ގަބޫލު ކުރަމުން ފެސިލިޓީތަކާއި ކޮވިޑްގެ ކަންކަމުގައި އުޅެދޭނެ ގިނަ އަދަދެއްގެ އެހީތެރިން ހޯދުމަށް އެތައް ފަހަރަކު ހެލްތް މިނިސްޓްރީން އިއުލާންވެސް ކުރި ކަމަށާއި އަދިވެސް މަސައްކަތް ކުރަނީ އެހީތެރިން އިތުރު ކުރުމަށް ކަމަށް ބުނެއެވެ.\nހުޅުމާލެ މެޑިކަލް ފެސިލިޓީގައި އުމުރުން ދުވަސް ވީ މީހަކު އަމިއްލައަށް ފެންބޯން މަސައްކަތް ކުރަނީ / ފޮޓޯ: އެޗްއީއޯސީ\n"އެއްވެސް ފެސިލިޓީއެއް ނުފުރޭ، އެނދު އެބަހުރި، ހުޅުމާލެ މެޑިކަލް ފެސިލިޓީ ފުރުމާ ގާތުގައި އޮތަސް، އައިޖީއެމްއެޗްގެ ހިޔާ ވިންގާއި، ހުޅުމާލެ ހޮސްޕިޓަލާއި ދަރުމަވަންތަ ހޮސްޕިޓަލުގެ 16 ވަނަ ފަންގެފިލާ އެބަހުރި"\nރައީސް އޮފީހުގެ ތަރުޖަމާން މުހައްމަދު މަބްރޫކް އަޒީޒު\nފެސިލިޓީތަކާއި ކޮވިޑްގެ ކަންކަމުގައި މަސައްކަތް ކުރާ އެހީތެރިން މިހާރު 12 ގަޑި އިރު މަސައްކަތް ކުރެއެވެ. ރާއްޖޭގައި ޕޮޒިޓިވް ވާ އަދަދުތައް 1000 އިން 2000 އަށް އަރައިގެން ގޮސް ފައި ވާއިރު 24 ގަޑި އިރު މަސައްކަތް ކުރިއަސް މިހާރު ނުފުދެއެވެ.\nއެހީތެރިންނަށް ފުރުސަތު ދިނުން\nގައިގައި ނެތް ހަކަތައެއް ނެރެގެން ކުރަން އުޅުނަސް އިންސާނުންނަށް މަަސައްކަތް ކުރެވޭނީ ވަކި ވަރަކަށެވެ. ރާއްޖެއިން ކޮވިޑް ޖެހުނު މީހުންގެ އަދަދު 50،802 އަށް އަރަފިިއެވެ. މިވަގުތުވެސް 20،272 މީހުންނަކީ ކޮވިޑުން ފަސޭހަ ނުވާ ބަލި މީހުންނެވެ. ގިނަ ބަޔަކު ފެސިލިޓީތަކުގައި ތިބި އިރު އެ އެންމެނަށްވެސް އަޅާލުން ބޭނުންވެއެވެ. އެންމެނަށް އެހީތެރިކަން ދެވޭވަރަށް ސިއްހީ ހިދުމަތްތެރިންނެއް ނެތެވެ.\nއުމުރުން ދުވަސް ވީ މީހުން ގިނައެވެ. ކޮވިޑަށް ޕޮޒިޓިވް ވާ އަދަދުތަކާ އެއްގޮތަށް އެ ބަލީގައި މަރުވާ މީހުންގެ އަދަދުތައްވެސް މައްޗެވެ. ރާއްޖެ ކަހަލަ ކުޑަ އާބާދީއަކަށް ބަލާނަމަ ހިނގަމުން މިދާ މެއި މަހުގެ ކޮންމެ ދުވަހަކީ 3-4 މީހުން ކޮވިޑްގައި މަރުވި ދުވަހެކެވެ. މިމަހުގެ 20 ދުވަސް ދިޔަ އިރު މަރުވި މީހުންގެ އަދަދު 46 އަށް އަރައިފިއެވެ.\nމަރުވެފައި އޮތް މީހެއް---\nފެސިލިޓީތަކަށް އުމުރުން ދުވަސް ވީ މަންމައާއި ބައްޕަ ނުވަތަ ކާފައާއި މާމަ ފޮނުވައިގެން ތިބި ކިތަންމެ ބަޔަކު އެ މުސްކުޅިންނަށް އެހީވާން ބޭނުންވެފައި އެބަ ތިއްބެއެވެ. ކޮވިޑް ޖެހުނަސް ހެޔޮކަމަށް އަމިއްލަ ޒިންމާގައި އެމީހުން ކައިރިއަށް ފެސިލިޓީއަށް ދާން ބޭނުމެވެ. އެމީހުންނަށް އަޅާނުލެވި މަރުވުމަށް ވުރެ، އަޅާލުން ދޭން ބޭނުން ވެއެވެ.\nމިއީ އެޗްއީއޯސީއަށް ދިމާވެފައި އޮތް މީހުންގެ ދަތިކަމާއި އެހީތެރިންގެ ދަތިކަމަށް ހައްލެއް ލިބިދާނެ ކަމެކެވެ. އަދި ކޮންމެ ދުވަހަކު މަރުވަމުން ދާ ރޭޓްވެސް ދަށް ކުރެވިދާނެ ކަމެކެވެ. މަރަކީ އަހަރެމެނަށް ހިފެހެއްޓޭނެ އެއްޗަކަށް ނުވިޔަސް، އަޅާލެވޭނެ ގޮތެއް ވާނަމަ އަޅާނުލެވި އޮވެ ގައިމުވެސް މަރެއް ނުވާނެއެވެ. އެކަނި ހާލަށް ކާއެތިކޮޅު ނުކެވި ހިތްދަތިކަމުގައި ކަރުނަ އަޅާކަން އެ މުސްކުޅިންނަކަށް ނުޖެހޭނެއެވެ. ފާހާނާއަށް ގެންގޮސް ހަނދާންނެތިގެން ނުވަތަ ބިޒީވެގެން ދޫކޮށްލާކަށް ނުޖެހޭނެއެވެ. އުމުރުގެ އެންމެ އަޅާލުން ބޭނުންވާ ދުވަހު އޯގާތެރިކަމާއެކު ވާހަކަ ދައްކާލާނެ އެހީތެރިއަކު ނެތިއެއް ނުދާނެއެވެ.\nކޮވިޑްގެ ހާލަތުން މިންޖުވެ އާ ހަލަތަށް ދިއުމަށް އެންމެންގެ އެހީތެރިކަން މުހިންމެވެ. އެންމެންގެ އެހީތެރިކަން ހޯދާށެވެ.\nރިޕޯޓް ކަރަންޓީން ފެސިލިޓީ ކޮވިޑް19 މެޑިކަލް ފެސިލިޓީ


ކެޔޮނިރު ކޮލަމް: އުއްމީދަކީ ރައީސް ސޯލިހު ރައްޔިތުންނާއި ޤައުމުގެ ފަޅި ނެންގެވުން! |\nއަޅުގަނޑުގެ ރައްޓެއްސެއް ނޫނެވެ! ނަމަވެސް ޤައުމީ ގޮތުން ޚިޔާލް އެއްގޮތް މީހަކު ފޯނުކޮށްފައި ބުންޏެވެ: "ތިވަރަށް އިންޑިއާ އާއި ދިވެހި ސަރުކާރަށް ފާޑުކިޔާއިރު ފުރާނައަށް ގެއްލުންވާ ވަރުގެ ހަމަލާއެއް ދީފާނެތީ ޖެހިލުމެއް ނުވޭތޯ؟" އެވެ. އިންޑިއާގެ ސިއްރު ފުލުހުން ކަމުގައިވާ "ރޯ"ގެ ކޮމާންޑޯއިން އައްޑޫ ސިޓީގައި، ޕޮލިސް އެކަޑެމީ އިމާރާތްކުރާ މީހުންގެ ގޮތުގައި ދެއްކިގެން އައިސް، އައްޑޫގައި އެބައުޅޭ ކަމަށާއި "ރޯ"ގެ ހަމަލާއެއް އައިސްފާނެތީ ޖެހިލުންނުވޭތޯ އޭނާ ސުވާލު ކުރިއެވެ. ޖެހިލުން ނުވެއެކޭ ދަންނަވާކަށް އަޅުގަނޑު ނެތީމެވެ. ޖެހިލުންވެއެވެ.\nނޮވެމްބަރ 3، 1988 ގައި ލަންކާގެ ކުލީ ސިފައިން ރާއްޖެ ހިފަން އެރުމުން އެމީހުންނާ ކުރިމަތިލާންް، މޫސާ ޖަލީލްގެ ކޮމާންޑްގެ ދަށުން ނިކުން ދިވެހި ސިފައިންގެ ފައުޖުގައި ތިއްބެވި ހުރިހާ ސިފައިންވެސް އެދުވަހު ހަމަ ޖެހިލުންވާނެކަން ޔަޤީނެވެ. ނަމަވެސް ދީނާއި ޤައުމުގެ ދިފާއުގައި އެން.އެސް.އެސްގެ ހެޑްކުއާޓަރުން ނިކުމެ ކުލީ ސިފައިންނާ ކުރިމަތިލައި، އޭގެ ތެރެއިން ބައެއް ސިފައިން ޝަހީދުވެސް ވިއެވެ. ޖެހިލުންވުމަކީ މަތިވެރި މަޤްސަދަކަށްޓަކައި މަސައްކަތް ނުކުރަންޖެހޭ ސަބަބެއް ނޫނެވެ.\nއިންޑިއާގެ ހައްދުފަހަނަ އަޅާފައިވާ ހިންދުތުވާ ފިކުރުގެ ހިންދޫންނަކީ ވަރަށް އަނިޔާވެރި، ޚާއްސަކޮށް މުސްލިމުންނާ އަދާވާތްތެރި، ނުރައްކާތެރި ބައެކެވެ. ވެރިކަމުގައި އޮތް ބީ.ޖޭ.ޕީ އަކީ އިންޑިއާގެ މަގުތަކުގައި، ރޯމާ ދުވާލު މުސްލިމުންނަށް އަނިޔާކޮށް، ބައެއް މުސްލިމުންް މަރައި ހަދާއިރުވެސް އެއްވެސް ފިޔަވަޅެއް ނާޅައި، އެފަދަ ހިންދޫން ދިފާއުކުރާ ސަރުކާރެކެވެ. ބޮޑުވަޒީރު ނަރެންދުރަ މޯދީ އަކީ 2002 ވަނަ އަހަރު ގުޖުރާތުގައި މުސްލިމުންނާ ދެކޮޅަށް ބޮޑު ޤަތުލުއާއްމެއް ހިންގިއިރު ގުޖުރާތުގެ ޗީފް މިނިސްޓަރަކަށް ހުރި ފަރާތެވެ. އެކަމާ ގުޅިގެން މޯދީއާ ދެކޮޅަށް ދުނިޔޭގެ ބައެއް ޤައުމުތަކުން ދަތިކުރުމުގެ ފިޔަވަޅު އަޅައި، އެޤައުމުތަކަށް ނޭރޭ ގޮތަށް ވެސް ނިންމިއެވެ. ނަމަވެސް އިންޑިއާގެ ހިންދޫންގެ ވޯޓުން މޯދީއަށް ބޮޑުވަޒީރުކަން ލިބުމުން މޯދީ ބަލައިގަންނަން ދުނިޔޭގެ ޤައުމުތަކަށް މަޖުބޫރުވިއެވެ.\nއިންޑިއާގެ މަގުތަކުގައި މުސްލިމުންނަށް ހަމަލާދީ އަނިޔާކުރަނީ\nއިންޑިއާ އަކީ، މިހާރު އެމީހުން ރާއްޖެއަށް މަޑުމަޑުން އަރަމުން އެދާ ގޮތަށް، މިނިވަން ޤައުމެއް ކަމުގައިވާ ސިއްކިމް އަށް އަރައި، އެޤައުމުގެ ސިޔާސީ ފަރާތްތަކަށް ރިޝްވަތު ދީ، ޤައުމު ބައިބައިކޮށް، ފިތުނަ އުފައްދައި، އެންމެ ފަހުން 1975 ވަނަ އަހަރު ނެގުނު ރެފަރެންޑަމް ވޯޓަކުން، ވޯޓުގައި މަކަރު ހަދައިގެން، އިންޑިއާގެ ބަޔަކަށް ސިއްކިމް ހެދި މަކަރުވެރި ޤައުމެކެވެ. އިންޑިއާގެ ބޮޑުވަޒީރު މޯދީ އަށް އެމް.ޑީ.ޕީ ސަރުކާރުން ނިޝާން ޣިއްޒުއްދީންގެ އިއްޒަތްތެރި ވެރިޔާގެ ލަޤަބާއެކު ރަން މެޑަލް ދިނަސް މޯދީ އަކީ އިންޑިއާގެ ހައްދުފަހަނަ އަޅާފައިވާ ވަތަނީ ޖަމާއަތެއް ކަމުގައިވާ އާރ.އެސް.އެސްގެ މެމްބަރެކެވެ. ގުޖުރާތުގެ ޖައްލާދުގެ ގޮތުގައި މަޝްހޫރުވެފައިވާ ފަރާތެކެވެ. މުސްލިމުންގެ އަދުއްވެކެވެ.\nމިފަދަ ފަރާތެއްގެ ބޮޑުވަޒީރުކަމުގެ ދަށުން އިންޑިއާ އައިިސް ރައްޖޭގެ ވަރަށް މުހިއްމު ތިން ސަރަހައްދެއްގައި އަސްކަރީ މަތިންދާ ބޯޓައި އިންޑިއާ ސިފައިންނާ އެކު ޖަގަހަ ޖެހުމުގެ ހުއްދަ އެމް.ޑީ.ޕީ ސަރުކާރުން މިވަނީ ދީފައެވެ. އުތުރުން ހަނިމާދޫގައި އިންޑިއާ އަސްކަރިއްޔާގެ ދޯނިއަރ މަތިންދާ ބޯޓަކާ އެކު އިންޑިއާ ސިފައިން ތިބެ، ހަނިމާދޫ އެއާޕޯރޓް ތަރައްޤީ ކުރުމުގެ ބަހަނާގައި ހަނިމާދޫން އަށް ލައްކަ އަކަފޫޓުގެ ބިން އިންޑިއާ އަށް ދިނުމަށް އެމް.ޑީ.ޕީ ސަރުކާރުން އެ ވަނީ ނިންމައިފައެވެ.\nލާމު އަތޮޅު ކައްދޫގައި އިންޑިއާގެ ހެލިކޮޕްޓަރަކާއި ސިފައިން އެބަ ތިއްބެވެ. އައްޑޫ ސިޓީގެ ގަމުގައި ވެސް އިންޑިއާގެ ހެލިކޮޕްޓަރަކާއި ސިފައިން އެބަތިއްބެވެ. އައްޑޫ ސިޓީގެ ހިތަދޫގައި އިންޑިއާ އިން ޕޮލިސް އެކަޑެމީއެއްގެ ނަމުގައި މިލިޓަރީ މަރުކަޒެއް ދަނީ ބިނާކޮށް ނިންމަމުންނެވެ.\nއުތުރު ތިލަފަޅުގައި ހަދަމުންދާ ދިވެހި ސިފައިންގެ ބަނދަރަކީ އިންޑިއާ ސިފައިންވެސް ބޭނުންކުރާ އަސްކަރީ މަރުކަޒަކަށް ހެދުމަށް ދިވެހި ސަރުކާރުން ވަނީ ހުއްދަދީ، އެއްބަސްވުމެއްގައި ސޮއިކޮށްފައެވެ.\n"ހައިޑްރޯގްރަޕީ އެއްބަސްވުމުގެ" ނަމުގައި، ދިވެހި ރާއްޖޭގެ ކަނޑު ފަޅުތަކުގެ އަޑި ސާރވޭކޮށް ޗާޓް ކުރެހުމަށް އިންޑިއާއާ ވަނީ ހަވާލު ކުރެވިފައެވެ.\nމިދެންނެވި ކަނޑުއަޑީގެ ޗާޓް ކުރަހައި ނިމޭއިރު ރާއްޖޭގެ ހުރިހާ އަތޮޅެއްގެ އެތެރެވަރީގައި އިންޑިއާގެ މަނަވަރުތަކާއި ސަބްމެރީންތައް އެއްވެސް ޖެހިލުމެނެތި ފަސޭހަކަމާ އެކު ދަތުރުކުރުމުގެ ޤާބިލްކަން އިންޑިއާ އަށް ލިބިގެންދާނެއެވެ. ދިވެހި ސިފައިންނަށް ވުރެ ރާއްޖޭގެ ކަނޑުތަކަށް އެއިރުން އިންޑިއާ ސިފައިން ގަދަވާނެއެވެ. މިހާރު އިންޑިއާއިން އެންމެ ބޭނުންވެގެން އުޅޭ ކަމަކީ އައްޑޫ ސިޓީގައި އިންޑިއާގެ ކޮންސިއުލޭޓް އޮފީހެއް ހުޅުވުމެވެ. ސިޔާސީ މުފައްކިރުން ބުނާ ގޮތުގައި މިއީ އިންޑިއާގެ ނުފޫޒު ދިވެހި ރާއްޖޭގެ އެންމެ ދެކުނުގެ ސަރަހައްދަށް ގަދަކޮށް، އެ ސަރަހައްދަކީ މީގެ ވިއްސަކަށް އަހަރު ފަހުން އިންޑިއާގެ ބަޔަކަށް ހެދުމަށް އިންޑިއާއިން ދެކޭ ހުވަފެނުގައި ކުލަޖެއްސުމުގެ ފުރަތަމަ ފިޔަވަޅެވެ.\nއިންޑިއާގެ ޔޫނިއަން ޓެރިޓަރީއެއްގެ ގޮތުގައި އޮންނަ މުސްލިމުންގެ އަގުލަބިއްޔަތު އޮތް އަދި ދިވެހިން ވާހަކަ ދައްކާ ލަކްޝަދީޕް ނުވަތަ މަލިކުގައި ބީ.ޖޭ.ޕީ ސަރުކާރުން މިހާރު ހިންގަމުންދާ ޖަރީމާތަކަކީ ލަކްޝަދީޕުގެ ހަތްދި ހާސް އާބާދީގެ މީހުން އެތަނުން ފައިބަން މަޖުބޫރުކޮށް، އެތަނަކީ އިންޑިއާ އާއި އެމެރިކާ ގުޅިގެން ހިންގާ އަސްކަރީ މަރުކަޒަކަށް ހެދުމަށް ހިންގާ ޖަރީމާއެއް ކަމަށް ދިވެހި އަސްކަރިއްޔާގެ ކުރީގެ އޮފިސަރަކު ދާދި ފަހުން ވިދާޅުވެފައި ވެއެވެ. ލަކްޝަަދީޕްގައި އިންޑިއާގެ އަސްކަރީ މަރުކަޒެއް ހެދިއްޖެ ނަމަ، ލަކްޝަދީޕުން ފެށިގެން ގޮސް އައްޑޫ ސިޓީ އާއި ޑިއެގޯ ގާޝިއާއާ ހަމައަށް ރޮނގެއް ދަމާލުމުން ޗައިނާ އަށް ދުނިޔޭގެ ހުޅަނގު ބައްރަށް ދަތުރެއް ކުރެވޭނީ އިންޑިއާ އާއި އެމެރިކާގެ މިދެންނެވި އަސްކަރީ ތިން ބޭސް ހުރަސްކޮށްފައެވެ. އައްޑޫގައި އިންޑިއާގެ އަސްކަރިއްޔާގެ ބާރު ގަދަ ކުރަމުން އެދަނީ މިދެންނެވި ފަދަ އަސްކަރީ މަރުކަޒެއް އައްޑޫގައި ހެދުމަށްޓަކައެވެ.\nމިވަރުގެ ބޮޑު އަސްކަރީ، އަޅުވެތިކަމުގެ ޖަރީމާއެއް، މުސްލިމުންނަށް ނަފްރަތު ކުރާ ހިންދުތުވާ ސަރުކާރަކުން ދިވެހި ރާއްޖޭގައި ހިންގަމުންދާއިރު އަޅުގަނޑު ފަދަ ދިވެހި ދަރީން، ފުރާނައަށް ބިރުން "ޖެހިލުން"ވެފައި ތިބެއްޖެ ނަމަ ދިވެހި ޤައުމު ހިމާޔަތް ކޮށްްދޭނެ އެހެން ބަޔަކު ނާންނާނެއެވެ. ދިވެހި ރައްޖޭގައި މިވަގުތު އޮތް އެމް.ޑީ.ޕީގެ ސަރުކާރާއި، މިހާރުގެ ޚާރިޖީ ވަޒީރާއި ދިފާއި ވަޒީރާއި މަޖުލިސް ރައީސް ވެސް އެ ހުންނެވީ އިންޑިއާ ބޭނުންހާ ގޮތަކަށް ދިވެހި ޤައުމު އެމީހުންގެ ހިތަކަށް ދެއްވާ ގޮތަށެވެ. ދިވެހި ރައްޔިތުން "ސޭވް މޯލްޑިވްސް" އާއި "ސޭވް އައްޑޫ" ހޭޝް ޓެގް ހަދައިގެން މިކަމާ ދެކޮޅު ހަދަމުން ދިޔައަސް، ހާއްސަކޮށް ރައީސް ނަޝީދު އެ ހުންނެވީ އިންޑިއާ އަށް ތަބަކަކަށް ލާފައި ރާއްޖެ ދެއްވާ ގޮތަށެވެ.\nއިންޑިއާ ކޮންސިއުލޭޓާ ބެހޭ ގޮތުން ރައީސް އިބްރާހިމް މުހައްމަދު ސޯލިހު އެންމެ ފަހުން ވިދާޅުވެފައި ވަނީ ކޮންސިއުލޭޓެއް ހެދުމަށް ހުއްދަ ދެއްވުމާ މެދު އަދި ގޮތެއް ނުނިންމަވާ ކަމަށެވެ. ރައީސް ނަޝީދާއި ރައީސް ސޯލިހާ ދެމެދު އުފެދިފައިވާ ނުތަނަވަސް ކަމުގައި އެމް.ޑީ.ޕީ ދެބައިވާ ވާހަކަ ދެކެވޭ ދަނޑިވަޅެއްގައި ރައީސް ސޯލިހަށް މިވަގުތު ލިބިވަޑައިގެންފައި މިވަނީ ރައްޔިތުންގެ ރައީސަކަށް ވެވަޑައިގަތުމުގެ ރަނުގެ ފުރުސަތެކެވެ. އިންޑިއާ އަށް "ނޫނެކޭ" ވިދާޅުވެ، ކޮންސިއުލޭޓަށް ހުއްދަ ނުދެއްވަންވީއެވެ! ނަޝީދުގެ ތާއީދާ އެކު މަޖުލީހަށް ވެއްދިފައިވާ "ލާދީނީ" ބިލް ވެސް ފެއިލް ކޮށްލައްވަންވީއެވެ! ރައްޔިތުންގެ ރައީސަކަށް ވެވަޑައިގަތުމުގެ ފުރުސަތު މިއޮތީ ރައީސް ސޯލިހުގެ ކުރިފުޅުމަތީގަ އެވެ.\nއަޅުގަނޑު ފަދަ، އިންޑިއާގެ އަޅުވެތިކަމާ ދެކޮޅު ދިވެހި ރައްޔިތުން ހަމަ ޖެހިލުންވެއެވެ. އިންޑިއާގެ ސިއްރު ސިފައިން ކަމުގައިވާ "ރޯ"ގެ ހަމަލާއެއް އަތުވެދާނެތީ ޖެހިލުންވިއަސް އިންޝާﷲ މި މަސައްކަތް ހުއްޓާލުމެއްނެތެވެ. އޮތީ ބަލިވުން ނުވަތަ މިކަމުގައި ނެތިދިއުމެވެ. ދެގޮތުންކުރެ ކޮންމެ ގޮތެއް ވިއަސް މުސްލިމުންގެ އަދުއްވުން ކަމުގައިވާ މުޝްރިކު ބީ.ޖޭ.ޕީގެ އަޅުންނަށް ދިވެހިރާއްޖެ ވުމަކަށް ހިތުން ރުހިގެން ނުތިބެވޭނެއެވެ. ރައީސް ސޯލިހު މިކަމުގައި ރައްޔިތުންނާއި ޤައުމުގެ ފަޅި ނެންގެވުމަކީ އަދިވެސް އަޅުގަނޑުމެންގެ އުއްމީދެވެ.\nއެ ފަޅިއެއް ނުނެންގެވޭނެ. ނަގޫ ފިތި ތާށިވެފައި. މައުމޫނާއި ގާސިމާއި ޢިމްރާނާއި ޤާސިމަށް ވެސް އިންޑިއާގެ ނިންމުމަކާ އިދިކޮޅަށް އެއްޗެއް ވިދާޅެއް ނުވެވޭނެ.(ބްލެކްމޭލްވެފައި.) އަދި ރާއްޖެ ލާދީނީ (ސެކިޔުލާރ) އިސްޓޭޓަކަށް ހެދުމުގެ ފަހު މަރުޙަލާއަށް ޓަކައި ފާސްކުރާ ބިލާ ދެކޮޅަށް ވެސް އެއްޗެއް ވިދާޅެއް ނުވެވޭނެ. ކުރީން އެ ބޭފުޅުން ވިދާޅުވި “ޤައުމަށް ޓަކައި ދީނަށް ޓަކައި”ގެ ހަގީގީ މާނައަކީ “ޖީބަށް ޓަކައި، ނަޤުދަށް ޓަކައި” ކަން އަޅުގަނޑުމެންނަށް ފަހުމުވާން ވެއްޖެ.\nތެދެއް. އިބްރާހީމް މުޙަންމަދު ޞާލިހާއި ނަޝީދު ގުޅިގެން ޑްރާމާ ކުޅެމުން ގެންދާ ވެރިކަމަކީ ދިވެހި ރައްޔިތުންނަށް ޓަކައި ކުރާ ވެރިކަމެއް ނޫން. އެއީ ރައްޔިތުން ނިކަމެތިކޮށް އިންޑިއާއަށް ރާއްޖެ ހިބަކޮށްދޭން ރިޝްވަރު ހިފައިގެން އައި ސަރުކާރެއް. ޝާހިދު އޭނާގެ ސީވީ ރަނގަޅުކުރުމަށް ޓަކައި އދ. ގެ ރިޔާސަރު ހޯދީ އިންޑިއާއަށް އައްޑޫ ދޭނެ ކަމުގެ ވަޢުދުވެގެން.


galehiri: ނަން އޮޅިފައިވާ ފޮޓޯ\nއޭގެ އަޞްލެއްނެތް ކުރެހުމަކަށްނުވާ މަންޒަރާއި މީހުންނާއި އެއްޗިއްސާއި އަދި ތަންތަން ފެންނަ ފޮޓޯއަކީ ތާރީޚާއި ގުޅުންހުރި އެއްޗަކަށްވާތީ މިފަދަ ފޮޓޯތަކުގެތެރޭ އޭގެ ތަޢާރަފު އޮޅިފައިވާ ފޮޓޯތަކަކީ އޭގެ ސަބަބުން ތާރީޚަށް އުނިކަންލިބުން އެކަށީގެންވާ އެއްޗެކެވެ. މިއުނިކަން ޙިއްޞާކުރާނީ ހިނގަމުންދާ ޖީލާއި އަންނަންއޮތް ޖީލުންނެވެ. އެ ޖީލުތަކުގެ މީހުންނެވެ.\nބައެއްފޮޓޯއަކީ އެފޮޓޯއިން ފެންނައެއްޗެއް ނުވަތަ ތަނެއް އެފޮޓޯއެއް ބަލާ ކޮންމެމީހަކަށް އެނގޭނެ އެއްޗަކަށް ނުވާތީ އެ ފޮޓޯއިން ފެންނައެއްޗެއް ނުވަތަ ތަނެއްގެ ތަޢާރަފެއް އެފޮޓޯއެއްގައި ލިޔެފައި ހުރެއެވެ. މިގޮތަށްލިޔާ އެ ފޮޓޯއެއްގެ ތަޢާރަފަކީ އޭގެ ޙަގީގަތާ އެއްގޮތްނުވާ އެއްޗަކަށްވާނަމަ އޭގެ ޙަގީގަތް އޮޅުނީއެވެ. އޭގެ އަޞްލު ނޭނގުނީއެވެ. މީގެ މިސާލަކީ މިލިޔުމުގެ މަތީގައިއެވާ ފޮޓޯއެވެ. ފޮޓޯގެ ތަޢާރަފުގައި ލިޔެފައިވާގޮތުން އެއީ މަތިންދުއްވާ ބޯޓެކެވެ. ނަމަވެސް އެއީ ކުކުޅެކެވެ. އޭގެކައިރިން ކުކުޅުގެ ފިޔޮއްތަކެއްވެސް އެބަ ފެނެއެވެ. މިހެންވީމާ އޭގެ ޙަގީގަތް އޮޅުނީއެވެ. އޭގެ އަޞްލު ނޭނގުނީއެވެ.\nފޮޓޯއަކުން ފެންނަތަނެއް ނޫނީ ފޮޓޯއަކުން ފެންނަ ބަޔެއްގެނަން އެފޮޓޯގައި ލިޔެފައިވާގޮތް ރަނގަޅުނޫންކަމަށް ވިޔަސް އެފޮޓޯއެއް ފެނުމުން އެއީ ކޮންތަނެއްކަން އެއީ ކޮންބަޔެއްކަން އެނގޭބަޔަކު މިހާރު ތިބެދާނެއެވެ. ނަމަވެސް އެ ބަޔަކުނެތިވެ ދިޔުމުން އޭގެފަހުން އެފޮޓޯއިން ފެންނަތަނެއް ނޫނީ އެފޮޓޯއިން ފެންނަބަޔަކު ނޭނގުމަކީ ވަރަށްކައިރި ކަމެކެވެ. މިހެންވުމުން ފޮޓޯއެއްގައި އެތަނެއްގެނަން ނުވަތަ އެބަޔެއްގެނަން ލިޔާނަމަ ލިޔަންވާނީ ރަނގަޅަށެވެ. އެހެންނޫނީ އެފޮޓޯއިން ތާރީޚު އޮޅިގެންދިޔުން އޮންނާނީ ވަރަށްކައިރީގައެވެ. އޭގެ ޙަގީގަތް އޮޅޭނެއެވެ. އޭގެ އަޞްލު ނޭނގޭނެއެވެ.\nފޮޓޯއިން ތާރީޚު އޮޅިގެންދިޔުން ކައިރިކަމަށް ދެންނެވީ، ތާރީޚު މާނަކުރެވޭ ކަންކަމެއް ހުރީމައެވެ. އެއްކަމަކީ ސަނަތެވެ. ސަނަތުގެތެރޭ ކަމެއްހިނގި ނުވަތަ އެއްޗެއް އުފެދުނުދުވަހާއި ރަސްރަސްކަލުންނާއި މަޝްހޫރުމީހުންގެ ނަސަބާއި ވާހަކަތަކާއި އެމީސްމީހުން އުފަންވިދުވަހާއި މަރުވިދުވަސްވަރާ ބެހޭ މަޢުލޫމާތު ހިމެނެއެވެ.\nތާރީޚު މާނަކުރެވޭ ކަންކަމުގެތެރެއިން އަނެއްކަމަކީ ތާރީޚު ޢިލްމެވެ. އެއީ ކަމެއްހިނގަމުން އައިގޮތް ލިޔެފައިވާ ލިޔުންތައް ނުވަތަ ކަމެއްހިނގަމުން އައިގޮތް ކިޔައިދީފައިވާ ކިޔައިދިނުމެވެ. ބައެއް ފޮޓޯތަކީ މިފަދަ ލިޔުންތަކެއް ނުލިޔެ އަދި މިފަދަ ކިޔައިދިނުންތަކެއް ކިޔައިނުދިންކަމަށް ވިޔަސް އެކަމެއް އެނގޭ ފޮޓޯއެވެ. އެކަމެއް އެނގުމުގެ ބާރަކަށްފުދޭ ފޮޓޯއެވެ.\nނަން ނުވަތަ ތަޢާރަފު އޮޅިފައިވާ ބައެއްފޮޓޯ:\nނަންބަރ 1 ގައިވާ ފޮޓޯގައި ލިޔެފައިވަނީ ހުވަދޫ ބަޣާވަތް ހަމަޖައްސަން ދެވަނަފަހަރަށް ތިނަދުއަށްދިޔަ ދަތުރުގެ ތެރެއިން ތިނަދޫގައި ގައުމީދިދަ ނެގުމަށްފަހު ސިފައިން ތިނަދުއަށް އަރަނީކަމަށެވެ. ނަމަވެސް މިފޮޓޯއަކީ ތިނަދޫގެ ފޮޓޯއެއްނޫނެވެ. ގައްދޫގެ ފޮޓޯއެކެވެ. މިއީ ގައްދޫކަން އެނގޭނޭމީހުން މިހާރުވެސް ގައްދޫގައި އެބަތިއްބެވެ.\nނަންބަރ2ގައިވާ ފޮޓޯގައި ލިޔެފައިވަނީ ހަވަރުތިނަދޫ ޢަބުދުލް ކަތީބު(ޢަބުދުﷲ ކަތީބު)ގެ ގެ ކަމަށެވެ. ނަމަވެސް މިއީ ހަވަރުތިނަދޫ ކާޑުގެ(މާލިއްޔާ)އެވެ.\nނަންބަރ3ގައިވާ ފޮޓޯގައި ލިޔެފައިވަނީ ހުވަދޫބަޣާވަތް ހަމަޖައްސަން ދެވަނަފަހަރަށް މޯލްޑިވްސްޓާރ ތިނަދުއަށް ކުރި ދަތުރުގައި ތިނަދޫއިން މީހުން ބާލަނީކަމަށެވެ. ނަމަވެސް ހުވަދޫ ބަޣާވަތޭ ކިޔަސް ނޫނީ ހަމަނުޖެހުމެކޭ ކިޔަސް އެކިޔާ އެއްޗެއް ހަމަޖައްސަން ދެވަނަފަހަރަށް ތިނަދޫއަށްދިޔައީ "މޯލްޑިވްސްޓާރ" ނޫނެވެ. "ސިލްވަރކްރެސްޓް" އެވެ. އަދި މިއީ ތިނަދޫން މީހުންބާލަމުން ދަނިކޮށް ފެންނަ ފޮޓޯއެއްވެސް ނޫނެވެ. "ސިލްވަރކްރެސްޓްގެ" އެދަތުރު ތިނަދޫ ފެންނަ ނުވަތަ ތިނަދޫގެ ކަނޑުދަތުރުކުރާ އުޅަނދެއް ފެންނަ އެއްވެސްފޮޓޯއެއް އަދި މިހާތަނަށް ފެނިފައިނުވެއެވެ. މި ފޮޓޯއަކީ ގައްދޫގެބޭރުގައި މޯލްޑިވްސްޓާރ އޮއްވައި އޭގެކައިރިއަށް ކުދި ދޯނިފަހަރުގައި ބަޔަކުގޮސް އުޅެނިކޮށް ފެންނަ ފޮޓޯއެކެވެ.\nނަންބަރ4ގައިވާ ފޮޓޯގައި ލިޔެފައިވަނީ ހުވަދޫބަޣާވަތް ހަމަޖައްސަން ދެވަނަފަހަރަށް "މޯލްޑިވްސްޓާރ" ތިނަދުއަށް ކުރި ދަތުރުގައި ތިނަދޫގެރައްޔިތުން ކަމަށެވެ. ނަމަވެސް މިއީ ހުވަދޫބަޣާވަތޭ ކިޔަސް ނޫނީ ހަމަނުޖެހުމެކޭ ކިޔަސް އެކިޔާ އެއްޗެއް ހަމަޖައްސަން ފުރަތަމަފަހަރަށް ތިނަދޫއަށް "މޯލްޑިވްސްޓާރ" ދިޔަ ދަތުރުގައި ތިނަދޫ ކާޑުގޭ ދޮށުގައި ބަޔަކުތިއްބައި ފެންނަފޮޓޯއެކެވެ.\nނަންބަރ5ގައިވާ ފޮޓޯގައި ލިޔެފައިވަނީ، ހުވަދޫބަޣާވަތް ދެވަނަފަހަރަށް ހަމަޖައްސަން 1962ގައި "މޯލްޑިވްސްޓާރ" ކުރި ދަތުރުގައި ތިނަދޫގެ ބައެއް މީހުންނާއެކު ބޯޓުގެ ފަޅުވެރިން ތިނަދޫގައި ތިބި ފޮޓޯއެއް ކަމަށެވެ. ނަމަވެސް 1962 ގައި ތިނަދުއަށް ދިޔައީ "ސިލްވަރކްރެސްޓް" އެވެ. "މޯލްޑިވްސްޓާރ"ނޫނެވެ. ތިނަދޫން މީހުންބޭލި ދަތުރުގައި މީހަކުލައްވައި ފޮޓޯއެއް ނަންގުވަން ހަމަޖެހިލައިގެން ތިނަދޫގެބަޔަކު މިގޮތަށް ތިބޭނެކަމަށް ބަޔަކު ދުށުމަކީވެސް ދުށްބަޔަކު އެތިބި ގޮތަކާމެދު ސުވާލު އުފެދޭވަރުގެ ކަމެކެވެ. މިފޮޓޯއަކީ "މޯލްޑިވްސްޓާރ" ތިނަދުއަށް ކުރި ދަތުރުގެ ފޮޓޯއެކެވެ.\nނަންބަރ6ގައިވާ ފޮޓޯގައި ލިޔެފައިވަނީ، ހުވަދުއަތޮޅު ބަޣާވާތުގައި ސަރުކާރާއިދެކޮޅުވި ތިނަދޫގެ ކުށްވެރިން ކަމަށެވެ. ނަމަވެސް އެދުވަސްވަރުގެ ތިނަދޫގެމީހަކު މިފޮޓޯގައި ފެންނާކަށްނެތެވެ .\nނަންބަރ7ގައިވާ ފޮޓޯގައި ލިޔެފައިވަނީ މިގެއަކީ ހަވަރުތިނަދޫ ޢަބުދުﷲ ކަތީބުގެ ގެ ކަމަށެވެ. ނަމަވެސް މިއީ ހަވަރުތިނަދޫ ޙުސައިން މަޖުދީގެ ގެއެވެ. މިގޭގައި އެދުވަސްވަރު އުޅުއްވި ޙުސައިން މަޖުދީގެ އަނބިކަނބަލުން އާމިނަތު ޙުސައިންދީދީ މިހާރުވެސް ދުނިޔޭގައި އެބަ އިންނެވިއެވެ.\n10 އޮކްޓޫބަރ 2014މ.


BREAKING NEWS: Heynethigen Golhi There Ah Vehtumun Adeeb IGMH Ah Genesfi - Vaguthu\nހޭނެތިގެން ގޮޅިތެރެއަށް ވެއްޓުމުން އަދީބު އައިޖީއެމްއެޗަށް ގެނެސްފި\nކުރީގެ ނައިބު ރައީސް އަހުމަދު އަދީބު ޖަލުގައި ބަންދުކޮށްފައި ހުންނަ ގޮޅީގެ ތެރެއަށް ހޭނެތިގެން ވެއްޓުމުން އެމަޖެންސީގައި މާލެ ގެނެސް އައިޖީއެމްއެޗްގައި ފަރުވާދޭން ފަށައިފިއެވެ.\nއަދީބު މިރޭ އައިޖީއެމްއެޗް އަށް ގެނެސް ފަރުވާދެމުންދާކަން ކަށަވަރު ކުރެވުނު ނަމަވެސް އޭނާގެ ހާލަތާއި ބެހޭ އެއްވެސް މައުލޫމާތެއް އަދި ނުލިބެއެވެ.\nއަދީބު މިހާރު ހައްޔަރުކޮށްފައި ހުރީ ޅ.މާބިންހުރާގެ މައްސަލައިގައި އަދީބުގެ މައްޗަށް ކުށްސާބިތުނުވާ ކަމަށް ހައިކޯޓުން ޙުކުމް ކުރުމުން ދައުލަތުން އެމައްސަލަ ސުޕްރީމް ކޯޓުގައި އިސްތިއުނާފު ކޮށްފައި ވާތީއެވެ. މާބިންހުރާގެ މައްސަލަ ބަލައި ނިމެންދެން އަދީބު ހައްޔަރުކޮށްފައި ބަހައްޓަން މިމަހުގެ 08 ވަނަ ދުވަހު ސުޕްރީމް ކޯޓުން ވަނީ އަމުރެއް ނެރެފައެވެ.\nފިލައިގެން ޓަގް ބޯޓެއްގައި އިންޑިއާ އަށް އެތެރެވާން އުޅެނިކޮށް އަދީބު ހައްޔަރުކޮށްގެން ގެނެސް ބަންދުގެ މުއްދަތު އިތުރު ކުރަން ކްރިމިނަލް ކޯޓަށް ހާޒިރު ކުރުމުން ފުރަތަމަ އެކޯޓުން އަދީބު ދޫކޮށްލިއެވެ. އެއީ އަދީބު ހައްޔަރުކޮށްފައި ވަނީ ބައިނަލްއަޤުވާމީ ޤާނޫނުތަކާއި ހިލާފަށް ކަމަށް ފުލުހުންނާއި ޕީޖީ އިން ކޯޓުގައި އިއުތިރާފުވުމުންނެވެ.\nނަމަވެސް އަދީބު އަލުން ހައްޔަރު ކުރަން ކްރިމިނަލް ކޯޓުން އަމުރެއް ނެރުމުން އަދީބު ހައްޔަރުކޮށް، އަދި އަދީބުގެ ބަންދަށް ކްރިމިނަލް ކޯޓުން 15 ދުވަސް ވެސް އިތުރު ކުރިއެވެ.\nކްރިމިނަލް ކޯޓުން އަދީބުގެ ބަންދުގެ މުއްދަތު އިތުރުކޮށްފައި ވަނިކޮށް އަނެއްކާ ސުޕްރީމް ކޯޓުން ވެސް އަދީބު ހައްޔަރުކޮށްފައި ބެހެއްޓުމުގެ އަމުރެއް ނެރެެފައި ވަނީ ކްރިމިނަލް ކޯޓުގެ އަމުރުގެ ދަށުން އަދީބު ހައްޔަރު ކުރުމުގައި ގޯހެއް ހެދިފައިވާ ކަމަށް ދައުލަތުން ބުނުމުންނެވެ.\nޝަރީޢަތް ނިމެންދެން އަދީބު ހައްޔަރުކޮށްފައި ވާއިރު އަދީބުގެ ޝަރީޢަތުގެ އަޑުއެހުމެއް ބާއްވާން އަދި ތާވަލް ކޮށްފައެއް ނުވެއެވެ.\nއޮގަސްޓް 15, 2019 22:17\nމިއީ ގޭމް ނިމޭ ހިސާބު.\nމިފަހަރު ރާއްޖެއިން ބޭރަށް ފޮނުވައިފިއްޔާ ފިލާނެ.\nއެބޭފުޅާޔަށް ދޭބަޔަކުދޭން އުޅޭ ފަހު ފުރުސަތު.\nކޯޓްގައި ވީ އެއްބަސްވުންވެސް އެއީ މަޖުބޫރުން ކުރުވިކަމަކަށްވެ ނިމޭނެ.\nއޮގަސްޓް 15, 2019 23:43\nކިހިނެއްތަ އެގެނީ އަދީބު އެޖައްސަނީ ގޭމެއްކަމެއް. އެހާ ހޫނުގަދަ ގޮޅިޔެއްގަ ތިއިން މީހަކު އެކަނިމާއެކަނި އޮންނަންޖެހުނުނަމަ ވާނެގޮތާމެދު ވިސްނާލިންތަ. އަދީބުވާ ކުށަށް އިއުތިރާފުވެއްޖެތާ. ދެންތިބި އެންމެންތިބީ ލާރިތަށް ބަނޑުއަޅާލާގެން ތިމަންނައެއް ނޫނޭ ކިޔާލަކިޔާލާ.\nއޮގަސްޓް 16, 2019 06:05\nއަދީބު ކުށަށް އިއުތިރާފުވީ ޑީލެއްގެދަށުން، އަދީބު މިނިވަންކުރުމަށް ޝަރުތުކޮށް.\nއޮގަސްޓް 16, 2019 11:11\nދޮންބެ ޖިނާއީ އިޖުރާތުގެ ގާނޫނު ބަލާލަބަލަ. ކުށަށް އިޢުތިރާފުވާ\nއަދަބު ލުއިކޮށްދިނުމާ ބެހޭބާބު. އޭރުން އެގޭނެ އަދީބު މިނިވަން ނުކުރެވުނަސް އަދަބުގެ ދެބާކުޅަ އެއްބާ ލުއިކޮށްދެވިދާނެކަން.\nއޮގަސްޓް 16, 2019 13:53\nކިހިނެތް އިގެނީ އޭނަ އޮތީ ހޫނުގަދަ ތާކުކަން\nއޮގަސްޓް 15, 2019 22:23\n100% ފޭކް އެކަމަކުވެސް ދެންސަރުކާރުންޖެހޭނީ އެސޮރުގެއައް ބަދަލުުރަން އެހެންގޮތެއްނޯންނާނެ\nއޮގަސްޓް 15, 2019 22:26\nޢެ ސޮރު ކުޅުނީ .އޮފީސް-ޑްރާމާގެ-ވެސް -ލީޑު-ޜޯލު-ޢެފަހަރު.\nއޮގަސްޓް 15, 2019 22:33\nވަގުކަލޭގެ ހޭ ނާރުވަ ބާއްވާ... ހާދަ ގައްދާރުކަން ބޮޑު ހާއުނެކޭތީ...\nއޮގަސްޓް 16, 2019 09:16\nހޯހޯ އެހެން ނުހަދާތި. ވަގުން ހޭނައްތާފަ ބޭތިއްބީމަ ދެންމިގައުމުގަ ހޭލާތިބޭނީ ކޮންބައެއް.\nއޮގަސްޓް 15, 2019 22:35\nމި ސްޓަންޓުތައް ބާވެއްޖެދޯ\nއޮގަސްޓް 15, 2019 22:40\nހުސްފޭކު ޑުރާމާ. މިހާރުވެސް ގޮޅިން ބޭރަށްލާބަލަ، ވަގުތުން ފިޓްވާނެ. ރާއްޖޭގެ ބޭރަށް ގެންގޮސްފިއްޔާ ބޮޑީބިލްޑަރަކަށް ވުރެ ފިޓްވާނެ އޮޓަމެޓިކުން. ސީދާ އަދަގޮޑިއަކަށް ލާފަ ބަހައްޓަންވީ.\nއޮގަސްޓް 15, 2019 22:45\nވާނީވެސް ތިހެން ގައުމުގެ ހުރިހާ ރައްޔިތުންގެ ހަޒާނާ ބަނޑުއަޅާލާގެން ހަމަޖެހިގެން ނޫޅެވޭނެ އެންމެން ބަދު ދުއާ ކުރާނެ ކަލެއަށް\nއޮގަސްޓް 15, 2019 22:52\nސިނެމާޖައްސަންމިވަރެއް ނުދެކެން! ވީއައިޕީ ސާރވިސްތަ؟\nއޮގަސްޓް 16, 2019 07:02\nސިނެމާ އޭ ؟\nއެއީ ކޯޗެއް ؟\nއޮގަސްޓް 16, 2019 00:52\nޢަދީބު މަރަނީ މިއޮގެން\nއޮގަސްޓް 16, 2019 01:52\nކޮބާ އަދީބަށްކުރާ އަނިޔާ ހުއްޓާލުމަށް ގޮވާލަން ކެރޭ އެމްޑީޕީ ސޮރެއް ނެތީތަ މިހާރު. ހަހަހަހަ.\nމިސަރުކާރު ވެއްޓޭނީ އަދީބާހެދި!\nއެކްޓަރ ޕެރެލައިޒެއް ނޫންތަވީކީ؟ ޣައްދާރު، ޚާއިން.\nއޮގަސްޓް 16, 2019 05:48\nއޮގަސްޓް 16, 2019 06:36\nއޭނާއަކީ ކުރިން ޑްރާމާ ކުޅެ ފިލްމު ކުޅެއުޅެފަ ފަހުން ވައްކަންވެސްކުރިމީހެއް ވަރަށް ޑްރާވާނެ އެހެންވީމަ\nއޮގަސްޓް 16, 2019 07:11\nގައުމު ދަވާލި ބޮޑްވަގެއް އެގެންގުޅެނީ މިނިސްޓރ ކަށްވުރެވެސް ފެންވަރު މަތީގަ 24 ގަޑީރު ބޮޑީގާޑުން ކައިރީގަ ބޭނުންވަންޔަވާހާއެއްޗެއްކާންދީގެން ސަޅިއެއްނު ބޭސްފަރުވާއަށް ބޭނުންވާ ކޮންމެ ގައުމަކަށް ވެސް ފޮނުވައިގެން ހިލޭބޭސް ފަރުވާކޮއްދެ އަދި ނުވީ ތާކަށް އިރު އިރުކޮޅަކާ ފިލައެ ހަމަފިލައިރަށް ސަރުކާރުން ރަށްޔިތުންގެ ފައިސާއިން ޚަރަދު ކޮއްގެން ގެނެ ގައުމަށް ޚިޔާނާތްތެރިވެފަ ގައުމުދަވާލާމީހުން ގެންގުޅެންޖެހޭ ފެންވަރަކީ މީތަ؟\nއޮގަސްޓް 16, 2019 07:24\nޓަގެއް ބޭނުންވާނެ ތީނަ ހޮސްޕިޓަލަަށް ގެންދަން!\nއޮގަސްޓް 16, 2019 08:43\nމިއީ ސަރުކާރުން ކުޅޭ ގޭމެއް! ޔާމީންގެމައްޗަށް ދޮގުހެކި ދިނުމަށް ޝަރުޠުކޮށް އޭނަ ގެޔަށް ބަދަލުކޮށްލުމަށް ޖެއްސި އެއްޗެއް! ހޭނެތުނީކީ ނޫން. ހޭނެތުނުކަމަށް ހެދުނީ! ދެން އެކަމަށް ޓަކައި އޭނަ ގެޔަށް ބަދަލުކުރާނީ! ބަލަން ތިބޭތި\nއޮގަސްޓް 16, 2019 08:50\nހައިރާންވޭ. ޓަގްބޯޓުގައި ކަޑުމަގުން އިންޑިޔާއަށް ދާއިރު ހަމަ ޅަދުވަސް. ފިޓް.\nއަނެކަކު ހައްޔަރު ހަމަ ކުރާއިރަށް މައިބަދައިގެ އޮޕަރޭޝަނެއް ނުކޮށްފިއްޔާ މަރުވާނެކަމުގެ ލިޔުންތައް ޑޮކްޓަރުން ދޫކުރި.\nއަނެކަކު ހިތުގެ މާބޮޑު ބަލިމީހަކަށްވި. އެކަމަކު ހަމަ ދޫކޮށްލާއިރަށް ކޮންމެމީހަކު މުޅިމޫނު އިރޭވަރަށް ހެވިފަ، ކަރު އިރޭވަރަށް ފެލިފަ ތެޅިބާލާއިރު ހީވަނީ ވަރުގަދަ ސަންގުގެރި ތަކެއްހެން.\nތީ ހަމަ މަކަރުވެރި ސްޓަންޓެއް ކަމަށް ވާނީ.\nހިޔުމަންރައިޓްސް އާއި ޓްރާންސްޕޭރެންސީގެ ކުދިންކޮޅު ގޮވައިގެން ތީނާކައިރީ މަޑުކޮށްލިނަމަ ހައިވީމާ ކެތްނުވެގެން އަމިއްލައަށް ތެދުވީސްކަމަށް ފެނޭ.\nއޮގަސްޓް 16, 2019 09:59\nނުފިލި، ހައްޔަރުވެ، ދުށްހުރިހައި ހުވަފެނެއް ބިލާހަކަށްވެ، މީހާބޭޒާރުވެ، ކުރިމަތީގައިއޮތް ދުވަސްތަކުގެ ޕުރެޝަރު ބޮޑުވާނެކަން ޔަޤީންވާތީ ބޯގޮވީދޯ!\nގޭމް ޖައްސާނެ. އެކަމަކު ޖައްސާގޭމް މޮޅަށް ދެނެވޮޑިގެންވާފަރާތެއް ވާކަން މިބޭޗާރާ ނުދަނެއެވެ. ގޭމް ޖައްސަބަލާށެވެ! އެކަމަކު މިފަހަރު ފުރައިގެން ދިޔަދީގެނެއްނުވާނެ.\nއޮގަސްޓް 16, 2019 11:15\nއެމްސީ ހަމީދު، މާރިޔާ، އަންނި، އަދީބު، އިބޫ ސޯލިހު ގުޅިގެން ހަފުތާ ބަންދައް އަނެއް ޑުރާމާ ހިންގާލަނީ. ކުރީ ހަފުތާގަ ކުޅުނު "ޓަގު ބޯޓު ޓުޓުކޮޅިން" ފުލޮޕް ވީ. ޖަޒީރާ ރާއްޖެ، އެޖެންޑާ19.\nއޮގަސްޓް 16, 2019 12:47\nފިލި ވަގަށް ކިހިނެއްމިވަނީ؟\nއޮގަސްޓް 16, 2019 13:39\nތިޔަކަލޭގެ ޑްރާމާކުޅެނީ... ޔާމީނު ނަމަ މިހާރު ތިޔަކަލޭގެ ޑްރާމާ ދި އެންޑް އަރުވައިފީސް


Buthuras | Vaahaka ބުތުރަސް – Vaahaka\n2k 1 0\tJuly 3, 2021\nމޫސަ ދެކެވަޑައިގެންނެވީ މިއީ ޖާސޫސީ ގާފިލާއެއްގެ ގޮތުގައެވެ. ނަމަވެސް ތާރިގުގެ ވިސްނުންފުޅު ތަފާތެވެ. އޭނަ ކުރިމަތިލައްވަން ބޭނުންފުޅުވަނީ ވަރުގަދަ ކުރިމަތިލުމަކަށެވެ. ކުޅަދާނަކަމާއެކު ހަގުރާމަކުރުމަށެވެ. މުޖާހިދުންނަށްޓަކާ ﷲ ވައުދުކުރައްވާފައިވާ ޖަންނަތާއިމެދު އޭނަގެ ޝައުގުވެރިކަން އިންތިހާއެވެ. އޭނަ ހުންނެވީ ޝަހީދެއްގެ ދަރަޖައަށް ކަރުހިއްކައިގެންފައެވެ. މުޅި އަންދަލުސް ފަތަހަކުރެވޭވަރުގެ ލަޝްކަރެއް އޭނައާއެކު ނެތްކަން ދެނެވަޑައިގަނެއެވެ. އެއާއެކު އޭނަ މޫސާއަކީ ކޮން ބޭފުޅެއްކަމާއި އޭނަގެ ވިސްނުންފުޅު ހުންނަގޮތް ރަގަޅަށް ދެނެވަޑައިގަންނަވައެވެ. އޭނަ ޝަކުވާ ކުރައްވާކަށް ނެތެވެ. އިތުރު ހަގުރާމަވެރިން ބޭނުންފުޅު ވެއްޖެއްޔާ މޫސަ ފޮނުވާދެއްވާނެއެވެ.\nތާރިގު އަންދަލުސްއަށް ފުރާވަޑައިގަތުމުގެ ކުރިން ދުރުން ފެންނަން ހުރި ފަރުބަދަ ފަޅިހެން ހީވާ ތަނުގައި ކޭމްޕްކުރަން ނިންމެވިއެވެ. އެ ދިމާލުން ބަދަރުކުރަން ކައުންޓް ޖޫލިއަން އަށް އެންގެވިއެވެ. އެތަނަށް ހަމަލާދޭންވެސް އުދަގޫވާނެކަން އޭނަގެ ވިސްނުންފުޅު ތޫނުކަމުން ދެނެވަޑައިގަތެވެ.\nނާތަކުގައި އެންމެނަށް އެއްފަހަރާ ދަތުރެއް ނުކުރެވޭނެއެވެ. އެކަނޑުއޮޅި ހުރަސްކޮށް އަނބުރާ އަންނަން ހަޔެއްކަ ގަޑިނަގާނެއެވެ. އަދި ސިއްރިއްޔާތުގައި ދަތުރުކުރާއިރު ރޭގަނޑު ފިޔަވާ ދަތުރުކުރުން ބުއްދިވެރިނޫންކަމަށް ވެރިން ނިންމެވިއެވެ. މިވަގުތަށް އަންދަލުސްއަށް ގެންދާ ހަތްހާސް ލަޝްކަރު އެއްކޮށް އަންދަލުސްއަށް ގެންދާން ދެ ހަފްތާވަރު ވާނެކަމަށް ލަފާކުރެވުނެވެ. ތާރިގު ނިންމެވީ އެންމެ ފުރަތަމައިން ދާ މީހުންނާއެކު ވަޑައިގަތުމަށެވެ. ކޮންމެފަހަރަކު ލަޝްކަރު ގެންގޮސް ކޭމްޕް ކުރުވާފައި އަނެއްކާ އެހެން ހަގުރާމަވެރިން ބަލާ އަންނައިރު އޭނަ ވަޑައިގަންނަވާނެއެވެ. އެންމެ ފަހު މީހާގެ ގޮތުގައި ސަބްތާއިން ފުރާނީވެސް އޭނައެވެ. ދަތުރުފަތުރުގެ ހުރިހާކަމެއް އިންތިޒާމްކޮށް ވެރިއެއްގެ ޒިންމާތައް އޭނަ އޭގެ ފުރިހަމަ ގޮތުގައި ކޮނޑުގައި އަޅުއްވާ އިރުޝާދު ދެއްވަމުން ގެންދެވިއެވެ.\nފުރަތަމަ ހަގުރާމަވެރިން އަންދަލުސްއަށް ފުރީ އަށާވީސް އެޕްރީލް ހަތްސަތޭކަ އެގާރަވަނަ އަހަރު އަންގާރަ ދުވަހެއްގައެވެ. އެއީ ރަޖަބު މަހެއްގެ ފަސްވަނަ ދުވަހެވެ.\nބަހާރު މޫސުމްގެ ހިތްގައިމު ދުވަހެކެވެ. ބާނިތައް ހިނދި ކަނޑު ނޫކުލައިގެ ދޫލައެއްހެން ފެތުރިފައިއޮތްއިރު ހިތްތަކަށް ހަމަޖެހުމާއި އަމާންކަން ގެނެސްދެއެވެ. މެޑިްޓްރޭނިއަން އަދި އެޓްލާންޓިކް ގުޅުވައިދޭ އެ ނޫކުލައިގެ ކަނޑުގެ ސަތަހައަށް އިރުގެ އަލިކަން އެޅި ދިއްލިފައި އޮތެވެ. ގޮނޑުދޮށާއި ދުރަށް ނާ ފަހަރުތައް ދުއްވާލުމާއެކު ހަގުރާމަވެރިންގެ ޝައުގުވެރި ނަޒަރު ހުއްޓުނީ ސްޕެއިންގެ މަލަމަތިން ފެންނަ ފަރުބަދަތަކަށެވެ.\n"ﷲ އަކްބަރު....." އެތައް ހާސް މުސްލިމުންނެއްގެ ކަރުތެރެއިން ޖޯޝުން ފުރިފައިވާ އަޑަކުން ކިޔަން ފެށުނެވެ. އެއީ ހަގީގަތުގައިވެސް ތާރީޚީ ވަގުތުކޮޅެކެވެ. ތާރިގު ބިން ޒިޔާދު ފަހުގެ ތާރީޚު ބަދަލުކޮށްލާވަރުގެ ބުރަ މަގުސަދެއްގައި ދަތުރުފެއްޓެވީއެވެ.\nހަގުރާމައިގެ ލަޝްކަރު ތައްޔާރުކުރުމުގައި އަވަދިނެތި އުޅުއްވާ އެކި މަސްއޫލިއްޔަތާއި ހަވާލުވެގެން ހުންނެވުމުގެ ސަބަބުން ޖިސްމަށް ލިބުނު ލޮނޑުކަން ކަނޑުވައިލުމުގެ ގޮތުން އޮށޯވެ ވަޑައިގެންނެވިއެވެ. އަވަހާރަފުޅުގައި ފެނިވަޑައިގެންނެވީ ރަސޫލު ސައްލަﷲ އަލައިހި ވަސައްލަމްއެވެ. އެކަލޭގެފާނު ހުންނެވީ އަސްހާބުންނާއެކުގައެވެ. ހުރިހާ ބޭކަލުންގެ ކޮނޑުފުޅު މައްޗަށް ކަނޑިކޮޅާއި ދުނިކޮޅު ލައްވައިގެން ކަނޑުގެ ލޮނުގަނޑުމަތީ ހިންގަވާފައި ވަޑައިގެންނެވިއެވެ. ތާރިގު ހުންނެވި ނަވާއި އަރާ ހަމަވެވަޑައިގެންފާ ރަސޫލު ސައްލަﷲއަލައިހި ވަސައްލަމް ތާރިގުއަށް ހަދީސްކުރެއްވިއެވެ. "ޔާ ތާރިގު. ޖިހާދާއިގެން ކުރިއަށް ދޭ. މުސްލިމުންނަށް އޯގާތެރިވެ ވައުދަށް ކަމޭހިތާ..."\nރަސޫލު ސައްލަﷲ އަލައިހި ވަސައްލަމް ދެން އަންދަލުސް ފަހަތަވުމާއި ބެހޭގޮތުން އުފާވެރިކަމުގެ ޚަބަރު ދެންނެވިއެވެ.\nއެއަށްފަހު އެކަލޭގެފާނު ކަނޑުގެ ސަތަހައިގާ އަސްހާބުންނާއެކު ހިންގަވާފައި ވަޑައިގެން އަންދަލުސްއަށް އަރާ ވަޑައިގަތެވެ.\nތާރިގު ހޭފުޅު ލެއްވުނުއިރު ދެއަތްޕުޅުގައި ހީބިހި ނަގާފައެވެ. އުފާފުޅުންގޮސް ﷲ އަކްބަރު ވިދާޅުވެވުނެވެ. ހަގީގަތެކޭ އެއްފަދައިން ލޯފުޅުން ފެނިވަޑައިގަތް މަންޒަރު އޭނަގެ ހިތްޕުޅަށް ބަޔާންކުރަން ދަތި އުފާވެރިކަމެއް ގެނެސްދީފިއެވެ. އެއީ ރަގަޅު ފާލެކެވެ. އޭނަ ވަގުތުން މުޖާހިދުންނަށް އެ ހުވަފެންފުޅު ކިޔާދެއްވިއިރު ފަތަހަ ލިބޭނެކަމާއިމެދު ޔަގީންކަމެއް ލިބިވަޑައިގަތެވެ. އޭނަގެ ލަޝްކަރުން މާތްﷲ ގެ އިޒުނަފުޅާއެކު އަންދަލުސް ފަތަހަކުރާނެއެވެ.\nމުޖާހިދުންގެ ފުރަތަމަ ޖަމާއަތް އަންދަލުސްއަށް ބަދަރުކުރުމަށްފަހު އެ ފަރުބަދަގަނޑުގެ ތިރީގައި ވަގުތީގޮތުން ފޭލިގެ ޖަހަން ތާރިގު އެންގެވިއެވެ. ހަގީގަތުގައި ތާރިގުގެ އަމާޒަކީ އެ ހިލަގަނޑުގެ މަތީގައި ކޭމްޕްކުރެއްވުމެވެ. އެތަނަށް އޭރު ކިޔާފައިވާ ނަމަކީ ކާލްޕޭ ފަރުބަދައެވެ. އަންދަލުސް ފަތަހަވުމުން އެތަނަށް ޖަބަލް ފަތަހަ ކިޔުމަށްފަހު ފަހުން ޖަބަލް ތާރިގުވެސް ކިޔުނެވެ. ހިލަގަނޑުގެ މައްޗަށް އެރުން ހީކުރިވަރަށްވުރެ އުދަގޫވިއެވެ. މަގު ހަނިވެފައި ގާތައް ގިނަކަމުންނެވެ. އެތަން ސާފުކޮށް އެއްވަރުކުރުމަށްފަހު އަސްތަކަށް ފަސޭހައިން ދަތުރުކުރެވޭނެގޮތް އޭރުއްސުރެ ފެށުނެވެ.\nއެދެ ހަފްތާތެރޭ ކައުންޓް ޖޫލިއަންގެ ނާ ފަހަރުން ހަތްހާސް ހަގުރާމަވެރިންނާއި އަސްތައް އަންދަލުސްއަށް އުފުލަމުން ދިޔައެވެ. އަންދަލުސްއަށް އެންމެ ކުރިން އައި ހަގުރާމަވެރިން އަވަދިނެތި މަސައްކަތްކުރަމުން ދިޔައެވެ. އެންމެފަހުން ހިލަގަނޑުގެ މަތީގައި ކޭމްޕް ކުރެވޭވަރުވިއެވެ.އެކަމަކު ބައެއް މުޖާހިދުން ތިރީގައި އެތަން ދިފާއުކުރަން ފާރައަށް ތިބުން ދޫކޮށެއް ނުލިއެވެ. އެތާ ތިބެގެން އެފްރިކާގައި ތިބި އަޚުންނާއި ފަސޭހައިން މުސާސަލާތް ކުރެވޭނެއެވެ. ރަޖަބުމަސް ނިމުނުއިރު ތާރިގުގެ ބާރަހާސް ލަޝްކަރުން މިވަގުތު އަންދަލުސްއަށް ގެންނަވަން ނިންމެވި ހަތްހާސް މުޖާހިދުންގެ ލަޝްކަރު ދަތުުރުކޮށް ނިމި ހަގުރާމައަށް ތައްޔާރުވާން ފެށިއެވެ.\nކައުންޓް ޖޫލިއަން ތާރިގުމެންނާއެކު މަޑުކުރުމެއްނެތި މިސްރާބުޖެހީ އަލްޖޭސިރަސްއަށެވެ. އޭނަގެ ޖާސޫސުން ފޮނުވައިގެން ރަސްގެފާނު ލުދްރީކްއާއި ހަގުރާމަވެރިންގެ ހަރަކާތްތަކަށް ފާރަލަމުން ދިޔައެވެ. އޭނަ އަންނާނީ މުސްލިމުން ބޭނުންވެއްޖެ ހިނދެއްގައެވެ.\nތާރިގު އެންމެ ފުރަތަމަ ކުރެއްވި ކަމަކީ އެހިސާބުގައި ދިރިއުޅޭ މުސްކުޅި އަންހެނަކު ބަލާ ފޮނުއްވީއެވެ. ބުނެވޭގޮތުން އެކަނބުލޭގެ މުސްލިމް ފަތަހަކުރާނެ މުޖާހިދަކާއި ބެހޭގޮތުން އަބަދުހެން ވާހަކަދައްކާ އުޅެއެވެ. މުސްކުޅިޔާ ތާރިގުގާތަށް ހާޟިރުކުރުމުން އޭނަ ދެންނެވިއެވެ.\n"އަޅުގަނޑުގެ ފިރިމީހާއަކީ ކުރިއަށް ވާން ހުންނަ ކަންތައްތައް ދެނެގެން އެ ވާހަކަތައް ދައްކާ އުޅުނު މީހެއް.. ފިރިމީހާ މީހުން ގާތު ބުނެ އުޅޭ މިތަން ފަތަހަކުރައްވަން ޖެނެރަލްއެއް ވަޑައިގަންނަވާނެއޭ. އެ ބޭކަލެއްގެ ނިތްކުރިފުޅުގެ ސިފަކުރުން ތިޔަ ބޭކަލަކާއި ތަފާތެއްނެތް. އަދި ކޮނޑުމަތީގައި އިސްތަށިފަޅާފައި ހުރި ކަޅުތިލައެއް ހުންނާނެއޭ. އެފަދަ ކަޅުތިލައެއް ހުރެއްޖެއްޔާ ތިއީ އެ ބޭކަލަކީ..............."\nމުސްކުޅި އަންހެންމީހާގެ ވާހަކަތަކާއެކު ތާރިގް ބިން ޒިޔާދު އޭނަގެ ކޮނޑުފުޅުން ޖުއްބާ ތިރިކޮށްލައްވާފައި ހާމަކުރެއްވިއެވެ. އެންމެނަށް ހައިރާންކަމެއް ލިބުނެވެ.\nސްޕެއިންއަށް ހަގުރާމަވެރިންގެ ބަޔަކު އެރިކަން އެގުމާއެކު އެ ސަރަހައްދު ހިމާޔަތްކުރަން ރަސްގެފާނު ލުދްރީކް ހަވާލުކުރެއްވި ހިތްްވަރުގަދަ ކައުންޓް ތުދްމީރު ދިރިއުޅުނީ ކާރްތިޔާގައެވެ. އޭނަގެ ހަގުރާމަވެރިނާއެކު އެހިސާބަށް ދަތުރުކުރާކަން އެގުމާއެކު މުގީސްގެ ކޮމާންޑަރުކަމުގެ ދަށުގައި ހަގުރާމަވެރިންތަކެއް ތާރިގު ފޮނުއްވިއެވެ. ގިރުތާޖިނާ ހިސާބުން ދެ ލަޝްކަރު ކުރިމަތިލާ ތިންދުވަސްވާންދެން ވަރުގަދަ ހަގުރާމައިގެ މައިދާނަކަށްވިއެވެ. އެންމެފަހުން ގޫތުން ބަލިވެ ފިލާން ދުއްވައިގަތެވެ. މުގީސް އަލް ރޫމީ ކާރްތިޔާ އޭނަގެ ބާރުގެ ދަށަށް ގެންނެވިއެވެ.\nއޭރު ތާރިގުވެސް އަލްޖޭސިރަސް (ޖަަޒީރަތުލް ޚަޒުރާ)ގެ ދެކުނަށް ވަޑައިގެން ކައުންޓް ޖޫލިއަންއާއި ބައްދަލުކުރެއްވިއެވެ. ބައެއް މުސްލިމުން މިތަނަށް އުއްމުހަކީމް އޭވެސް ކިޔާ އުޅުނެވެ. އެއީ މިތާ ދިރިއުޅުމަށްފަހު ރަސްގެފާނު ލުދްރީކްގެ ބޮޑު ލަޝްކަރާއި ހަގުރާމައަށް ތާރިގު ނިކުމެވަޑައިގެންނެވިއިރު އޭނަ ދޫކޮށްލައްވާފައި ވަޑައިގަތް އަޅު އަންހެންކުއްޖެއް ކަމަށްވާ އުއްމު ހަކީމަށް ނިސްބަތްކޮށެވެ. އެހިސާބުން މުސްލިމުން އެމީހުންގެ ކޭމްޕަކަށް ޖަޒީރަތުލް ޚަޒުރާ ހެދިއެވެ. ޖޫލިއަން ގެ ނާ ފަހަރުން އެފްރިކާގައި ވީ އެމީހުންގެ އަޚުންނާއި ގުޅުން ކުރިއަށް ގެންދެވޭނެއެވެ.\nހަގުރާމައިން ބަލިވި ތުދްމީރު އަވަހަށް ރަސްގެފާނަށް ސިޓީއެއް ފޮނުވިއެވެ. އެމީހުންގެ ގައުމަށް ބީރައްޓެހި ބަޔަކު އަރައިގެންފި ކަމަށާއި އެކަމަކު އެމީހުންގެ ލަޝްކަރުގެ ބޮޑުކަމާއެކު ބާރުގަދަކަމުން ގޫތުންނަށް ހިފަހައްޓައިނުލެވުނުކަމަށް ލިޔުނެވެ. ރަސްގެފާނު ވީހާ އަވަހަކަށް ލަޝްކަރު އެންމެ ވަރުގަދަކޮށްގެން އެމީހުންނާއި ހަގުރާމައަށް އައުމަށް އޭނަ އެދުނެވެ. އެ ބީރައްޓެހި ލަޝްކަރު އަންދަލުސްއަށް އެރިގޮތަކާއިމެދު އޭނަ ލިޔުނެވެ.\n"އެމީހުން އުޑުން ވެއްޓުނީކަމަށް ނޫނީ ބިމުން އަރައިގަތް ބަޔެއްކަމެއް އަހަރެމެންނަކަށް ނޭގެއެވެ."\nޖެރެޒްއަކީ މޭބިސްކަދުރު ވެޔޮތަކުން ފުރިފައިވާ ރީތި ޝަހަރެކެވެ. އެދުވަސްވަރު ވެޔޮތަކުގައިވާ މޭބިސްކަދުރުތައް ދޮންވެ ފައްކާވެ ދަނޑުވެރިންނަށް އުފާވެރިކަން ގެނެސްދީފައިވިއެވެ. ދެފަރުބަދަ ދޭތެރޭގައި އޮތް އެ ތަނުގެ އަހުލުވެރިންވެސް ރަސްގެފާނު ލުދްރީކްގެ އަނިޔާވެރިކަމާއި ދެކޮޅުވެރިވެ އެމީހުން ސަލާމަތްކޮށްދޭނެ ފަރާތަކަށް އިންތިހާއަށް ބޭނުންވެފައި ތިއްބެވެ. އެމީހުންނަށް އަރަބިން ކަނޑު ހުރަސްކޮށް އަންދަލުސްއަށް އެރި ޚަބަރު އިވުމުން އެކަމަކާ ކަންބޮޑުވެގެނެއް ނޫޅުނެވެ. ޚާއްސަކޮށް އެމީހުންގެ ތެރޭވި އުމުރުން ދުވަސްވީ ޝޭޚެއްގެ ހާޟިރުގައި އަރަބިންގެ ނަން ގަނެވިއްޖެއްޔާ އޭނަ އަބަދުވެސް ބުނެއުޅުނެވެ. " އަހަރެމެންގެ މި އަނިޔާވެރި ރަސްގެފާނުގެ ފަރާތުން ސަލާމަތްކޮށްދެވޭނީ ހަމައެކަނި އަރަބިންނަށެވެ." އެހެން ހުއްޓާ އަރަބިން ކަނޑުއޮޅި ހުރަސްކުރި ވާހަކަ އޭނަގާތުގައި ބުނުމާއެކު އޭނަ ޖަވާބުދިނެވެ." އެހެންވިއްޔާ ވަރަށް އަވަހަށް އަހަރެމެން މިނިވަންވާނެއެވެ."\nމި ޝޭޚަކީ އޭނަގެ މުޅި އުމުރު ދަތުރުކުރުމުގައި އުޅުނު މުރާލިމީހެކެވެ. ސްޕެއިނާއި އެފްރިކާގެ ބައްރުގައި ދަތުރުކޮށް މިސްރާއި ޝާމަށްވެސް އޭނަ ދަތުރުކުރިއެވެ. އިސްލާމް ދީން އެހިސާބުގައި ފެތުރިގެން ދިޔަގޮތް އޭނަ ދާދި ގާތުން ދެކުނެވެ. މުސްލިމުންގެ އަދުލުވެރިކަމާއި އިންސާފުވެރިކަން ފެނި ހިތް ތައުރީފުން ފުރިފައިވިއެވެ.\nއަންހެންވެރިން ޔޯގަޓާއި ޗީޒުން ކާނާ ތައްޔާރުކުރަމުން ދިޔައިރު ފިރިހެނުން ޖަނަވާރުތަކަށް ކާން ދީ މޭބިސްކަދުރު ބިންނަން ވަށިތައް ހަދަމުން ދިޔައެވެ. އެމީހުންގެ މައިގަނޑު ވާހަކައަކީ މޭބިސްކަދުރު އަޅާފައިވާ ވަރާއި އެއަހަރު އެއިން ރާ ތައްޔާރުކުރެވޭނެ ވަރެވެ. ހަގީގަތުގައި އެމީހުންނަށް އެ ވާހަކަދެއްކުމުގެ މާނައެއްވެސް ނެތެވެ. އެއިން އެއްވެސް އެއްޗެއްގެ ހައްގުވެރިންކަމުގައި ނުވާތީއެވެ. ދަނޑުވެރިންނަށް އެމީހުންގެ ބިންތައް އަދި ގެދޮރު މިލްކުވުމުގެ ބާރެއްނެތެވެ. އޭގެ ވެރިންނަކީ ރޫމީންނާއި ގޫތުންނެވެ. ޝާހީ މީހުންނެވެ. ދަނޑުވެރިންނަށް ކޮންމެވެސް ވަރެއްގެ އެއްޗެއް ލިބެނީއެވެ. އެކަމަކު އިންސާނުންނަކީ ކަންތައް ބަލާ ތަހުގީގުކުރުމުގެ ޝައުގު ހުންނަ ބަޔަކަށްވާތީ ޝޭޚާއި އޭނަގެ ދަރިންވެސް އެކަމާއި ވާހަކަދެއްކީއެވެ.\nޝޭޚާއި ދަރިންތައް އިށީދެލައިގެން ތިބީ ފޭލިގެއެއްހެން ހިޔާވާނެގޮތަށް ތައްޔާރުކޮށްފައިވާ ހިސާބެއްގައެވެ. އެތަނުގައި ކަނޑާ ހަަދާފައިވާ ކުދި ކޯރެއް އޮވެއެވެ. އެތަނުން ފެންނަގާ ޖަނަވާރުންނަށް ފެންދީ ހަދައެވެ. އަދި އެގަހުގެ ހިޔާ ހޯދަން ގިނަ މީހުންތައް އައިސް އުޅެއެވެ. ޝޭޚާއި އޭނަގެ ދަރިންތައް އެތާތިބެ މޭބިސްކަދުރާއި ބެހޭގޮތުން ބަހުސްކޮށް ޒުވާބަކާއި ހަމަޔަށްވެސް ދިޔައެވެ. އެފޯރީގައި ޖެހި ވަށައިގެން ހިނގަމުން ދިޔަ ކަންތަކަށް ސަމާލުކަމެއް ނުދެވުނެވެ.\nއިރުއޮއްސެމުން ދިޔައިރު ވަށިތައް ހަދާމީހުންނާއި ދަރުބަލާ ދިޔަ މީހުން އެނބުރި އަންނާންފެށިއެވެ. އެކެއްގެ ބޯމަތީ ބޮޑު ވަށިގަނޑެއް އަނެކަކުގެ ކޮނޑުމަތީގައި ދަބަހެއް އަނެކަކު އަތުގައި ޖަގެއް ނޫނީ ޕާންގަނޑެއް އަނެކަކުގެ އަނގައިގާ ކޮންމެވެސް ކާއެއްޗެކެވެ. ފެންނަމުން ދިޔައީ ތަފާތު މަންޒަރުތަކެވެ. އެމީހުންގެ ފަހަތުން ފިރިހެންކުދިންތައް އަންނަތަން ފެނުނެވެ. އެއްކުއްޖަކު ކަންބަޅިއަކާއިގެން އަނެއް ކުއްޖަކު ހިމާރެއް ދަމަމުންނެވެ. އެހެން ކުއްޖަކު ދަނޑުން ސިއްރުން ބިދެގެން އައި މޭބިސްކަދުރު ކޯންޏެއް ޖީބުން ނަގާ ރަހަ ބަލައިލިއެވެ. ބޭބެއަށް އެެ މަންޒަރު ފެނިގެން ބައްޕައަށް އަންގާނެކަމުގެ އިންޒާރު ދިނެވެ. އޭނަ ތެޅިގެންގޮސް ހިމާޔަތް ހޯދަން މަންމަގެ ސްކާޓްގެ ތެރެއަށް ވަނެވެ. ދުނިޔޭގެ ކޮންމެ މުސީބާތަކާއި ބިރުވެރިކަމަކުން އޭނަ ހިޔާމަތްކޮށްދީ ރައްކާތެރިކޮށްދޭނެ ތަނަކީ އެއީކަމުގައި ހީކުރަމުންނެވެ.\nދަނޑުވެރިންގެ ސާދާ ދިރިއުޅުމާއެކުވެސް އެމީހުންނަށް އުފާވެރިކަން ލިބިފައިވެއެވެ. ހިތާމައިގެ ހިޔަނި އެޅިފައިވަނީ ހަމައެކަނި މި އަނިޔާވެރި ރަސްގެފާނުގެ ސަބަބުންނެވެ. ހެއްދެވި މަޚުލޫގުންގެ ތެރެއިން އެންމެ ހިތާމަވެރި އިންސާނުންނޭ ހިތަށް އަރަނީ ހަމައެކަނި ރަސްގެފާނު ލުދްރީކްގެ ފަރާތުން ރައްޔިތުން އުފުލަން ޖެހޭ ބުރައާއި އަނިޔާ ތަހައްމަލު ނުކުރެވިގެންނެވެ. އެމީހުންނަށް މޭބިސްކަދުރު ދަނޑުތަކުން ލިބޭ އުފާވެރިކަމާއި ހަމަޖެހުންވެސް ރަސްގެފާނު ފޭރިގަންނަނީއެވެ.\nއިރުއޮއްސުނު މަންޒަރުތަކުން ހިތަށް ލިބުނު ހަމަޖެހުމާއެކުވެސް ޝޭޚުގެ ނަޒަރު އޭނަގެ ދަރިންނަށް ހުއްޓުނެވެ. އޭނަ ޔަގީންކުރީ އިރުއޮއްސި އަނދިރިވާއިރު ހުރިހާ ދަރިންނާއި ކާފަދަރިން އެނބުރި އަންނާނެކަމުގައެވެ.އެކަމަކު އަންހެންދަރިއަކު ފެންނާން ނެތުމުން އެކަމާ ނުތަނަވަސްވިއެވެ. އެއީ އޭނަގެ އެންމެ ލޯބިވާ ދަރިއެވެ. ބަސްއަހާ މަޑުމައިތިރި އަންހެންކުއްޖެކެވެ. އިރުގަނޑެއްވާންދެން ހިމޭނުން އޭނަ އިނީ ދަރިފުޅު އަތުވެދާނެކަމަށް އިންތިޒާރުގައެވެ. ނަމަވެސް ވަގުތު ވޭތުވެގެން ދާން ފެށުމުން އަންހެނުންނަށް ގޮވައިލިއެވެ.\n"މާރިއާ ކޮބައިތަ؟ "\n"އެކުއްޖާ ނާދޭތަ؟ "އަންހެނުންވެސް ކޮށްލީ ސުވާލެކެވެ.\n"ނެތް. ކޮންތާކަށް އޭނަ ދޫކޮށްފައި ތިއައީ؟ "ޝޭހު ސުވާލުކުރިއެވެ.\n"ފަރުބަދަގަނޑުމަތީގައި ހުންނަ ގުދަނުގައި އޭނަގެ ބޭބެ ބުތުރަސް އާއެކު ކަންވާރުތައް ދޮވެ އެހެން މަސައްކަތުގައި އަވަދިނެތި އުޅުނީ.............."\n"ބުތުރަސް....." ކުއްލިއަކަށް ކަމެއް ހަދާންވެގެން ކަހަލަގޮތަކަށް އެކަނބުލޭގެ ވަށައިގެން ހޯދައިލިއެވެ. ބުތުރަސް ދުވަމުން އައެވެ.\n"ކޮއްކޮ ކޮބައިތަ؟ " އޭނަ އެހިއެވެ.\n"ގުދަނުގައި އުޅުނު. ނާދޭތަ؟ " ބުތުރަސް ކަންބޮޑުވިއެވެ.\nމަންމަގެ އަނގައިން އެ ޖުމްލަ ބޭރުވުމާއެކު އޭނަ އެ ފަރުބަދަގަނޑާއި ދިމާލަށް ދުއްވައިގަތީ ދެފަޔަށް ބާރުލާފައެވެ." އަޅުގަނޑު ވަރަށް އަވަހަށް އެބައަންނަން...."\nބުތުރަސް އެހާ ހާސްވީ އޭނައަތުން އެކުރެވުނު މޮޔަކަން ހިތަށް އަރާފައެވެ. ކޮއްކޮ އެކަނިމާ އެކަނި ދޫކޮށްލާފައި އޭނަ އައިސްގެން ނުވާނެއެވެ.\nއޭރު ހަނދު އަރައިފިއެވެ. އަނދިރިކަމުގެ ތެރެއަށް ޝަހަރު ގަންބާލައިފިއެވެ. މޭބިސްކަނދުރު ދަނޑުތަކުގެ ތެރޭގައި އޮންނަ ހަނި މަގުތައް ޗަކައާއި ވަޅުގަނޑުތަކާއި ގަސްތަކުގެ ގޮފިތަކުން ބައްދާލާފައި އޮތަސް އާއްމުކޮށް އެތާ މަސައްކަތްކުރާ މީހުންނަށް އެތަނުން ހިނގަން އެހާ އުދަުލެއްނޫނެވެ. ލޯ މަރާލައިގެންވެސް އެމަގުތަކުގައި އުޅެފާނެއެވެ. ބަތުރުސް ގޮސްފައި އަންނާނެހާ އިރުވެއްޖެއެވެ. ބަރު ހިތަކާއިއެކު އިންތިޒާރުގައި ތިބި މައިންބަފައިންނަށް އެއިން ކޮންމެ ހިދުކޮޅެއް ގަރުނެއްކަމުގައިވިއެވެ. ބުތުރަސްގެ ޚަބަރެއް ދަބަރެއްނުވިއެވެ. އެންމެފަހުން ޝޭޚުގެ ކެތްތެރިކަން ކޮޅުންލައިފިއެވެ. އިތުރަށް އެންމެ ސިކުންތަކަށްވެސް އިނުމަކީ ކުރެވޭނެކަމެއް ނޫނެވެ. ކަންބޮޑުވުމާއި ހާސްކަމާއެކު ޝޭޚު އަވަސްވެގަތީ ދަރިންގެ ޚަބަރެއް ބަލަން ދިޔުމަށެވެ. ބުތުރަސް ދިޔަ ގުދަނަށް ދާނެ އަވަސްމަގެއް ޝޭޚު ދަނެއެވެ. އެއީ ކޯރާއި ވީ ފަޅިންނެވެ.\nއެސަފިޔައެއް July 4, 2021\nމިސައިޓު މިއީ މިހާރު އެހެން ސައިޓު ތަކުގަ ހުންނަ ވާހަކަތައް އާކައިވް ކުރާ ސައިޓަކީތަ.


Fennan huri record ah Majileehah dhinee thedhu mauloomaathu: BML | Mihaaru\nބީއެމްއެލްގެ: މާލިއްޔަތު ކޮމިޓީ އަށް މައުލޫމާތު ދިނީ ފެންނަން ހުރި ރެކޯޑަށް ކަމަށް ބީއެމްއެލް އިން ބުނޭ. --ފޮޓޯ/މިހާރު\nފެންނަން ހުރި ރެކޯޑަށް މަޖިލީހަށް ދިނީ ތެދު މައުލޫމާތު: ބީއެމްއެލް\n23 ޖުލައި 2019 - 20:09 35 comments\nއެމްއެމްޕީއާރުސީގެ 1.3 ބިލިއަން ރުފިޔާގެ ޚިޔާނާތުގައި ބީއެމްއެލް އަށް ކުރި ތުހުމަތުތަކާ ގުޅިގެން ޝަރީފް މާލިއްޔަތު ކޮމިޓީ އަށް ހާޒިރުކުރުމުން އޭނާ ދޮގު ހެއްދެވި ކަމަށް ތުހުމަތުކޮށް މައްސަލަ މަޖިލީހުން ފުލުހުންނަށް ހުށަހެޅި އެވެ. އެއާ އެކު، ބައެއް ވާހަކަތައް ސާފުކޮށްދެއްވަން ޝަރީފް އެދިވަޑައިގަތުމުން، އެ މައްސަލަ އަނބުރާ ގެނައުމަށް ނިންމި އެވެ. އެކަމަކު މަޖިލީހުގެ އެ ނިންމުން ބަދަލުކުރާނެ ކަމުގެ އިޝާރާތެއް އެ މަޖިލީހުގެ ރައީސް މުހައްމަދު ނަޝީދު މިއަދު ވަނީ ދެއްވައިފަ އެވެ.\nމަޖިލީހުގެ މިއަދުގެ ޖަލްސާގައި ނަޝީދު ވިދާޅުވީ، މާލިއްޔަތު ކޮމިޓީ އަށް ޝަރީފް އޮޅުވާލާފައި އޮތް ކަން މިހާރު ސާފުވެފައިވާ ކަމަށާއި އެހެންވެ، އޭނާގެ މައްސަލަ އަނބުރާ ފުލުސް އޮފީހުން ގެންނަން ޖެހޭ ސަބަބެއް ނެތް ކަމަށް ނަޝީދު ވިދާޅުވި އެވެ.\nއެމްއެމްޕީއާރުސީން ދޫކުރި ބައެއް ރަށްރަށުގެ އެކުއިޒިޝަން ކޮސްޓްގެ ގޮތުގައި އެކި ފަރާތްތަކުން އެ ކުންފުންޏަށް ދިން ޗެކްތަކުގެ ތެރެއިން "ނޮޓް ނެގޯޝިއަބްލް" ޗެކްތަކެއް ވެސް ބީއެމްއެލުން އެސްއޯއެފަށް ޖަމާކޮށްދީފައިވާ ކަމަށް ތަހުގީގީ އިދާރާތަކުން ވަނީ ބުނެފަ އެވެ. "ނޮޓް ނެގޯޝިއަބްލް" ޗެކްތައް ޖަމާކުރަން ޖެހޭނީ ހަމައެކަނި ޗެކްގައި ލިއެފައި އޮންނަ ފަރާތުގެ އެކައުންޓަށެވެ. އެކަހަލަ އެއްވެސް ޗެކެއް އެސްއޯއެފްގެ އެކައުންޓަށް ޖަމާކޮށްފައި ނުވާނެ ކަމަށް، ބީއެމްއެލް އިން ތަކުރާރުކޮށް ވަނީ ބުނެފަ އެވެ.\nBML in "Not Negotiable" check thakeh ves SOF ah jamaa kohdhin kamuge thuhumathu!\nމަޖިލީހުގެ މިއަދުގެ ޖަލްސާގައި ނަޝީދު ދެއްކެވި ވާހަކަފުޅުތަކާ ގުޅިގެން ބީއެމްއެލުން މިރޭ ނެރުނު ބަޔާނެއްގައި ބުނީ، މާލިއްޔަތު ކޮމިޓީގެ މެމްބަރުން ކުރެއްވި ސުވާލުތަކަށް ވެސް ބޭންކުން މައުލޫމާތު ދީފައި ވަނީ ރެކޯޑުތަކުގެ މައްޗަށް ބިނާކޮށް ކަމަށެވެ. އެމްއެމްޕީއާރުސީގެ ނަމުގައި ދޫކޮށްފައިވާ ޗެކްތައް އެސްއޯއެފް އެކައުންޓަށް ޖަމާކުރި ގޮތާ ބެހޭ ގޮތުން ބޭންކްގެ އިންޓާނަލް އޮޑިޓެއް ކުރީ ވެސް ބޭންކްގައި ހުރި ރެކޯޑުތަކަށް ބަލައިގެން ކަމަށް ބީއެމްއެލް އިން ބުންޏެވެ.\nބީއެމްއެލުން ބުނިގޮތުގައި ޗެކު އިމޭޖިން އެންޑް ޓްރާންސެކްޝަންގެ ދަށުން ޗެކު ކްލިއަރެންސް 2016 ގައި ފެށުމާ ހަމައަށް އެ ބޭންކުގެ އެކައުންޓްތަކަށް ޖަމާކުރާ އެހެން ބޭންކްތަކުގެ ޗެކުތައް އަދި ޗެކުތަކުގެ އިމޭޖަކީ ވެސް ބޭންކުގެ ރެކޯޑުގައި ބަހައްޓާ އެއްޗެއް ނޫނެވެ. ބީއެމްއެލް ނޫން އެހެން ބޭންކެއްގެ ޗެކެއްގެ ކްލިއަރެންސް ފުރިހަމަވެ އަދި އެ ޗެކަށް ފައިސާ ދޫކުރާނީ ވެސް އެ ޗެކެއް ދޫކޮށްފައިވާ އެކައުންޓް ހުޅުވާފައިވާ ބޭންކަކުން ކަމަށް ބަޔާނުގައިވެ އެވެ.\nއެފަދަ ޗެކުތަކުގެ ރެކޯޑު ވެސް ހުންނާނީ އެ ބޭންކެއްގައި ކަމަށް ބީއެމްއެލް އިން ބުންޏެވެ.\n"އެހެންކަމުން މި މައްސަލައިގައި ހިމެނޭ އެފަދަ ޗެކުތަކުގެ ކޮޕީ ހޯދުމަށް މި ބޭންކުން ވަނީ އެހެން ބޭންކްތަކުގައި އެދިފަ އެވެ،" ބަޔާނުގައި ވެ އެވެ.\nބީއެމްއެލް އިން ބުނީ މާލިއްޔަތު ކޮމިޓީ އަށް މައުލޫމާތު ދީފައި ވަނިކޮށް، އެސްއޯއެފްގެ އެކައުންޓަށް އެންޑޯސްކުރެވިގެން ޖަމާކުރި އެހެން ބޭންކްތަކުގެ ޗެކުތަކެއް ސަމާލުކަމަށް އައުމުން އިތުރަށް އެކަން މުތާލިއާ ކުރަން ފަށާފައިވާ ކަމަށެވެ.\nބޭންކުން ބުނިގޮތުގައި މަޖިލީހުގެ މާލިއްޔަތު ކޮމިޓީ އަށް ފޮނުވި ސިޓީގައި އެއްވެސް ވަރަކަށް ބައުންސް ޗެކުތަކެއްގެ ވާހަކަ ބަޔާންކޮށްފައެއް ނުވާނެ އެވެ.\nއެމްއެމްޕީއާރުސީގެ ހިޔާނާތުގެ މައްސަލައިގައި ކަމާބެހޭ އިދާރާތަކަށް ގިނަ މައުލޫމާތުތަކެއް ފޯރުކޮށްދީފައިވާނެ ކަމަށް ބޭންކުން ބުންޏެވެ. އޭގެ ތެރޭގައި އެސްއޯއެފުން ފައިސާ ޓްރާންސްފާ ވެގެން ދިޔަ އެކައުންޓްތަކާއި ނަގުދު ފައިސާ ނަގާފައިވާ ފަރާތްތަކުގެ މައުލޫމާތު ވެސް ހިމެނޭނެ ކަަމަށް ބީއެމްއެލް އިން ބުންޏެވެ.\nއިތުރު ލިޔުންތައް ބީއެމްއެލް މަޖިލީހުގެ މާލިއްޔަތު ކޮމިޓީ ރައްޔިތުންގެ މަޖިލިސް އެމްއެމްޕީއާރްސީގެ ކޮރަޕްޝަން


ޔަމަނުގެ މައުސޫމާ | Naares\nހުކުރު, އޮކްޓޫބަރު 2, 2020\nކޮވިޑް-19 އަށް އިތުރު 63 މީހުން ޕޮޒިޓިވް ވެއްޖެ\n4 ސެޕްޓެމްބަރު 2020\nމި ވާހަކައަކީ އަލް މަރުޙޫމް ސައިކުރާ އިބްރާހިމް ނައީމްގެ “ޔަމަނުގެ މައުސޫމާ” މި ޅެމުގެ މައްޗަށް ބިނާކޮށް ލިޔެފައިވާ ވާހަކައެކެވެ. މި ވާހަކަ އަޅުގަނޑު ކިޔުންތެރިންނާއި ހިއްސާކޮށްލަން ބޭނުންވި އެއް ސަބަބަކީ ދިވެހި އެއްވެސް ސައިޓަކުން މިވާހަކަ ކިޔާލަން ނުލިބުމާއި ގުޅިގެންނެވެ..މިއީ ޅެންބަހުން އަލް މަރުޙޫމް ސައިކުރާ އިބްރާހިމް ނައީމް ގެނެސްދީފައިވާ ވާހަކައެއްކަމުން، މި ވާހަކަ ހަޤީޤީ ހާދިސާއަކީ ކޮބައިކަން އަޅުގަނޑަށް ދެނެގަންނަށް އުނދަވިއެވެ. އެހެންނަމަވެސް އުނިއިތުރު ކުރުމެއް ނެތި އެބޭފުޅާގެ ޅެމުގައިވާ ހުރިހާ ކުލައަކާއި އަސަރުތަކެއް ވާހަކައިން ކިޔުންތެރިންގެ ސިކުނޑިތަކަށް އިހްސާސް ވުމަކީ އަޅުގަނޑުގެ އުއްމީދެވެ. މިއީ ދިގު ވާހަކައެއްކަމުން ސިލްސިލާއެއްގެ ގޮތަށް ގެނެސްދިނުމަށް ގަސްތުކުރަމެވެ.\nމިއީ އަހަރެންގެ ހަޔާތުގެ ހާދިސާއެވެ. މި ހާދިސާގައި އޮތީ ރުއިން ނޫން ދެން ކޮންކަމެއް ހެއްޔެވެ؟ އަހަރެން މިވަނީ މިހާލުގައި އެއްވެސް އައްސޭރިއެއްނެތި އޮޔާދާ މީހަށްވެފައެވެ. މާޒީގެ ހިރަފުސް އަހަރުތައް މަތިން ހަނދާން ނެތިގެންދާނެ ހެއްޔެވެ؟ “ރީގަލް” ގެ ގޮނޑިބަރިމަތިން އަހަރެން ހަނދާން ނުނެތޭނެކަން ޔަޤީނެވެ. ލައްކަ ދުވަހު ބަލާހިތުން ދުޢާކުރި “ނާޒްނީން” ފިލްމު މިހާރު އަޅުވާފަ އެހުރީ “ރީގަލް” ސިލްވަރުގެ ސްކްރީނުގައެވެ. “ކޮންމެވެސް ގޮތަކުން މި ފިލްމު ސާއިރާއާއި ގުޅޭނެ.” އަހަރެންގެ އެކުވެރި މާގުރެޓް ސަމާސާ ރާގެއްގައި ބުންޏެވެ.\n“ޕްރަދީޕް ބަތޮލަކަށް އުޅޭ ކޮންމެ ފިލުމެއް ބަލާލުމަކީ އަހަރެން ގެ ޠަބީޢަތުގައި ލިބޭ އުފަލެއްކަމަށް ދެކެން.” އަހަރެން އެވަގުތު ކައިރީގައި އިން އެކުވެރިޔާގެ ކަންފަތްދޮށުގައި މަޑުމަޑުން ބުނެލީމެވެ. އަހަރެމެން ފިލްމުގެ ތެރެއަށް ގެއްލިފައި ތިއްބާ ކުއްލިއަކަށް ކޮންމެވެސް މީހަކު އައިސް ސުވާލުކޮށްލިއެވެ. “ތިޔަ ބަރިން ތަންކޮޅެއް އަހަރެމެންނަށް ލިބިދާނެހެއްޔެވެ؟” އާއެކޭ ބުނުމުގެ ކުރިން އަހަރެން އެއީ ކާކުތޯ ބަލައިލިރު އެއީ، ނޫނެކޭ ނުބުނެވޭވަރުގެ އަސަރުގަދަ ތިންކުދިންނެވެ.\n“ދާއިމީ އިންނެވުމަކަށް ވިއްޔާ ގަބޫލޭ” އަހަރެންނާއި މާގްރެޓާއި ދެމީހުންނަށް އެއަޑުން ބުނެވުނެވެ. އެތިންކުދިންގެ ތެރެއިން މެދަށް އިން ޒުވާން ކުލައަލި ހަށިގަނޑެއް ލިބިފައިވާ ކުއްޖާ އޭނާ އިންތަނުން ތެދުވުމާއެކު އަހަރެން އިސްޖަހާލީމެވެ. އެވަގުތު އޭނާ ނުހަނު އުނދަގޫ ކަމާއެކު މަޢާފަށް އެދުމުން، ނުދަންނަކަމަށް ހަދައި މަޑުމަޑުން އަހަރެން އިނީމެވެ.\n“އަހަރެންގެ ނަމަކީ ޝާހިދު” އޭނާ މިހެން ބުނެ ނުނިމެނީސް އަހަރެންވެސް މިއީ ސާއިރާއޭ ކިޔާ ތަޢާރަފްވެލީމެވެ. އެވަގުތު އަހަރެންނަށް ކުރެވުނީ ޕެރިހުގެ ހަވީރެއްގައި ހިނގާލަން ލިބުން ކަހަލަ އުފާވެރި އިހްސާސެކެވެ. ދެމީހުންވެސް އެކަކު އަނެކެއްގެ މަޢުލޫމާތު އޮޅުންފިލުވާ ހެދީމެވެ.\nއަހަރެން އެއްޗެކޭ ނުބުނެ މަޑުން އިންނަ ކޮންމެ ހިނދަކު އޭނާ ކޮންމެވެސް ރާގެއް ތުނބުން ފުމެލާނެއެވެ. މިކަހަލަ އެކިއެކި ސަމާސާއާއި އުނދަގޫތަކުން އަހަރެންގެ ހިތުގެ ލޭހިނގުމަށް ބަދަލެއް އަންނަކަން އިހްސާސްކުރެވުނެވެ. މާނަފުން ކުދިކުދި ބަސްތައް އޭނާ އަހަރެންނަށް އަމާޒުކުރަން ފެށުމާއެކު، މާގުރެޓް އެތަނުން ތެދުވެގެން ކޮންމެވެސް ތަނަކަށް ހިނގައްޖެއެވެ. އެވަގުތު އަހަރެމެންނަށް ލިބުނީ ކޮޅެއްނެތްފަދަ މިނިވަންކަމެކެވެ. ވާނުވާ ނެނގި އެހެންތިއްބާ ފިލްމު ނިމިއްޖެއެވެ.\nއަހަރެމެން ގެއަށް ދާން ނިކުމެ ކާރެއް ފެންނަން ނެތުމުން ޓެކްސީ ސެންޓަރަށް ގުޅަން އުޅެނިކޮށް ޝާހިދުގެ ޖަޒުބާތީ އަޑުން މިއޮތީ ކާރެކޭ ކިޔާ ގޮވާލިއަޑުއިވުނެވެ. މޫނުމަތިން ދައްކަމުން ދިޔަ ރުޅިވެރިކަން ދޫކޮށްލުމަށްފަހު، ޝާހިދުގެ ކާރަށް އެރުމަށް މާގުރެޓް މަޑުމަޑުން އަހަރެން ގާތު ބުންޏެވެ. ލޯބީގެ އާރުތައް އުތުރި އަރައިގެން ދާފަދައިން، އެރޭގެ އެދިގުމަގުތަކުން ދަތުރުކުރި ރާސްތާވެސް ކުރުވިކަހަލައެވެ. އެހެން ނުވާންވީ ކީއްވެގެން ހެއްޔެވެ؟ ތިންހަތަރު ގަޑިއިރުގެ އެދިގު ދަތުރުގައި އަހަރެން އިނީ ޝާހިދުގެ ކައިރީގައެވެ. އެންމެފަހުން އެލޯބީގެ އެތާރީޚީ ދަތުރު ނިމުމަކަށް އައީ ޝާހިދުގެ އަތުން ކޮށްލި ވަރުގަދަ ސަލާމުންނެވެ.\nދެމީހުންގެ ދެމެދުގައި ވި ސިއްރުތައް ރޭގަނޑުގެ ކަޅުފޮއި އަނދިރިކަމަށްވެސް ސިއްރުކޮށް ފޮރުވައިދިނީ އެނާގެ މޫނާ ތުންފަތުންކަން ޔަޤީނެއެވެ. ވަކިވެގެން ދިއުމުގެ ކުރިން އޭނާގެ ދުލުން އަސަރާއެކު އިއްވާލި ލަފުޒުން އަހަރެންގެ ހިތް އެކިތަނުން ފޮތިކޮށް ޒަޚަމްކޮށްލި ފަދައެވެ.\nޝާހިދުގެ ހާލަކީ ކޮބައިތޯއެވެ. އެރޭ އޭނާ ނިކުތީ ހުސްއަތާ ހުރެ ލޯބީގެ ދަތުރެއް ކުރާ އިންސާނެތް ފަދައިންނެވެ. ނަމަވެސް ތަޤުދީރު އެރޭ އޭނާގެ އުއްމީދުގެ ހުޅުކޮޅު ދިއްލާލަދިނެވެ. ޝާހިދަކީވެސް އޭނާގެ ހިތް އެދޭ މަންޒިލެއް ހޯދަން ނިކުން މުސާފިރެކެވެ. މަންޒަރެއްގެ ތެރެއިން ހިޔަންޏެއްފަދައިން ޝާއިރާ ވަނިކޮށް ޝާހިދަށް ފުރަތަމަ ފެނުނީ މީގެ ތިން އަހަރު ކުރިންނެވެ. ތިންސަތޭކަ ސަތާރަ ނަންބަރު ބަހުގެ ފަހަތު ގޮޑިބަރިންނެވެ. ޝާއިރާ ފެނުމާއެކު އޭނާގެ ހިތް ހުއްޓި ހުރިހާ ހިއްސުތަކަށް ލޯބީގެ އަސަރުކުރުވީ ހަމަ އެންމެ ސިކުންތަކުންނެވެ.\nއެވަގުތުން ފެށިގެން އޭނާގެ ހިތުގައި ބޭއިޚްތިޔާރުގެ ސުވާލުތަކެއް އުފެދުނެވެ. ކޮންފަދަ ރީތި ގުލްޝަނެއްގައި ފޮޅިފައިވާ ކޮން ކަހަލަ، ކޮން ނަމެއް ކިޔާ އަދި ކޮން އެޑްރެހަކުން ލިބޭނެ މަލެއް ކަމާއިމެދުގައެވެ. އޭނާގެ މުޅި ހަޔާތުގެ ދަތުރުގައިވެސް އިތުރު އެހެން މަންޒިލަކަށް މިސްރާބު ބަދަލުނުކޮށް ދަތުރުގެ ސަމުގާކަމުގައި ޝާއިރާ ހެދިއެވެ. އޭނާއަށް އެކިއެކި ދިމަދިމާލުން ހުށަހެޅުންތަކާއި ސިގްނަލްތައް ލިބެމުން ދިޔައިރުވެސް، އެއިން އެއްވެސް އިޝާރާތަކަށް އިޖާބަ ނުދީ ކެތްތެރިވީ އޭނާގެ ހިތުގައިވާ ލޯތްބާއި ޝާއިރާގެ ހަނދާންތަކުންނެވެ. ތަޤްދީރުގައި އެއްވެސް މީހަކަށް ދެރަގޮތެއް ނުވާނެކަމަށް ވިސްނައިގެން ތިން އަހަރު ވަންދެން އޭނާ އިންތިޒާރުކުރިއެވެ.\nމިރެއަކީ މި ދިގު އިންތިޒާރަށް ނިމުން ނެގުވި ރެއެވެ. މިއީ އިއްތިފާޤެއްކަން ޔަޤީނެވެ. މާމުއި ހަނދުވަރުގެ މޫސުމުގެ ފެށުމެއްކަމަގައި މިރޭ ވެގެންދާނެއެވެ. ދެން މިރޭ އިތުރު ވަޢުދުތަކެއް ކުރާކަށް އޭނާ ބޭނުމެއް ނުވެއެވެ. އެހެނަސް ވަކިވުމުގެ ކުރިން ސާހިދު ނިކަން ލޯބިން ބުނެލިއެވެ.\n” ތިޔަ ދިއްކޮށްލި ހިތް ހިފައިގެން ސާއިރާގެ ހުވަފެންތައް ދުށުމަށް މިދަނީ”\n4 weeks ކުރިން\nތިއީ ވަރަށް ރަގަޅު މަސައްކަތެއް.. ދިވެހި ބަހުން ކިޔަވާ ކުދިންނަށާއި، ކޯސްތައް ހަދާ ކުދިންނަށް ފައިދާކުރާނެ މަސައްކަތެކެވެ.\nއެކަމަކު ތިޔަފަދަ ޕްރޮފެޝަނަލް މަސައްކަތެއް ކުރައްވާއިރު އިމްލާ ކުށްތަކާއި ބަސްމަޤާއި އަދި ޖުމުލަ ތަކުގެ އެތުރުމަށް ސަމާލުކަންދިނުމަކީ ތިޔަ މަސައްކަތް ޢާއްމުން ބަލައިގަތުމުގައި އިތުބާރު ބޮޑުވެގެންދާނެ ކަމެއްކަމުގައި ދެކޭތީ ހިއްސާކޮށްލީއެވެ.


ޢަޤީދާގެ ފިލާވަޅު 13 (ޢަޤީދަތުއް ޠަޙާވިއްޔާގެ ޝަރަޙަ) – DhiSalafiyyah\nقَالَ الطَّحَاوِيُّ رحمه الله: “حَيٌّ لَا يَمُوتُ، قَيُّومٌ لَا يَنَامُ”.\n“އެއިލާހީ އަވަހާރަވުމެއްނެތި ދިރިދެމިވޮޑިގެންވާ ފަރާތެވެ. އަވަހާރަފުޅު ލެއްޕެވުމެއްނެތި ދާއިމަށް ޤާއިމުވެވޮޑިގެންވާ އިލާހެވެ.”\n* “الحَيُّ” އަދި “القَيُّومُ” މިއީ ﷲ ސުބުޙާނަހޫ ވަތަޢާލާގެ އިސްފުޅުތަކުގެ ތެރެއިން މަތިވެރިވެގެންވާ ދެއިސްމުފުޅެވެ. ކީރިތި ޤުރުއާނުގައި މިދެއިސްމުފުޅު އެއްކޮށް ތިންތަނެއްގައި ގެންނަވާފައިވެއެވެ. އެގޮތުން ފުރަތަމަ އާޔަތަކީ އާޔަތުލްކުރުސިއެވެ. ((اللَّهُ لَا إِلَهَ إِلَّا هُوَ الْحَيُّ الْقَيُّومُ لَا تَأْخُذُهُ سِنَةٌ وَلَا نَوْمٌ)) (البقرة: 255) މާނައީ: “ﷲ ފިޔަވައި ޙައްޤުވެގެން އަޅުކަންވެވޭ އެހެން އެއްވެސް އިލާހެއްނުވެއެވެ. އެއިލާހީ ފެށުމެއްނުވާ އަދި ނިމުމެއްނުވާ ދާއިމީ ޙަޔާތެއްގެ ވެރި އިލާހެވެ. އަދި އެއީ ޚަލްޤުތަކުންނަށް ރިޒްޤުދެއްވުމާއި، ބެލެހެއްޓެވުމާއި، ރައްކާތެރިކުރެއްވުމުގައި ދާއިމަށް ޤާއިމުވެވޮޑިގެންވާ އިލާހެވެ. އެއިލާހަށް ނިދިޖެހުމެއްނުވެއެވެ. އަދި އަވަހާރަފުޅު ލެއްޕެވުމެއް ނުވެއެވެ.” ދެވަނަ އާޔަތަކީ އާލްޢިމްރާން ސޫރަތުގެ ފުރަތަމަ އާޔަތެވެ. ((اللَّهُ لَا إِلَهَ إِلَّا هُوَ الْحَيُّ الْقَيُّومُ)) (آل عمران: 1) މާނައީ: “ﷲ ފިޔަވައި ޙައްޤުވެގެން އަޅުކަންވެވޭ އެހެން އެއްވެސް އިލާހެއްނުވެއެވެ. އެއިލާހީ ފެށުމެއްނުވާ އަދި ނިމުމެއްނުވާ ދާއިމީ ޙަޔާތެއްގެ ވެރި އިލާހެވެ. އަދި އެއީ ޚަލްޤުތަކުންނަށް ރިޒްޤުދެއްވުމާއި، ބެލެހެއްޓެވުމާއި، ރައްކާތެރިކުރެއްވުމުގައި ދާއިމަށް ޤާއިމުވެވޮޑިގެންވާ އިލާހެވެ.” ތިންވަނަ އާޔަތަކީ ޠާހާ ސޫރަތުގެ އަންނަނިވި އާޔަތެވެ. ((وَعَنَتِ الْوُجُوهُ لِلْحَيِّ الْقَيُّومِ)) (طه: 111) މާނައީ: “ދިރިދެމިވޮޑިގެންވާ، ޚަލްޤުތަކުންނަށް ރިޒްޤުދެއްވުމާއި، ބެލެހެއްޓެވުމާއި، ރައްކާތެރިކުރެއްވުމުގައި ދާއިމަށް ޤާއިމުވެވޮޑިގެންވާ އިލާހަށް އެންމެހާ މޫނުތަކެއް ދެރަވެ ނިކަމެތިވެގެންވެއެވެ.”\n“الحَيُّ” މިއިސްމުފުޅުން ދޭހަކޮށްދެނީ، ﷲ ސުބުޙާނަހޫ ވަތަޢާލާއީ އަބަދުގެ އަބަދަށް އެންމެފުރިހަމަކަމާއެކު ދިރިދެމިވޮޑިގެންވާ އިލާހުކަމެވެ. އަދި އެއިލާހީ ދުވަހަކުވެސް ފަނާވެނުދާނެ، ފުރަތަމަވޮޑިގެންވާ އަދި އެންމެފަހުންވެސްވޮޑިގެންވާ އިލާހުކަމެވެ. އެންމެހާ މަޚްލޫޤުތަކަކަށް ދިރުންދެއްވާފައިވަނީ އެއިލާހެވެ. އަދި “القَيُّومُ” މިއިސްމުފުޅުން ދޭހަކޮށްދެނީ، ﷲ ސުބުޙާނަހޫ ވަތަޢާލާއީ އެއްވެސް ގޮތަކުން އެއިލާހުގެ ޚަލްޤުތަކުންނަށް ބޭނުންވެވޮޑިގެންނުވާ، ފުދިވޮޑިގެންވާ އިލާހުކަމެވެ. އަދި އުޑާއި ބިމުގައިވާ އެންމެހާ ތަކެއްޗަށް ރިޒްޤުދެއްވުމާއި، ބެލެހެއްޓެވުމާއި، ރައްކާތެރިކުރެއްވުމުގައި ދާއިމަށް ޤާއިމުވެވޮޑިގެންވާ އިލާހުކަމެވެ. “القَيُّومُ” މިއިސްމުފުޅުން ދެކަމަކަށް ދަލީލުކޮށްދެއެވެ.\nފުރަތަމައީ: ﷲ ސުބުޙާނަހޫ ވަތަޢާލާގެ ފުދިވޮޑިގަތުމުގެ ފުރިހަމަކަމަށް މިއިސްމުފުޅު ދަލީލުކޮށްދެއެވެ. ފަހެ، އެއިލާހީ އެއިލާހުގެ ނަފްސުފުޅާގެން ޤާއިމުވެވޮޑިގެންވާ، އެއިލާހުގެ ޚަލްޤުތަކަށް ބޭނުންވެވޮޑިގަތުމުން ފުދިވޮޑިގެންވާ އިލާހެވެ. އެއިލާހު ވަޙީ ކުރައްވާފައިވާ ފަދައިންނެވެ. ((يَا أَيُّهَا النَّاسُ أَنْتُمْ الْفُقَرَاءُ إِلَى اللَّهِ وَاللَّهُ هُوَ الْغَنِيُّ الْحَمِيدُ)) (فاطر: 15) މާނައީ: “އޭ އެންމެހާ މީސްތަކުންނޭވެ! ތިޔަބައިމީހުންނަކީ ﷲއަށް ބޭނުންޖެހިފައިވާ މީހުންނެވެ. އަދި ﷲއީ ފުދިވޮޑިގެންވާ ޙަމްދުލިބިވޮޑިގެންވާ އިލާހެވެ.” އެއިލާހަކީ ޛާތީގޮތުން ފުދިވޮޑިގެންވާ އިލާހެވެ. ޚަލްޤުތަކުންގެ ކިބައިން އެއްވެސްކަމަކަށް އެއިލާހު ބޭނުންވެވޮޑިގެންނުވެއެވެ. ހުރިހާ ގޮތަކުން އެއިލާހުވަނީ ފުދިވޮޑިގެންނެވެ.\nދެވަނައީ: ﷲ ސުބުޙާނަހޫ ވަތަޢާލާގެ ފުރިހަމަ ޤުދުރަތްތެރިކަމަށާއި ތަދުބީރުކުރެއްވުމަށް ދަލީލުކުރާ ދަލީލުކުރުމެވެ. އެންމެހާ މަޚްލޫޤުތަކެއް ވަނީ އެއިލާހަށް ބޭނުންވެގެންނެވެ. ހިނދުކޮޅަކަށްވެސް އެއިލާހަށް ބޭނުންވެގެންވުމުން އެއްކިބާ ނުވެވޭނެއެވެ.\nﷲ ސުބުޙާނަހޫ ވަތަޢާލާގެ މިދެއިސްމުފުޅުގައި “الأسماء الحسنى” ގެ އެންމެހާ އިސްމުފުޅުތަކެއްގެ މާނަ އެކުލެވިގެންވެއެވެ. މިގޮތުން “الحَيُّ” މިއިސްމުފުޅުގައި އެއިލާހުގެ އައްސަވާވޮޑިގަތުމާއި، ބައްލަވާވޮޑިގަތުމާއި، އަތްޕުޅާއި، ޢިލްމުފުޅުފަދަ އެއިލާހުގެ ޛާތީ އެންމެހާ ޞިފަފުޅުތަކެއް އެކުލެވިގެންވެއެވެ. އަދި “القَيُّومُ” މިއިސްމުފުޅުގައި ޚަލްޤުކުރެއްވުމާއި، ރިޒްޤުދެއްވުމާއި، ދިރުއްވުމާއި، މަރުއްވުން ފަދަ އެއިލާހު ކުރައްވާ ޢަމަލުފުޅުތަކާގުޅޭ އެންމެހާ ޞިފަފުޅުތަކެއް އެކުލެވިގެންވެއެވެ. މިސަބަބާހުރެ މިދެއިސްމުފުޅަކީ ﷲގެ އެންމެ މަތިވެރި ދެއިސްމުފުޅުކަމުގައި ބައެއް ޢިލްމުވެރިން ވިދާޅުވެލައްވައެވެ.\nދިރިހުރުމަކީ އޭގެ އަޞްލު މާނާގައި ﷲ ސުބުޙާނަހޫ ވަތަޢާލާ އާއި އެއިލާހުގެ މަޚްލޫޤުންނާ ގުޅިފައިވާ ކަމެކެވެ. ނަމަވެސް ދިރިހުރުން ވަނީ ކޮންމެ ފަރާތަކަށް އެފަރާތަކާ ގުޅޭގޮތުގެ މަތީންނެވެ. މަޝްހޫރު ޤާޢިދާއެއްގައިވެއެވެ. ((أَنَّ الصِّفَات بِمَا يُنَاسِبُ الذَّوَات)) މާނައީ: “ހަމަކަށަވަރުން ޞިފަތައްވަނީ އެއެއްޗަކާ މުނާސިބުގޮތަށެވެ.” އެހެންކަމުން، މަޚްލޫޤުތަކުގެ ދިރުންވަނީ އެބައިމީހުންނާ މުނާސަބުގޮތަށް ނިކަމެތިކޮށެވެ. އަދި ﷲ ސުބުޙާނަހޫ ވަތަޢާލާގެ ދިރިދެމިވޮޑިގަތުން ވަނީ އެއިލާހާ އެކަށީގެންވާގޮތަށް ފުރިހަމަކޮށެވެ. އެއިލާހާ އެއިލާހުގެ މަޚްލޫޤުންނާ އެއްވެސްގޮތަކުން އެއްވައްތަރުވެގެންނުވެއެވެ.\nއާޔަތުލްކުރުސީގައިވާ ((اللَّهُ لَا إِلَهَ إِلَّا هُوَ الْحَيُّ الْقَيُّومُ لَا تَأْخُذُهُ سِنَةٌ وَلَا نَوْمٌ)) (البقرة: 255) މާނައީ: “ﷲ ފިޔަވައި ޙައްޤުވެގެން އަޅުކަންވެވޭ އެހެން އެއްވެސް އިލާހެއްނުވެއެވެ. އެއިލާހީ ފެށުމެއްނުވާ އަދި ނިމުމެއްނުވާ ދާއިމީ ޙަޔާތެއްގެ ވެރި އިލާހެވެ. އަދި އެއީ ޚަލްޤުތަކުންނަށް ރިޒްޤުދެއްވުމާއި، ބެލެހެއްޓެވުމާއި، ރައްކާތެރިކުރެއްވުމުގައި ދާއިމަށް ޤާއިމުވެވޮޑިގެންވާ އިލާހެވެ. އެއިލާހަށް ނިދިޖެހުމެއްނުވެއެވެ. އަދި އަވަހާރަފުޅު ލެއްޕެވުމެއް ނުވެއެވެ.” މިއާޔަތުގައި ﷲ ސުބުޙާނަހޫ ވަތަޢާލާ ((اللَّهُ لَا إِلَهَ إِلَّا هُوَ الْحَيُّ الْقَيُّومُ)) ވަޙީކުރެއްވުމަށްފަހު ((لَا تَأْخُذُهُ سِنَةٌ وَلَا نَوْمٌ)) ވަޙީކުރެއްވުމުން އޭގެ މުރާދަކީ ހަމައެކަނި ނިދިޖެހުމާއި އަވަހާރަފުޅު ލެއްޕެވުމުން އެއިލާހު ހުސްޠާރުވެގެންވާކަމެއް ނޫނެވެ. ހަމައެއާއެކު، އެދެޞިފަ ނަފީކުރުމާއެކު އެދެޞިފައިގެ އިދިކޮޅު ޞިފަފުޅުކަމުގައިވާ އެއިލާހުގެ ދިރިދެމިވޮޑިގަތުމާއި، ޤައްޔޫމްވަންތަކަމުގެ ފުރިހަމަކަން ބަޔާންކުރުންވެސް ހިމެނިގެންދާނެއެވެ.


މަގުމަތީ ބައްތިއާއި ބަނދަރުބައްތި މަރާމާތުކުރުމަށް ބޭނުންވާ ތަކެތި ފޯރުކޮށްދޭނެ ފަރާތެއް ބޭނުންވެއްޖެއެވެ.\nމަގުމަތީ ބައްތިއާއި ބަނދަރުބައްތި މަރާމާތުކުރުމަށް ބޭނުންވާ ތަކެތި ފޯރުކޮށްދޭނެ ފަރާތެއް ބޭނުންވެއްޖެއެވެ. ވީމާ، މިމަސައްކަތަށް ޝަޢުގުވެރިވެލައްވާ ފަރާތްތަކުން ތިރީގައި ދެންނެވިފައިވާ ގޮތުގެމަތީން މަޢުލޫމާތު ސާފުކުރައްވާ އަންދާސީ ހިސާބު ހުށަހެޅުއްވުން އެދެމެވެ.\nއަންދާސީ ހިސާބު ހުށަހެޅުއްވުމަށް ބޭނުންވާ ފަރާތްތަކުން 12 އޭޕްރީލް 2020 (އާދީއްތަ) ދުވަހުން ފެށިގެން 16 އޭޕްރީލް 2020 (ބުރާސްފަތި) ދުވަހުގެ 10:00ން 12:00 އާއި ދެމެދު މިއިދާރާއަށް ވަޑައިގެން ރަޖިސްޓްރީ ކުރެއްވުމަށް ދަންނަވަމެވެ. އަދި ދެންނެވިފައިވާ ގަޑީގައި މިއިދާރާގެ ނަމްބަރ 6528831 އާއި ގުޅުއްވައިގެން ރަޖިސްޓްރީ ކުރެވޭނެ ކަމުގައި ދަންނަވަމެވެ.\nމައުލޫމާތު ދިނުން – 19 އޭޕްރީލް 2020 ވާ (އާދީއްތަ) ދުވަހުގެ 11:00 ގައި\nއަންދާސީ ހިސާބު ހުށަހެޅުން – 26 އޭޕްރީލް 2020 ވާ (އާދީއްތަ) ދުވަހުގެ 11:00\nމަޢުލޫމާތު ދިނުމާއި އަންދާސީ ހިސާބު ހުށަހެޅުން އޮންނާނީ ކުޅުދުއްފުށީ ކައުންސިލް އިދާރާގެ ޖަލްސާކުރާ މާލަމުގައެވެ. މައުލޫމާތު ސެޝަންގައި ބައިވެރި ވެލެއްވޭނީ ރަޖިސްޓްރީ ކޮށްފައިވާ ފަރާތްތަކަށް އެކަންޏެވެ. މަޢުލޫމާތު ސާފުކުރައްވަން ވަޑައިނުގަންނަވާ ފަރާތްތަކަށް އަންދާސީ ހިސާބު ހުށަހެޅުމުގެ ފުރުޞަތު އެރުވެން ނޯންނާނެވާހަކަ ދަންނަވަމެވެ. ވަޑައިގަންނަވާ ކޮންމެ ފަރާތަކަށްވެސް ހުށަހެޅުއްވެވޭނީ އެއް އަންދާސީ ހިސާބެވެ. އަންދާސީ ހިސާބު ހުށަހެޅުއްވެވޭނީ މިނިސްޓްރީ އޮފް އިކޮނޮމިކް ޑިވެލޮޕްމަންޓްގައި ވިޔަފާރި ރަޖިސްޓްރީ ކޮށްފައިވާ ފަރާތްތަކަށް އެކަނި ކަމުގައި ދަންނަވަމެވެ.\nޕަބްލިޝްކުރި ތާރީޚު: 09 އޭޕްރިލް 2020\nސުންގަޑި: 26 އޭޕްރިލް 2020 1100


Igthisoadhaa eku airport gulhifaivany raajjeyge minivankamaa: Member Shiyam - vNews.mv\nއިގްތިސާދާއެކު އެއަރޕޯޓު ގުޅިފައިވަނީ ރާއްޖޭގެ މިނިވަންކަމާ: މެމްބަރ ޝިޔާމް\nފާތިމަތު ނަހުދާ ފާއިޒް 17 October 2021, 13:05\nއިގްތިސާދާ އެއްވަރަށް ވެލާނާ އިންޓްނޭޝަނަލް އެއަރޕޯޓު (ވީއައިއޭ) ގުޅިފައިވަނީ ދިވެހިރާއްޖޭގެ މިނިވަންކަމާކަމަށް ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަހުމަދު ޝިޔާމް ވިދާޅުވެއްޖެއެވެ.\nމެމްބަރު ޝިޔާމް މިފަދައިން ވިދާޅުވީ، އިންޑިއާގެ ކުންފުންޏެއް ކަމަށްވާ ޖީއެމްއާރް އަތުން އެއަރޕޯޓު އަތުލުމަކީ ރާއްޖޭގެ އިގްތިސާދީ ކުރިއެރުމަށް މިހާތަނަށް އެޅުނު އެންމެ ބޮޑު ހުރަސްކަމަށް ފިނޭންސް މިނިސްޓަރ އިބްރާހީމް އަމީރު ވިދާޅުވުމާއި ގުޅިގެން، އެކަމަށް ރައްދު ދެއްވާ ކުރެއްވި ޓްވީޓެއްގައެވެ.\nއެގޮތުން، މެމްބަރު ޝިޔާމް ވިދާޅުވީ، އެއީ ބޮޑުތަނުން ރާއްޖެ ދަރުވާލާފައި، ލާރިކޮޅެއް ހޯދުމުގެ ނަމުގައި އިންޑިއާގެ ކުންފުންޏަކަށް ދިވެހިންގެ މައި ދޮރާށި ދިނުމުގެ ނުބައި ވިސްނުން ކަމަށެވެ. އަދި މިނިސްޓަރު އަމީރު ލައްވައި ޓްވީޓު ކުރުވަނީކޮން ކަމެއްގެ އަޖުމަ ބަލަންތޯ އައްސަވާ، މެމްބަރު ވަނީ ރައީސް އިބްރާހީމް މުހައްމަދު ސާލިހަށް ސުވާލު އަމާޒުކުރައްވާފައެވެ.\nމިނިސްޓަރ އަމީރު ވިދާޅުވީ، ޖީއެމްއާރާއެކު ކުރިއަށް ނުދިޔުމުން 2014 ވަނަ އަހަރު ނިމެން އޮތް އެއަރޕޯޓުގެ މަސައްކަތް7އަހަރު ވެގެން ދިޔަ އިރުވެސް ދަނީ ކުރަމުންކަމަށެވެ. 2014 ގައި ޖީއެމްއާރާއެކު އެއަރޕޯޓު ތަރައްގީކޮށް ނިންމުނު ނަމަ، ކޮވިޑް-19 އައުމާ ހަމައަށް ރާއްޖެއަށް އިތުރު 6.7 މިލިއަން ފަތުރުވެރިން ގެނެވުނީސްކަމަށްވެސް މިނިސްޓަރ ވިދާޅުވިއެވެ.\nއަދި، އެއީ ޓޫރިޒަމް އާމްދަނީއިން ރާއްޖެއަށް ގެއްލިގެން ދިޔަ 13.2 ބިލިއަން ޑޮލަރުކަމަށާއި، އެތައް ބަޔަކަށް ގެއްލިގެން ދިޔަ ވަޒީފާގެ ފުރުސަތުތަކާއި، އެތަށް އާއިލާއަކަށް ގެއްލިގެން ދިޔަ އާމްދަނީކަމަށްވެސް މިނިސްޓަރވަނީ ވިދާޅުވެފައެވެ.\nއިންޑިއާގެ ކުންފުންޏެއް ކަމަށްވާ ޖީއެމްއާރަށް ދިގުމުއްދަތަކަށް އެއަރޕޯޓު ދިނުމަށް ނިންމީ ކުރީގެ ރައީސް މުހައްމަދު ނަޝީދުގެ ވެރިކަމުގައި 2010 ވަނަ އަހަރުގެ ޖޫން މަހުގެ ތެރޭގައެވެ. އެއަށްފަހު 2012 ވަނަ އަހަރުގެ ނޮވެމްބަރު މަހު ޑރ. މުހައްމަދު ވަހީދު ހަސަން މަނިކުގެ ވެރިކަމުގައި އެ އެއްބަސްވުން ވަނީ ބާތިލްކޮށްފައެވެ.\nއަހުމަދު ޝިޔާމް ފިނޭންސް މިނިސްޓަރ އިބްރާހީމް އަމީރު ސިޔާސީ ވެލާނާ އިންޓަރނޭޝަނަލް އެއާޕޯޓް


Ali Waheed Furuvaalumun Gender Minister Ge Nuruhun - Vaguthu\nކަރަންޓީނުގައި ތިބޭ މީހުން އުސޫލަށް ބޯނުލެނބުން، ބޮޑު ނުރައްކަލަކަށް! - 33 މިނެޓް ކުރިން\nއަންހެން މުވައްޒަފުންތަކަކަށް ޖިންސީ ގޯނާ އާއި ރޭޕްކުރި ކަމުގެ ތުހުމަތުގައި ދައުވާ އުފުލާފައިވާ ކުރީގެ ޓޫރިޒަމް މިނިސްޓަރު އަލީ ވަހީދުގެ ޝަރީއަތް ހިނގަނިކޮށް ބޭރަށް ފުރުވައިލުމުން ޖެންޑާ މިނިސްޓަރު އައިޝަތު މުހައްމަދު ދީދީ ނުރުހުން ފާޅުކުރައްވައިފިއެވެ.\nޓޫރިޒަމް މިނިސްޓްރީގެ އަންހެން މުވައްޒަފުންތަކަކަށް ޖިންސީ ގޯނ ކުރި ކަމުގެ ތުހުމަތު ކުރެވޭ އަލީ ވަހީދުގެ ޕާސްޕޯޓް ކުރިން އޮތީ ހިފަހައްޓައިފައެވެ. އަލީ ވަހީދުގެ ޕާސްޕޯޓް ދޫކޮށްލަން އެއްބަސްވީ، ޕީޖީ އޮފީހުން ބުނާ ގޮތުގައި، ޑޮކްޓަރުގެ ބަހަށެވެ.\nކްރިމިނަލް ކޯޓުން ބުނެފައި ވަނީ އޭނާގެ ޕާސްޕޯޓް ދޫކޮށްލީ ޖާމިނުވާނެ (ޒިންމާ އުފުލާނެ) ފަރާތެއް ހުށަހެޅުމުން ކަމަށެވެ. މިއީ، ޒިންމާވާނެ ފަރާތެއް ހުށަހަޅައި، މިފަދަ ސީރިއަސް މައްސަލައެއްގައި ހިމެނޭ މީހަކު ބޭސްފަރުވާ އަށް ދޫކޮށްލި ފުރަތަމަ ފަހަރެވެ. ޒިންމާވާނެ ފަރާތެއްގެ ގޮތުގައި ކަނޑައަޅާފައި ވަނީ ޔޫތު މިނިސްޓްރީގެ ސްޓޭޓް މިނިސްޓަރަކަށް ހުންނެވި އައްސަދު އަލީ (އަޑުބަރޭ)އެވެ.\nޕާސްޕޯޓު ހިފެހެއްޓުމަށް ކޯޓުން ކުރި އަމުރު ބާތިލް ކުރުމާ އެކު އަލީ ވަހީދު ވަނީ އިނގިރޭސި ވިލާތުގެ ލަންޑަނަށް ވަޑައިގެންފައެވެ.\nޖެންޑާ މިނިސްޓަރު އައިޝާ ކުރެއްވި ޓްވީޓެއްގައި ވިދާޅުވީ ޖިންސީ ފުރައްސާރައިގެ ޝިކާރައަކަށްވާ ފަރާތްތަކާއި އަދި އެފަދަ މައްސަލައެއްގައި ތުހުމަތުކުރެވޭ ފަރާތްތަކާމެދު ވަކި ފަރާތަކަށް ނުޖެހި، ދެގޮތެއްނުވެ، ހަރުދަނާގޮތެއްގައި އެ ފަދަ މައްސަލަތައް ބަލައި ހިންގޭނެ އިޖުރާއަތުތަކެއް ގާއިމުކުރުން މުހިއްމު ކަމަށެވެ. އެއީ އިންސާފު ގާއިމު ކުރެވޭނެ ހަމައެކަނި ގޮތް ކަމަށް އޭނާ ވިދާޅުވިއެވެ.\nއަލީ ވަހީދު އިނގިރޭސި ވިލާތަށް ފުރާވަޑައިގެންނެވި އިރު، މީގެކުރިން އެ ގައުމުން ވަނީ އަލީ ވަހީދަށް ހިމާޔަތް ވެސް ދީފައެވެ.\nފެބުރުއަރީ 12, 2021 10:55\nނުރުހުން ފާޅުކޮށްލީ ރައްޔިތުން ގެ ފާޑުކިއުން ލިބިދާނެތީ. މިއީ ހުރިހާ މުއައްސަސާތަކެއް ގުޅިގެން ހިންގާ ޖަރީމާތަކެއް. ރައްޔިތުންނަށް އިންސާފާ ހަމަމަކަށް ހޯދައިދޭގޮތް މިއީ.\nރަގަނޅު ވާހަކެއެއް!! މިސަރުކާރުގެ އެންމެ އިސްވެރިންނާއި މުއައްސަސާތަކުގެ ވެރިން ގުޅިގެން ހިންގާފައިވާ ޖަރީމާއެއް މިއީވެސް!! މިސަރުކާރުން ހިންގަމުންގެންދާ ޖަރީމާތަކަށް އިތުރުވި ބޮޅެއް މިއީވެސް!! ނިކަން ބަލާ މިސަރުކާރުގެ ހުރި ނޭއްގާނީކަން!! ޔާމީންގެ ސަރުކާރުން ހުޅުމާލޭގައި ބޮޑު ބިމެއް ހިއްކާ އެބިމުގައި އަޅަމުންދާ އެތައް ފްލެޓެއްގެތެރެއިން ނިންމާފައިވާ 7000 ފުލެޓުން ކުރި ވައްކަން! ޔާމީންގެ ސަރުކާރުން ފްލެޓްގެ ޙައްގުވެރިންނަށް ލިއުން ދޫކޮށްފައިވަނިކޮށް އޭގެތެރެއިން އެތައް ނިކަމެތީންނެއް ފްލެޓްތަކުން މަޙުރޫމްކޮށް އެހެންބަޔަކަށް ފްލެޓް އެދިނީ!! އޭގެތެރޭ ކްރިމިނަލް ކޯޓުގައި ހުރި ގާޒީ ޔާމީންއަށް ޙުކުމް ކުރީމާ އޭނާ ސްޕްރީމް ކޯޓަށް ޕްރޮމޯޓްކޮށް އޭނާއަށާއި އޭނާގެ އާއިލާގެ އިތުރު ދެމެމްބަރަކަށް މިސަރުކާރުންވަނީ ފްލެޓްދީފަ!! މިއީ ހަމަ ސީދާ ޖަރީމާ!! އަލީ ވަޙީދު އެތައް އަންހެނުންނަކަށް ޖިންސީ ފުރައްސާރަކޮށް ޖިންސީ ގޯނާ ކޮށްފައިވަނިކޮށް އޭނާ ގޭގައި ބަހައްޓައިގެން އެންމެފަހުން ކޯޓުން އޭނާގެ ޕާސްޕޯޓް ދޫކޮށްލި ދުވަހުގެރޭ ރާއްޖެއިން ބޭރަށް އެވަނީ ފުރުވާލާފަ!! މިއީ ވަރަށް ބޮޑަށް ރާވައިގެން ކޮށްފައިވާކަމެއް!! ސިއްރުން ކޮވިޑް ޓެސްޓު ހައްދުވާ ނައްސަި ރިޕޯޓްވެސްދީ ޕާސްޕޯޓް ދޫކޮށްލިތާ 12 ގަޑިއިރު ނުވަނީސް އެފުރުވާލީ!! އޭނާ ފުރާކަން ފުލުހުންގެ އިންޓެލިޖަންސްއަށް ވަރަށް ރަގަނޅަށް އެނގޭނެ!! އެހެންވީމަ މިއީވެސް މިސަރުކާރުން ރާވައިގެން ހިންގާފައިވާ ބޮޑު ޖަރީމާއެއް!! ދެން އޮތީ އެމްއެމްޕީއާރުސީ މައްސަލައިގެ އެންމެ އިސް ދެމީހުން ކަމުގައިވާ އަދީބު އާއި ޒިޔަތު އާއި ދެމީހުންނާއެކު މިސަރުކާރުން ޑީލްހަދާ މިސަރުކާރުން ބޭނުންވާ ބަޔަކަށް ދަޢުވާކުރުމަށްޓަކައި މިދެމީހުންގެ (އިސްލާމީ ޝަރީޢަތުގައިވާގޮތުން މިދެ ފާސިގުން) ފަރާތުން ބަޔާންތައް ތައްޔާރުކޮށްގެން އެގެންދަނީ އެކިމީސް މީހުން ފުރޭމްކުރުވާ ބިރުދައްކާ ޕަޕެޓް ކޯޓުތައް މެދުވެރިކޯށް ޝަރީޢަތް ހިންގުވަމުން!! އަދި އެދެމީހުން ގޭގައި ފިނިކޮޓަރީގައި ބައިތިއްބާފަ އެވަނީ!! މިއީވެސް މިސަރުކާރުން ރާވައިގެން ހިންގާ ވަރަށްބޮޑު ޖަރީމާއެއް!! މިއީ މިހާރު މިފަސްގަނޑުގައި އުޅޭ އެންމެހާ ރައްޔިތުންނަށް ހާމަކަން ބޮޑުކޮށް އެނގެން އޮތްކަންކަން!! ދެން ރައްޔިތުން ޖޫރިމަނާކޮށް ފެލަމުންދަނީ!! ވައްކަން ކުރަނީ!! މީޑިޔާތަކަށް ބިރުދައްކާ މީޑިޔާތަކުގެ މިނިވަންކަމަށް އަރައިގަންނަނީ!! ގާނޫނު އަސާސީން ދީފައިވާ ޙައްގުތައް ނިގުޅައިގަނެ ރައްޔިތުންނަށް ބިރުދައްކަނީ! އެއްވެ އުޅުމުގެ ޙައްގުތަކަށް އަރައިގަނެ ބިރުދައްކާ އަނިޔާވެރިވަމުންދަނީ!! މިއީ މިހާރު ގިނަ ރައްޔިތުން ދައްކަމުންގެންދާވާހަކަތައް!! ހާމަކަން ބޮޑުކޮށް އެންމެންގެ ލޯމަތިން ހިންގަމުންގެންދާކަންތައްތައް!! މިސަރުކާރު ބަދަލުކުރަން ރައްޔިތުންޖެހޭ!! މިއީ ރައްޔިތުން ގެނައި ސަރުކާރަކަށްވީމަ!! ރައްޔިތުންގެ ޙައްގުތަކަށް އަރައިގަނެ އިންސާފުން އެއްކިބާވަމުންދާތީ!!\nފެބުރުއަރީ 12, 2021 10:56\nއެއީ ޝަރަފް ވެރިން ދުވަސް ކޮޅަކުން ގޮނޑި ދުއްވާލާފަ އަންނާނެ ބާރަށް އަތްޖަހާ\nފެބުރުއަރީ 12, 2021 11:06\nގުޅިގެން ރާވައިގެން މި ޖަރީމާ ހިންގުމަށްފަހު މިހާރު އަހަރުމެންނަށް އޮޅުވާލުމަށް ފާޑު ފާޑުގެ ވާހަކަ ނުދައްކާ،، ތީ ސަރުކާރެއްތަ؟؟؟ ނޫނީ ރޭޕިސްޓުން ހިމާޔަތްކުރާ ބައިގަނޑެއްތަ؟؟؟\nފެބުރުއަރީ 12, 2021 11:10\nކަމަނާ ކީއްވެތޯ އިމްރާނުގެ މައްސަލަ ނުބެލީ....ކޮންމެ ވަޒީރަކުވެސް ބަލަނީ އަނެއް މީހާގެ ވާހަކަ ދައްކަން\nޢެއަންހެންމީހާ ވަޒީފާ ގެއްލި ބިކަ ވިއިރު ކަމަނާ ނިދާފަ ތޯ\nފެބުރުއަރީ 12, 2021 11:12\nކޮބައިހޭ އިމްރާނު ފުރައްސާރަ ކުރިމީހާ...ކަމަނާ އަށް ހޭލެވުނީތޯ...ސަރުކާރު ޕްރެޝަރަށް ވެއްޓުނީމާ\nކަމަނާ ދަންނަވަންތޯ ވާހަކަ އެއް. "ކަމެއް ނެތް ނަމެއް-ގާ ކުރާނޭ ކަމެއް ނެތް" މިހެން ކިޔާ އަޑު އައްސަވަމުތޯ ؟ އެގޮތަށް ކަމެއް ނެތް ބަހެއްގައި ވެސް ކުރާނޭ ކަމެއް ނެތް. މި ކަމުގައި ސްކޮޓްލަންޑް ޔާޑް ޕޮލިސް އަށް ނުވަތަ އިނގިރޭސި ޕޮލިހަށާއި ހޯމް މިނިސްޓަރަށް އަލީ ވަޙީދު ގެ ޕޮލިސް ރިޕޯޓް ވޮނުވާލަ ބައްލަވާ، ހިއުމަން ރައިޓްސް އަށް ޓެގް ކުރައްވާފަ. އޭރުން ކަމަނާ އަށް ފިސާރި ރަނގަޅަށް ކަމެއް ކުރެވުނު ކަމަށް އަހަރައަހަރުން ދެކޭނަން. ހުސް އަނގަ ތެޅުއްވީމާ މިވަނީ ކަމަނާ ރަމަންރަމަން ފޯލި ކުޅުއްވީ ކަމަށް. (ރަމަންރަމަން ފޯލީ ގައި ކިޔާނީ؛ " މި ގެ އަކު ނެތް، އެގެ އަށް ދޭ "). އަދި މިހާތަނަށް ކަމަނާ ތަޅުއްވާފަ ހުރީ ޖަމަލު....!\nފެބުރުއަރީ 12, 2021 11:21\nއަންހެނުންނަށް ގޯނާކުރިވާހަކަ އިނގިރޭސި ވިލާތު ސަރުކާރުގައިދެންނެވުމުގެ ބާރު އަންހެނުންނާއި ބެހޭމިނިސްޓަރަށްލިބިގެންވޭ.\nފެބުރުއަރީ 12, 2021 12:28\nހުރިހާ އެނމެންނައް ބައި އި އަަަޅާފަ ފޮނުވާފަ\nދެން ކޮން އަގައެއްތޯ ތިޔަތަޅުވަނީ މުސާރަ ކާލައިގެން. ހުރެވޭތޯ ބަލާ\nފެބުރުއަރީ 12, 2021 12:43\nސަރުކާރުން ފުރުވާލަަފަ ދެނ ތިބޭ ރައްޔިތުން ހެއްދުމުގަ އަވަދިނެތި\nފެބުރުއަރީ 12, 2021 14:00\nކޮންމެހެން މަތިއޮމާންކުރަން މުނާފިޤު ވާހަކަ ދައްކާނެކަމެއް ނެތް. މުޅި ސަރުކާރު ބަރަހަނާ ކޮށްލެވޭވަރުގެ އެވިޑެންސް އޭނައަތުގަ ހުރީމަ ޑީލްހެދީ.\nހަމަހަމަކޮށް ގާނޫނު ހިންގަންޖެހޭ ކަމަށް ވިދާޅުވެ، ޖެންޑާ މިނިސްޓަރު ކުރެއްވި ޓްވީޓް ޑިލީޓްކޮށްލައިފި ނަމަ އެއިން އެގިގެންދާ އެއްޗަކީ ތަމެންގެ ވެރިކަމުގައި ހަމަ ހަމަ ކަމާއި އިންސާފާއި އެކު ގާނޫނު ހިންގަން ތަމެންގެ ސަރުކާރު ވަނީ ނުކުޅެދިފައި ކަން ތަމެން މިހާރުން މިހާރަށް ޒީރޯ ޓޮލެރެންސޭ މެން އިސްތިއުފާ ދޭންވީއޭ ޒީރޯ ޓޮލެރެންސް ޕޭޕަރ ތައްޔާރު ކުރި ރައީސް އޮފީހުގެ ބޮޑުން ތައް އިސްތިއުފާ ދޭންވީއޭ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ\nފެބުރުއަރީ 12, 2021 14:41\nމިއީ ރޭވުމެއް އޭނަފޮނުވާލީ އަންހެނުންތަކަކަށް ޖިންސީ ފުރައްސާރަ ކުރުމުން އެކަމަށް ތާއިދުކުރާކަން ހާމަކުރުމުގެ ބޭނުމުގައި\nފެބުރުއަރީ 12, 2021 16:05\nތިކިޔާ ޓްވީޓްގަ " ވަކި ފަރާތަކަށް ނުޖެހި، ދެގޮތެއްނުވެ،" މި ޖުމްލައަށްފުންކޮށް ވިސްނާލަބަލަ... މިއިން ދޭހަވަނީ ވަކިފަރާތަކަށްޖެހިފަ ހުރި ކަމަށް ޖެންޑަރ މިނިސްޓަރ އެއްބަސްވެފައިވާން އެހެންނޫންތޯ.... ދެން ކޮން އިންސާފެކޭ މިގޮވަނީ... ދޯ އަލީ ޒައިދު (އާރާބާރުގެވެރިޔާ)\nފެބުރުއަރީ 12, 2021 19:26\nޖެންޑަރ މިނިސްޓްރީ އަކީ ފެއިލް ވެފައި ވާތަނެއް އަޅުގަނޑަކީ ވަރަށް ރަނގަޅަށް ތިތަން ތަޖުރިބާ ކުރެވިފައި ވާ މީހެއް އެތާ ތިބޭ މުވައްޒަފުންގެ ބަހާ އަމަލަކާ ދިމައެއް ނުވާނެ


PG Shameem ge visnun Plea bargain aa dhimaa ah | Mihaaru\nޕްރޮސެކިއުޓާ ޖެނެރަލްގެ މަގާމުގެ ލިޔުން ރައީސް އިބްރާހިމް މުހައްމަދު ސޯލިހް، ޝަމީމްއާ މި މަހުގެ އަށްވަނަ ދުވަހު ހަވާލު ކުރައްވަނީ: ޝަމީމް ވިދާޅުވަނީ އިސްކަން ދެއްވާނީ އިތުބާރު އުފައްދައި އިންސާފު ގާއިމްކުރަން ކަމަށް.---ފޮޓޯ: ރައީސް އޮފީސް\n16 ޑިސެމްބަރ 2019 - 12:44 15 comments\nދައުލަތުގެ މީޑިއާ، ޕީއެސްއެމްގައި ވާހަކަ ދައްކަވަމުން އާ ޕްރޮސެކިއުޓާ ޖެނެރަލް ޝަމީމް ވިދާޅުވީ ކިލަނބުވެފައި އޮތް ޕްރޮސިކިއުޓަ ޖެނެރަލްގެ އޮފީހަށް ރައްޔިތުންގެ އިތުބާރު އަލުން ހޯދުމުގެ މަސައްކަތް ފައްޓަވާފައިވާ ކަމަށެވެ. މިވަގުތު އެންމެ އިސްކަން ދެއްވާ އެއް ކަމަކީ އެކި ތުހުމަތުގައި ހައްޔަރުކޮށް ޝަރީއަތް ނިމެންދެން "ވާނުވާ" ބަންދެއްގައި ބައިތިއްބާފައިވާ މީހުންނަށް އިންސާފު ހޯއްދަވައި ދެއްވުން ކަމަށް ވިދާޅުވި އެވެ.\nއޭނާ ވިދާޅުވި ގޮތުގައި ޕްރޮސެކިއުޓަ ޖެނެރަލް ނުވަތަ ޕްރޮސެކިއުޓަރުންގެ ވިސްނުން ހުންނަން ޖެހޭނީ މީހުން ބަންދުކުރާކަށް ނޫނެވެ. އެންމެ މުހިއްމީ އިންސާފު ގާއިމްކުރުން ކަމަށް ވިދާޅުވި އެވެ.\nމި މަގަށް މަސައްކަތް ބައްޓަން ކުރުމުގައި އިތުރު ގާނޫނުތަކަށް އިސްލާހު ގެންނަން ޖެހޭ ނަމަ އެ މަސައްކަތް ވެސް، އޭނާ ވިދާޅުވި ގޮތުގައި، ކޯޓަށް ހުށަހަޅާ މައްސަލަތައް މަދުކުރަން ޖެހެ އެވެ.\nއެކަން ކުރުމަށްޓަކައި އަޅުގަނޑުގެ ވިސްނުން ހުރި ގޮތަކީ ބަންޑާރަ ނައިބާ ވެސް ވާހަކަ ދައްކައިގެން ޕްލީ ބާގެއިނިން ސިސްޓަމެއް ހެދޭނެ ގޮތެއް ހޯދުން. --ޝަމީމް\nއެމްއެމްޕީއާރުސީގެ 3.3 ބިލިއަން ރުފިޔާގެ ޚިޔާނާތުގައި އިސްކޮށް ކުރީގެ ނައިބު ރައީސް އަހްމަދު އަދީބާ އެކު ދައުލަތުން ހަދާފައި ވަނީ ޕްލީ ބާގެއިން އެއްބަސްވުމެކެވެ. އެއީ، ކުށަށް އިއުތިރާފްވުމާ އެކު ތަހުގީގަށް އެއްބާރުލުން ދިނުމުން، ބަދަލުގައި 20 އަހަރަށް ވުރެ ދިގު ޖަލު ހުކުމެއް ނާންނަ ގޮތަށް އެއްބަސްވުމެވެ.\nޕްލީ ބާގެއިނިންގެ ތަފްސީލް ދެއްވަމުން ޝަމީމް ވިދާޅުވީ އެއީ ކުށްކުރާ މީހާ އެ ކުށަށް އިއުތިރާފްވާން އެއްބަސްވުމުން ދައުލަތުން ދެވެން އޮންނަ ލުޔެއް ދިނުން ކަމަށެވެ. މިސާލަކަށް އެއީ، އޭނާ ކުރި ކުށަކާ ގުޅިގެން ތަންފީޒުކުރަން ޖެހޭ ތިން އަހަރުގެ ހުކުމް ދެ އަހަރަށް ބަދަލުކޮށްދިނުން ކަމަށް އޭނާ ވިދާޅުވި އެވެ.\n"އަޅުގަނޑުމެންގެ މަސްލަހަތަކު ނެތް ޝަރީއަތަށް ގޮސްގެން އެންމެންގެ ވަގުތުތައް ހޭދަކޮށްގެން އެކަން ކުރާކަށް. އަޅުގަނޑުމެންނަށް 50 ޕަސެންޓް މައްސަލައިގައި ޕްލީ ބާގެއިން ސިސްޓަމެއްގެ ތެރެއިން ޝަރީއަތްތައް މަދުކުރެވިއްޖިއްޔާ ބޮޑެތި މައްސަލަތަކަށް ފޯކަސް ކުރެވޭނެ،" މި މަހުގެ 8 ގައި މަގާމާ ހަވާލުވެވަޑައިގެންނެވި ޝަމީމް ވިދާޅުވި އެވެ.\n"އަޅުގަނޑުގެ ވިސްނުން ހުރީ އަންނަ އަހަރު މަޖިލީސް ހުޅުވުނީމާ ޕްލީ ބާގެއިނިން ހަމަ ރަނގަޅު ނިޒާމެއް ހަދައިގެން އެ ނިޒާމުގެ ތެރެއިން ޝަރީއަތާ ހަމައަށް ކޮންމެވެސް އިންތިޒާމްތަކެއް ހަމަޖެހިގެން ޝަރީއަތުގެ ވަގުތުތައް މަދުވާނެ ގޮތަކަށް ކުރިއަށް ގެންދިއުން."\n"ވާނުވާ" ގައި 250 އަށް ވުރެން ގިނަ މީހުން!\nޝަމީމް ރޭ ވެސް ކަންބޮޑުވުން ފާޅުކުރެއްވި އެންމެ ބޮޑު އެއް މައްސަލައަކީ ޝަރީއަތް ނިމެންދެން "ވާނުވާ" ބަންދެއްގައި ގިނަ ބަޔަކު ބައިތިއްބާފައި ތިބި މައްސަލަ އެވެ. އެ އަދަދު 256 އަށް އަރާ ކަަމަށް އޭނާ ވިދާޅުވި އެވެ.\nޝަމީމް ވިދާޅުވީ ޝަރީއަތް ނިމެންދެން ބަންދުކުރަން ނުޖެހޭ އެތައް ބަޔަކު ބަންދުކޮށްފައިވާ ކަމަށެވެ. އޭގެ ފަހުން، އެ މީހުން މަތިން ހަނދާން ނެތި ވާ ތަނެއް ވެސް ނޭނގޭ ކަމަށް ވިދާޅުވި އެވެ.\nޝަމީމް ވިދާޅުވި ގޮތުގައި، ކުރި ކުށަށް ހުކުމް ކުރި ނަމަ އެ ހުކުމް ތަންފީޒުވެ ނިމި މިނިވަން ވެފައި ތިބެން ޖެހޭ މީހުން ވެސް "ވާނުވާ ބަންދުގައި" އެބަތިއްބެވެ. އޭނާގެ ކަންބޮޑުވުމަކީ އެފަދަ މީހުން ވެސް ބަންދުގައި ތިބުން ކަމަށް ޝަމީމް ވިދާޅުވި އެވެ.\nއެ މައްސަލަތައް މުރާޖައާކޮށް، ބަންދުން ދޫކުރަން ޖެހޭ މީހުން ދޫކުރުމުގެ މަސައްކަތް ޕީޖީ އޮފީހުން މިހާރު ވަނީ ފަށައިފަ އެވެ.\n"ވާނުވާ ބަންދު" ޖަހާފައި ތިބި މީހުންގެ ތެރޭގައި މީހުން މެރުމާއި ކުޑަކުދިންނާ ބަދުއަހުލާގީ އަމަލު ހިންގުމާއި ތޫނު ހަތިޔާރު ގެންގުޅުނު ކަމުގެ ތުހުމަތަށް ހައްޔަރުކޮށްފައިވާ މީހުންނާއި މަސްތުވާތަކެތި ރާއްޖެ އެތެރެކޮށްގެންނާއި ވިޔަފާރި ހިންގައިގެން ހައްޔަރުކޮށްފައިވާ މީހުން ހިމެނޭ ކަމަށް ޕީޖީ ވިދާޅުވި އެވެ.\n"އަޅުގަނޑުގެ އިންސްޓްރަކްޝަނަކީ މައިގަނޑު ގޮތެއްގައި ގަސްތުގައި މީހުން މަރާ މީހުން ދޫކުރާ ގޮތަކަށް ނޫނޭ. މަސްތުވާތަކެތި ރާއްޖެ އެތެރެކޮށް ވިއްކާ މީހުން ދޫކުރާކަށް ނޫނޭ މިއުޅެނީކީއެއް،" ޝަމީމް ވިދާޅުވި އެވެ.\nޖިނާއީ އިޖުރާއަތުގެ ގާނޫނަށް ފަރިތަ ޝަމީމް ވިދާޅުވީ އެ ގާނޫނާ އެއްގޮތަށް ކުރިއަށް ގެންދާ ނަމަ ވަރަށް ގިނަ މައްސަލަތައް ހައްލުވާނެ ކަމަށެވެ. އޭނާ ފާހަގަކުރެއްވި ގޮތުގައި ކުށެއްގެ ތުހުމަތުގައި މީހަކު ހައްޔަރުކޮށްފި ނަމަ 30 ދުވަހުގެ ތެރޭގައި އެ މީހެއްގެ މައްޗަށް ދައުވާ އުފުލަން ޖެހެ އެވެ. ބަންދުކޮށްފައި މީހަކު ދޫކޮށްލައިފި ނަމަ 45 ދުވަހުގެ ތެރޭގައި ދައުވާ އުފުލަން ޖެހޭ ކަމަށާއި މި ދެ ކަންތައް ވެސް އެ މަގުން ކުރިއަށް އެބަދާ ކަމަށް ވިދާޅުވި އެވެ.\nޝަމީމް ވިދާޅުވީ ޕްރޮސެކިއުޓަ ޖެނެރަލްގެ އޮފީހުން ހުށަހަޅާފައިވާ މައްސަލަތަކުގައި ބަންދުކޮށްފައިވާ މީހުންގެ އަދަދު އެނގޭނެ އިންތިޒާމެއް ހަމަޖެއްސުމަށް ވެސް އަންނަނީ މަސައްކަތް ކުރަމުންނެވެ.\nއިތުރު ލިޔުންތައް ޕްރޮސެކިއުޓާ ޖެނެރަލް ކޯޓް ޖުޑީޝަރީ ޕީޖީ އޮފީސް ހުސައިން ޝަމީމް (ޕީޖީ)\nޕީޖީ ހުށަހަޅުއްވަނީ އެކީއެކައްޗަކަށް މައްސަލަ ނިންމަން


Insaanehgge Hashigandaai, Vahtharu Ehche Gondu Dhoshah Lahggaafai, Ekamaku Ei Insaaneh Noon! - Vaguthu\nތަފާތު އެތައް ހާދިސާއަކާއި ގުޅިގެން މީސް މީޑިއާ ފުރާލައެވެ. އެއްޗެއް ގެއްލިގެން އުޅުނަސް، ނޫނީ ކަމެއްގެ ހަގީގަތް ހޯދުމަށްވެސް މިހާރު ބޭނުން ކުރަނީ މީސް މީޑިއާގައެވެ. އަދި މީހަކަށް އެއްޗެއްގެ ހަގީގަތް ކިޔާދިނުމަށާއި، މީހުންގެ ސަމާލުކަން ހޯދުމަށް ތަފާތު އުކުޅުތައް ބޭނުން ކުރާ މީހުން އުޅެއެވެ. މިގޮތުން ދާދި ފަހުން އޯސަން އަވާ ނަމަކަށް ކިޔާ ފޭސްބުކް ޕޭޖްއަކުން އާއްމު ކުރި ފޮޓޯއަކުން އެތައް ބައެއްގެ ސަމާލުކަން ހުއްޓުނެވެ. އެ ފޮޓޯ ފެނިފައި ޔަގީނުުންވެސް ގައިން ހީބިހި ނަގާނެއެވެ.\nނަމަވެސް އެ ފޮޓޯ އާއްމުކޮށްފައިވަނީ އެއީ ކޮން އެެއްޗެއްކަންވެސް ހާމަކުރަމުން ކަމަށްވުމުން، އޭގެ ހަގީގަތް އާއްމުންނަށް މި ވަނީ އެނގިފައެެވެ.\nއެ ގްރޫޕުން އާއްމު ކުރި އެ ފޮޓޯއަކީ ފްލޮރިޑާގެ ޕެރެޑިޑޯ ކީ ބީޗަށް ލައްގާފައި އޮތް އިންސާނަކާއި ވައްތަރު އެއްޗެއްގެ ފޮޓޯއެވެ.\n"އަޅުގަނޑުމެންގެ ވޮލެންޓިއަރ ކަތްލީން ދިޔައީ އެ ގޮނޑުދޮށުގެ ރާޅު ޖަހާ ހިސާބުގައި ހިނގާލަމުން، ދަނިކޮށް އޭނާއަށް ހީކުރެވުނީ ގޮނޑުދޮށަށް ލައްގާފައި އޮތީ އިންސާނަކަށް އަނިޔާ ލިބިފައިވާ ހަށިގަނޑު ކަމަށް، އެތަނަށް ދިޔަ އެހެން މީހަކު ވަނީ ވަގުތުން 911 އަށް ގުޅާފައި".\nއެހެން ނަމަވެސް، އެއީ އިންސާނެއްގެ ހަށިގަނޑު ނޫންކަން ފަހުން މި ވަނީ އެނގިފައެވެ. އެއީ ފިހާރަތަކުގައި ޑިސްޕްލޭގައި ހެދުން ފަދަ އެއްޗެހި އަޅުވަން ގެންގުޅޭ ވައްތަރު ބުދެކެވެ. އޭގާއި ހުރީ މޫދު ވިނައައި ބާނެކެލްސް އިން ފުރިފައެވެ. އެހެންކަމުން އޭތި ފެންނަ މީހަކު ބިރުން ފިއްކަނޑައިގެން ދާ ވަރު ވާނެ އެވެ.\nއެ ފޮޓޯ މީސް މީޑިއާގައި އާއްމުކޮށްފައި ވަނީ ނޮވެމްބަރު 16 ވަނަ ދުވަހުއެވެ. އެ ފޮޓޯ އާއްމު ކުރުމާއެކު އެތައް ބައެއްގެ ސަމާޅުކަން އެ ފޮޓޯއަށް ލިބިގެން ގޮސްފައި ވެއެވެ.\nނޮވެމްބަރު 25, 2020 20:07\nނޮވެމްބަރު 26, 2020 18:08\nކަލޭމެން ވެސް އެހެނެންނު ތިޔަހެދީ ތިޔަބުނީ ސަމާލްކަން ހޯދަން ވެގެން އިންސާނެއްގެ ހަށިގނޑާ ވައްތަރޭ ވިއްޔަ ހަމަ އެނގިހުރެ ގައިމު ގޮނޑުދޮށަށް ބުދެއް ލައްގައިފިޔޭ ޖެހިނަމަ ........


Muslimunnah dhey hamalaathah ithuruve Lanka gai curfew\nމުސްލިމުންނަށް ދޭ ހަމަލާތައް އިތުރުވެ ލަންކާގައި ކާފިއު\nލަންކާގެ ހުޅަނގު ދެކުނުން އޮންނަ ކިނިޔާމާ ނަމަކަށް ކިޔާ ސަހަރެއްގައި ހުރި މިސްކިތަށް ބަޔަކު ވަދެ ގެއްލުންދީފައި. -- ފޮޓޯ: ރޮއިޓާސް\nކޮލޮމްބޯ (މެއި 14) - ސްރީލަންކާގައި ދިރިއުޅޭ މުސްލިމުންނަށް އަމާޒުކޮށް ދެމުންދާ ހަމަލާތައް އިތުރުވެ، ސަރުކާރުން އަނެއްކާވެސް ކާފިއު ހިންގައިފި އެވެ.\nއިސްލާމީ ހަރުކަށި ފިކުރުގެ ޖަމާއަތަކުން މިދިއަ މަހު ދިން ބޮމުގެ ހަމަލާތަކުގައި 250 އަށް ވުރެ ގިނަ މީހުން މަރުވެފައިވާއިރު، ލަންކާގައި ދިރިއުޅޭ މުސްލިމުންނަށް ގިނަ ބައެއްގެ ރުޅިވެރިކަން ވަނީ އަމާޒުވެފަ އެވެ.\nއެގޮތުން، އެކި ހިސާބުތަކުގައި މިސްކިތްތަކަށާއި، މުސްލިމުންގެ ފިހާރަތަކަށް ގުރޫޕުތަކުން ނުކުމެ ގެއްލުން ދެމުންދާކަމަށް ވެސް ރިޕޯޓުތައް ބުނެ އެވެ. ހަމަނުޖެހުން ހުއްޓުވަން، ފުލުހުން ވަނީ ބައެއް ސަރަހައްދުތަކުގައި ކަރުނަ ގޭސް ވެސް ބޭނުންކޮށްފަ އެވެ.\nލަންކާގެ ބޮޑު ވަޒީރު ރަނިލް ވިކްރަމަސިންހަ ވަނީ ގައުމާ މުހާތަބުކުރައްވައި، އަމަން ނަގާލަން މަސައްނުކުރުމަށް ރައްޔިތުންނަށް އިލްތިމާސް ކުރައްވައިފަ އެވެ. އަދި މިހާރު ހިނގަމުންދާ ހަމަނުޖެހުމުގެ ސަބަބުން، ބޮމުގެ ހަމަލާތަކާ ގުޅިގެން ސަލާމަތީ ބާރުތަކުން ކުރަމުންދާ ތަހުގީގަށް ހުރަސް އެޅޭނެކަމަށް ރަނިލް ވަނީ ވިދާޅުވެފަ އެވެ.\nލަންކާގެ ހުޅަނގު ދެކުނުން އޮންނަ ކިނިޔާމާ ނަމަކަށް ކިޔާ ސަހަރެއްގައި ހުރި މިސްކިތަށް ބަޔަކު ވަދެ ގެއްލުން ދިނުމަށްފަހު، މިސްކިތް ތެރޭގައިހުރި ހަތިމުތައް ވެސް އުކާލާފައިވާކަމަށްވެ އެވެ. އެ ހަމަލާ ދީފައިވަނީ، ހަތިޔާރު ފޮރުވާފައި ހުރިކަމަށް ތުހުމަތުކޮށް މިސްކިތް ބަލާ ފާސްކުރަން ހުއްދަ ނުދިނުމުންކަމަށް ބައެއް މީޑިއާ ރިޕޯޓުތައް ބުނެފައިވެ އެވެ.\nޕުއްތަލަމް ޑިސްޓްރިކްޓުގައި ގުރޫޕަކުން ތޫނު އެއްޗަކުން ހަމަލާދީ މުސްލިމު ފިރިހެނެއް ވަނީ މަރާލައިފަ އެވެ. އެހެން ސަރަހައްދުތަކުގައި ވެސް މުސްލިމުންގެ ތިން ފިހާރައެއް ރޯކޮށްލާފައިވާކަމަށްވެ އެވެ. ނުބައި މައުލޫމާތު ފެތުރުން ހުއްޓުވުމަށް ބައެއް ސޯޝަލް މިޑިއާ އެޕުތައް ސަރުކާރުން ވަނީ އަލުން ބްލޮކުކޮށްފަ އެވެ.\nލަންކާގެ 22 މިލިއަން މީހުންގެ އާބާދީގެ 10 ޕަސަންޓަކީ މުސްލިމުންނެވެ.\nޒަހަރާންގެ ގޭންގު ނައްތާލެވުނަސް އަދިވެސް ބިރު އެބަ އޮތް: ލަންކާ\nލަންކާގެ ޑިފެންސް ސެކްރެޓަރީއާއި ފުލުހުންގެ ވެރިޔާ ހައްޔަރުކޮށްފި


Hamalaa Aa Gulhey Mauloomaathu Hissaa Kuan Fuluhunnaah Sifainnah Hulhuvaalaifi - Vaguthu\nހަމަލާއާ ގުޅޭ މައުލޫމާތު ހިއްސާކުރަން ފުލުހުންނާއި ސިފައިންނަށް ހުޅުވާލައިފި\nކޮސަލާމަތީ ބާރުތައް މަގުމަތީގައި ހަރަކާތްތެރިވަނީ - ވަގުތު އިމޭޖަސް- އަހުމަދު ޖައިޝަމް\nރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު އަވަހާރަކޮށްލުމަށް ދިން ނިރުބަވެރި ނުރައްކާތެރި ހަމަލާއާ ގުޅޭ މައުލޫމާތު ހިއްސާކުރުމަށް ސިފައިންނާއި ފުލުހުންނަށް ހުޅުވާލައިފިއެވެ.\nރައްޔިތުންގެ މަޖިލީހުން ކުރި އިއުލާނެއްގައި ވަނީ، އެ މަޖިލީހުގެ ސަލާމަތީ ޚިދުމަތްތަކާ ބެހޭ ކޮމިޓީން ހިންގާ އިންކުއަރީއަށް އެ މައްސަލައާ ގުޅުންހުރި މައުލޫމާތު ހިއްސާކުރެއްވުމަށް ސިފައިންނާއި ފުލުހުންނަށް އެ ކޮމިޓީން ހުޅުވާލާފައިވާ ކަމަށެވެ.\nއެހެންކަމުން ކޮމިޓީއަށް މައުލޫމާތު ހުށަހަޅުއްވަން އެދޭ ސިފައިންނާއި ފުލުހުން އެ މައުލޫމާތު ރައްޔިތުންގެ މަޖިލީހުގެ ސަލާމަތީ ޚިދުމަތްތަކާ\nބެހޭ ކޮމިޓީގެ އީމެއިލް އެޑްރެސް [email protected]_241 ނުވަތަ ކޮމިޓީގެ މޯބައިލް ނަންބަރ 7798798 އަށް ފޮނުވުމަށް އެ ކޮމިޓީން ވަނީ އެދިފައެެވެ.\nމަޖިލީހުން ވިދާޅުވީ، އެ ކޮމިޓީއަށް މައުލޫމާތު ހިއްސާކުރާ ފަރާތްތަކުގެ މައުލޫމާތު ސިއްރުކުރުމަށް އެދޭނަމަ، އެކަން ފާހަގަކުރުމަށް އެފަރާތްތަކުގެ މައުލޫމާތު ސިއްރުކުރާނެކަމަަށެވެ.\nރައީސް ނަޝީދަށް ހަމަލާ ދީފައިވަނީ މި މަހުގެ ހަ ވަނަ ދުވަހުގެ ރޭ އިރާކޮޅެވެ. އެމަނިކުފާނުގެ ގެކޮޅު ކަމަށްވާ ގ. ކެނެރީގެއިން ނުކުންނަވައިގެން މަޖީދީ މަގުގައި ޕާކްކޮށްފައިވާ އެމަނިކުފާނުގެ ކާރުކޮޅަށް އަރުއްވަން އުޅުއްވަނިކޮށް ދިން ބޮމުގެ ހަމަލާގައި ނަޝީދަށް ސީރިއަސް އަނިޔާތަކެއްވިއެވެ.\nމި ހަމަލާއަށް އެމަނިކުފާނަށް އޭޑީކޭގައި ފަރުވާ ހޯއްދަވައި، ގިނަ އޮޕަރޭޝަންތަކެއްވެސް ކުރެއްވިއެވެ. އެމަނިކުފާނު އިތުރު ފަރުވާއަށް މިހާރު ހުންނެވީ ޖަރުމަން ވިލާތުގައެވެ.\nމެއި 24, 2021 20:40\nއެކިމީހުނައް ބޮޑެތި އިނާމުތައް ދީގެން ތަފާތު ގޮތްގޮތައް ރިޕޯޓްތައް ލިބިއްޖެ ގަބޫލުކުރެވޭ ހެއްކެއްދެއްކޭ މީހަކައް އަނެއްކާވެސް އިނާމެއް ..އޮފީސްތިކުގެ ޓެލެޑުރާމާ އާނަމެއްގާ ތަފާގިނަ ވައްތަރުގެ ވާހަކަ ޖަޖުން ހޮވާ ވާހަކަޔަކައް އަނެއްކާވެސް އިނާމެއް\nމެއި 24, 2021 20:58\nރައްޔިތުންގެ މަޖިލީހުގެ ކުޅަދާނަކަމެއް ހުރިއްޔާ ރިއެކްޓް ނުވެ ޕްރޯ-އެކްޓިވް ވެ ޓެރަރިޒަމްގެ އަމަލުތައް ހުއްޓުވަބަލަ. މިކަން ނުކުރެވެންޏާ ފާޑު ފާޑުގެ ކޮމެޓީތައް ހަދައިގެން މޮޅެތި ގޭމް ކުޅުމުގެ ބޭނުމެއްނެތް.\nމެއި 24, 2021 21:01\nމަޖްލީހަށް ދޭ ބައެއް މައުލޫމާތު ލީކް ވެފަ އެބަ ހުއްޓެވެ. އިތުބާރެއްނުކުރެ ވެއެވެ.\nމެއި 24, 2021 22:56\nކޮންހަމަލާެއް މިކޮވިޑް ކަންތަކުން ސަލާމަތް ނުވަނީސް އެހެންއެއްވެސް ކަމެއްކުރާނެކަމެއްނެތް. ދުވާލަކު އެތައްބަޔަކު މަރުވެ . އެއްމެން ސާމިލްވެގެން މިކަމުން ސަލާމަތްވޭތޯ ބަލަންވީ\nމެއި 26, 2021 16:21\nއެންމެ އިންސާނަކަށްވުރެ ޤައުމު ނިކަމެތިވެގެންދާމަންޒަރު މިފެންނަނީ އެންމެ އިންސާނަކަށްވުރެ4ލައްކަ މީހިުން ގެ އާބާދީއެއް އެތަށްބައެއްގެ އަގުހުރި ފުރާނަ މުހިންމުނުވާމަންޒަރު ފެނިގެން މިދަނީ


Gavaidhaa hilaafah Indonesia gai ulhunu meehaku adhabu dhinee immigration officer akah | Mihaaru\nގަތައްދަސް އަށް ހުކުމް ކުރި ކޯޓްގައި މަޑުކޮށްލައިގެން.\nގަވައިދާ ހިލާފަށް އިންޑޮނީޝިއާގައި އުޅުނު މީހަކު އަދަބު ދިނީ އިމިގްރޭޝަން އޮފިސަރަށް\nވިސާގެ މުއްދަތު ހަމަވުމަށް ފަހު ވެސް ގަވައިދާ ހިލާފަށް އިންޑޮނީޝިއާގައި އުޅުނު އިނގިރޭސިވިލާތުގެ އަންހެނަކު ފުރަން ގޮސް، އެއާޕޯޓްގައި އިމިގްރޭޝަން އޮފިސަރެއްގެ ކަންކަށިމަތީގައި ޖެހި މައްސަލާގައި އޭނާ ހަ މަހަށް ޖަލަށް ލާން ހުކުމްކޮށްފި އެވެ.\nމިކަން ހިނގީ މި ހަފުތާގެ ކުރީކޮޅު އެވެ. ބާލީގެ އެންގްރާ ރާއީ އިންޓަނެޝަނަލް އެއާޕޯޓަށް ދިޔަ އައުޖޭ ތަގައްދަސް، 42، ގެ ވިސާގެ މުއްދަތު ހަމަވެފައިވާތީ 3،500 ޑޮލަރުން ޖޫރިމަނާ ދައްކަން ޖެހޭ ކަމަށް އިމިގްރޭޝަން އޮފިސަރު ބުމުނުން އޮފިސަރުގެ ކަންކަށިމަތީގައި ޖަހައި، ވިސާ ޖަހައިގަންނަން ވެސް މަސައްކަތްކުރި އެވެ.\nމި މަންޒަރު ފެންނަ ވީޑިއޯއެއް ވެސް އިންޓަނެޓްގައި ދައުރުވެފައިވެ އެވެ.\nމީޑީއާތަކުން ރިޕޯޓްކޮށްފައިވާ ގޮތުގައި ތަގައްދަސް ވަނީ ވިސާ ހަމަވުމަށް ފަހު ވެސް ބާލީ 160 ދުވަސް ހޭދަކޮށްފަ އެވެ. އަދި މި މައްސަލާގައި ކޯޓަށް ހާޒިރުވާން ތަކުރާރުކޮށް އެންގުމުން ވެސް ހާޒިރު ނުވުމުން އޭނާ މިދިޔަ ބުދަ ދުވަހު ކޯޓަށް ހާޒިރުކުރީ ފުލުހުންގެ އެހީގަ އެވެ.\nތަގައްދަސް ހަމަލާ ދޭ ވީޑިއޯ.\nގަވައިދާ ހިލާފަށް އުޅުމާއި އިމިގްރޭޝަން އޮފިސަރަށް ހަމަލާ ދިން މައްސަލާގައި އިއްވި ހުކުމަކީ ބޭއިންސާފު ހުކުމެއް ކަމަށް ތަގައްދަސް ވަނީ ބުނެފަ އެވެ. އަދި އޭނާގެ މައްޗަށް އިއްވި ހުކުމް އިސްތިއުފާނު ކުރަން ކޯޓުން ހުށަހެޅުމަށް ފަހު، ތަގައްދަސް ވަނީ އިންޑޮނީޝިއާއަށާއި އެ ގައުމުގެ ކޯޓުތަކަށް ވެސް ވަރަށް ބޮޑަށް ފާޑު ކިޔައިފަ އެވެ.\nއޭނާ ބުނީ އިންޑޮނީޝީއާއަކީ "ކުށުގެ ވެއްޓެއް" ކަމަށާއި "އެއީ ކޮރަޕްޓްވެފައި އޮތް ތަނެއް" ކަމަށެވެ.\nއިތުރު ލިޔުންތައް އިނގިރޭސިވިލާތް އިންޑޮނީޝިއާ ވީސާ


Helmet dhookuraa program anna honi hiru dhuvahu fashanee | Mihaaru\nސިނަމާލެ ބްރިޖު މަތިން އަންހެނަކު ހެލްމެޓު އަޅައިގެން ސައިކަލްގައި ދަނީ އަންނަ މަހުގެ 10 ވަނަ ދުވަހުން ފެށިގެން ސިނަމާލެ ބްރިޖުން ދަތުރު ކުރާނަމަ، ހެލްމެޓް އަޅަން މަޖުބޫރު ވާނެ.---ފޮޓޯ: ހުސައިން ވަހީދު/މިހާރު\nހެލްމެޓް ދޫކުރާ ޕްރޮގްރާމް އަންނަ ހޮނިހިރު ދުވަހު ފަށަނީ\n21 ފެބުރުއަރީ 2019 - 14:032comments\nޓްރާންސްޕޯޓު އޮތޯރިޓީން ކުރި އިއުލާނެއްގައި ބުނީ ހެލްމެޓު ލިބޭނީ އެއްގަމު އުޅަނދު ދުއްވުމުގައި މަގުމަތީގެ އަހުލާގާ ބެހޭ ގޮތުން މައުލޫމާތު ދޭން ބާއްވައި ދެ ގަޑިއިރުގެ ތަމްރީން ސެޝަނެއްގައި ބައިވެރިވެ އެ ޕްރޮގްރާމް ފުރިހަމަކުރާ މީހުންނަށް ކަމަށެވެ.\nމި ޕްރޮގްރާމްގެ ބޭނުމަކީ އުޅަނދު ދުއްވާ މީހުންގެ ހުނަރާއި ގާބިލްކަން އަދި މަގުމަތީގައި އުޅަނދު ދުއްވާނެ ރައްކާތެރި ގޮތްތައް ދަސްކޮށްދީ، ސްޕީޑް ކުރުމަކީ ނުރައްކާތެރި ހާދިސާތަކަށް މަގުފަހިވާ ކަމެއް ކަން އުޅަނދު ދުއްވާ މީހަކަށް އަންގައިދިނުމެވެ.\nޓްރާންސްޕޯޓު އޮތޯރިޓީން ބުނި ގޮތުގައި ޕްރޮގްރާމް ހިންގުމަށް ހަމަޖެހިފައިވަނީ 30 ކިލޯމީޓަރަށްވުރެ ބާރަށް ދުވުމަށް ހުއްދަ އޮންނަ ސަރަހައްދުތަކުގަ އެވެ. އެގޮތުން މާލެ، އައްޑޫ އަދި ލ. އަތޮޅުގެ ގުޅިފައިވާ ރަށްރަށާއި އެ ސަރަހައްދުތަކުގައި ދިރިއުޅޭ ރައްޔިތުންނަށް ޕްރޮގްރާމްގައި ބައިވެރިވެވޭނެ އެވެ.\nTraffic Awareness Program - MTA\nހިލޭ ހެލްމެޓު ލިބޭ ޕްރޮގްރާމްގައި ބައިވެރިވާން ބޭނުންވާ މީހުންނަށް، ރާންސްޕޯޓް އޮތޯރިޓީގެ ވެބްސައިޓް މެދުވެރިކޮށް ނަން ނޯޓްކުރެވޭނެ އެވެ.\nއަންނަ މަހުގެ 10 އިން ފެށިގެން ސިނަމާލެ ބްރިޖާއި ހައިވޭގައި ދުއްވާއިރު ހެލްމެޓް އަޅަން ސަރުކާރުން ވަނީ މަޖުބޫރުކޮށްފަ އެވެ.\nމި ސަރުކާރުގެ ފުރަތަމަ 100 ދުވަހުގެ ތެރޭގައި 5،000 ހެލްމެޓް ބަހަން ވަނީ ނިންމައިފަ އެވެ. އެ ގެނެސްދޭނެ ބަޔަކު ހޯދަން ވެސް ސަރުކާރުން ވަނީ އިއުލާނުކޮށްފަ އެވެ.\nއިތުރު ލިޔުންތައް ދަތުރުފަތުރު މަގުމަތީގެ އެކްސިޑެންޓް ޓްރާންސްޕޯޓް މިނިސްޓްރީ ހެލްމެޓް އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު


ލޮކްޑައުން ކުރުމާއި ގުޅޭ\nކޮވިޑް-19 ފެތުރުމުގެ ބިރު ކުޅުދުއްފުށި ސިޓީގައިވެސް މި ވަނީ ބޮޑުވެފައެވެ. ބަލި ފެތުރުން ކޮންޓްރޯލު ކޮށް ރައްކާތެރިވުމުގެ ގޮތުން އެޅުމަށް ހަމަޖެހިފައިވާ ފިޔަވަޅުތަކުގެ ދަށުން 21 އެޕްރީލް 2020 ގެ (މިއަދު) މެންދުރު 12:00 އިން ފެށިގެން 24 އެޕްރީލް 2020 ގެ 12:00 އަށް ކުޅުދުއްފުށި ސިޓީ ލޮކްޑައުންކޮށް ކާފިއު ހިންގުމަށް ވަނީ ނިންމާފައެވެ.\nމިއީ އަޅުގަނޑުމެން އެއްވެސް މީހަކު ބޭނުންވި ހާލަތެއް ނޫން ކަމުގައި ވާއިރު، މި ކާފިއު ތަންފީޒު ކުރުމަށްޓަކައި ރައްޔިތުންގެ ފުރިހަމަ އެހީތެރިކަމާ އެއްބާރުލުމަށް އެދެމެވެ. މި ވަގުތު ކޮންމެހެން ޒަރޫރީ ބޭނުންތައް ފޯރުކޮށްދިނުމަށްޓަކައި ބޭނުންވާނެ ފާސްތައް ތައްޔާރުކުރުމާއި އަދި ރައްޔިތުންނަށް ކޮންމެހެން ފޯރުކޮށްދޭން ޖެހޭ ހިދުމަތްތައް ފޯރުކޮށްދިނުމަށް ބޭނުންވާ ފަރާތްތަކަށް ދޫކުރާ ހުއްދަތައް ތައްޔާރު ކުރުމުގެ މަސައްކަތްކޮށް ފާސް ދޫކުރުން މިހާރުވެސް ކުރިއަށް ދާ ވާހަކަ ދެންނެވީމެވެ. ފާސްތަކާ ގުޅޭގޮތުން ގުޅުއްވާނީ 6523016، 6523017، 6523018، 6521531 އާއެވެ.\nލޮކްޑައުން ހާލަތުގައި ކާބޯތެކެއްޗާއި އެހެނިހެން ޚިދުމަތްތައް ފޯރުކޮށްދޭ ފަރާތްތަކަށްވެސް ފުރިހަމައަށް އެއްބާރުލުން ދިނުމަށް އެދެމެވެ. ކާބޯތަތި ހޯދުމުގައި ރޭވިގެން އޯޑަރު ދިނުމަކީ މުހިންމު ކަމެއް ކަމުގައި ދެންނެވީމެވެ. ކުޅުދުއްފުށި ސޯޝަލް ސަޕޯޓް ޑެސްކުގެ ޚިދުމަތް 6527173 އަށް ގުޅުވުއްވުމުން ލިބިވަޑައިގަންނަވާނެ ކަމުގައި ދެންނެވީމެވެ. މިވަގުތު ސޯޝަލް ސަޕޯޓް ޑެސްކަށް ގިނަބަޔަކު ގުޅަމުން ގެންދާތީ ރައްޔިތުންގެ ކެތްތެރިކަމާއި އެއްބާރުލުމަށް އެދެމެވެ. ފޯނުން ނުގުޅިއްޖެ ހާލަތެއްގައި ސޯޝަލް ސަޕޯޓް ޑެސްކުގެ ހޮޓްލައިން 9531312 އަށް ވައިބަރ ކުރެއްވުން އެދެމެވެ.\nލޮކްޑައުންގެ ހާލަތު ތަންފީޒު ކުރެވިގެންދާއިރު ރައްޔިތުންގެ ކެތްތެރިކަމާއި އެއްބާރުލުން ދިނުމަކީ އެންމެންގެ ސަލާމަތާ ރައްކާތެރިކަމަށް ކޮންމެހެން މުހިއްމު ކަމެކެވެ. އަދި ސަލާމަތީ ބާރުތަކަށް ފުރިހަމައަށް އެއްބާރުލުން ދިނުމަކީ އަޅުގަނޑުމެންގެ ނުހަނު ބޮޑު އެދުމެކެވެ.


Loluge Fenun Gelli Aamunge Dheelathi Ehee Akah Beynunvefai - Vaguthu\nލޮލުގެ ފެނުން ގެއްލި، އާއްމުންގެ ދީލަތި އެހީއަކަށް ބޭނުންވެފައި\n3 މަސް ކުރިން ( ޑިސެމްބަރު 27, 2020 )\nއައްޑޫސިޓީގެ، ސ.ހިތަދޫ ބިނާޓުގޭ އައިޝަތު މަނިކުފާނު އަކީ އޭނާގެ ދިރިއުޅުން އަމިއްލަ އަށް ކުރާ މަސައްކަތުން ވޭތުކުރަމުން އައި ގެވެހި އަންހެކެވެ.5ކުދިންގެ މަންމަ އެއް ކަމަށްވާ އައިޝަތު މަނިކުފާނަކީ ކުދިންގެ ދިރިއުޅުމާއި އަމިއްލަ ދިރިއުޅުން ހޭހަން ކުރަން މަސައްކަތް ކުރަމުން އައި ހީވާގި ކަނބަލެކެވެ.\nއެހެންނަމަވެސް 2015 ވަނަ އަހަރު އޭނާގެ ލޮލުގެ ފެނުމަށް އައި ބަދަލާއި އެކު އޭނާގެ މުޅި ދިރިއުޅުން ވަނީ ބަދަލުވެފައެވެ. 2015 ވަނަ އަހަރު އެންމެ ފުރަތަމަ އައިޝަތު މަނިކުފާނަށް ފާހަގަކުރެވެން ފެށީ އޭނާގެ ލޮލުގެ ފެނުން ކުރިއަށް ވުރެ އަނދިރިކަމެވެ. އެހެންނަމަވެސް އޭރު އޭނާގެ ލޮލަށް ފުސް އަރާފައި ވުމުން، ލޮލުގެ ފެނުމަށް އައި ބަދަލަކީ އެ ސަބަބާއި ހުރެ އައި ބަދަލެއް ކަމަށް ބެލެވުނެވެ.\nއަދި އޭރު އިންޑިއާއަށް ގޮސް ޑޮކްޓަރަށް ދެއްކި ނަމަވެސް އެކަމުން ހިތްހަމަޖެހޭ ލުޔެއް އޭނާ އަށް ނުލިބޭކަން "ވަގުތަށް" އޭނާ ކިޔާދިން ވާހަކަތަކުން އެނގެއެވެ.\n" ޑޮކްޓަރަށް ދެއްކީމަ އަސްލު ރަނގަޅެއް ނޫން. އެކަމަކު އެންމެ ފުރަތަމަ އެއްކޮށެއް ނޫން އަނދިރިވީކީ. ވަމުން ވަމުން ގޮސް އެއްކޮށް އަނދިރިވީ. ކުރިން ކޮށްއުޅުނު ކަންކަމެއް ނުކުރެވޭ އެއްގޮތަކަށް ވެސް. އެއަށް ވުރެ މާ ހާލަތު ގޯސް. އެހެންވީމަ އެންމެ ދެރައީ." އޭނާ ބުންޏެވެ.\nއުމުރުން 61 އަހަރުގެ އެ އަންހެން މީހާގެ 18 އަހަރު ނުފުރޭ ކުޑަކުއްޖަކުވެސް ހުރި އިރު ކުއްލިއަކަށް ލޮލުގެ ފެނުމަށް އައި ބަދަލާއި އެކު އެތައް ތަކުލީފެއް ވަނީ އުފުލަން ޖެހިފައެވެ. ކުރިން އެހެން މީހަކަށް ބަރޯސާ ނުވެ ކުރަމުން އައި އެތައް ކަމެއް ހުއްޓި، މީހެއްގެ އެހީ އާއި އެކު ނޫނީ ޒަރޫރީ ކަންކަން ވެސް ނުކުރެވޭ ވަރަށް ލޮލުގެ ފެނުން ދަށް ވުމުން އައިޝަތު މަނިކުފާނަށް ވަނީ ބޮޑު ހިތްދަތިކަމަކާއި ކުރިމަތިލާން ޖެހިފައެވެ.\n"ކުދިން ކައިރީގައި ތިއްބަސް ނޭނގޭ. އަލި ވަކިކުރަން އެނގޭ. މީހެއްގެ އެހީއާއި އެކު ނޫނީ ފާހަނާ އަށް ވެސް ނުދެވޭ. އެއްވެސް މީހެއް ވެސް ވަކި ކުރާކަށް ނޭނގޭ. ބައެއް ޑޮކްޓަރުން ބުނަނީ ރަނގަޅު ނުވާނެއޭ. އެކަމަކު ރަނގަޅު ވެއްޖެއްޔާ ރަނގަޅުތާ. އެހެންވީމަ އަދިވެސް މި ބެލެނީ އެހެންގޮތަކުންވެސް ރަނގަޅުވޭތޯ." އޭނާ ބުންޏެވެ.\n2015 ވަނަ އަހަރުން ފެށިގެން އައިޝަތު މަނިކުފާނު ދިރިއުޅެމުން އައީ ލޮލުގެ ފެނުން ރަނގަޅު ނުވެ އެ ހާލުގައެވެ. އޭނާގެ އަންހެން ދަރިފުޅު އައިމިނަތު ޝަމީޒާ ބުނީ ލޮލުގެ ފުސް ކެހުމަށް ޑިސެމްބަރު މަހުގެ3ވަނަ ދުވަހު މާލެ ގެންދިޔައީ މިހާރު އައްޑޫސިޓީގެ ހޮސްޕިޓަލްގައި ހުރި ޑޮކްޓަރެއްގެ ލަފާގެ މަތިން ކަމަށެވެ. މާލެ ދިޔައީ މާލެއިން އޭނާގެ ބައްޔަށް ފަރުވާއެއް ލިބޭނެ ކަމުގެ ފޮނި އުންމީދުގައެވެ. އެހެންނަމަވެސް މާލެ ގޮސް އެއް ލޮލުގެ ފުސް ކެހުމުން ލޮލުގެ ފެނުމަށް ބަދަލެއް ނާންނަ ކަން އެނގުނު ކަން އޭނާ ފާހަގަކުރެއެވެ.\nއަދި އައިޝަތު މަނިކުފާނުގެ ލޮލުގެ ނާރުތަކުގައި މައްސަލަ ހުރިކަން ޑޮކްޓަރުން ވިދާޅުވެފައިވާ ކަމަށް ވެސް ޝަމީޒާ ބުނެއެވެ.\n"2015 އިން ފެށިގެން އެހެންވާން ފެށީ. ކައިރީގައި ޖެހިގެން ހުއްޓަސް މިހާރު ނޭނގޭ. ނާރުގެ މައްސަލަ އެއް އެބަ ހުރެއޭ. ރަނގަޅު ނުވާނެއޭ މިކޮޅުން ބުނަނީ. ފުރަތަމަ އަނދިރިވި އިރު ކައިރިކޮށްގެން ފޯނު ފެނޭ ކުރިން. އެއްކޮށް އަނދިރިވެ ނުފެންނަން ފެށީ 2015 އިން ފެށިގެން. އެންމެ ފުރަތަމަ އެއްލޮލުގަ މައްސަލަ ޖެހުނީވެސް." އޭނާ ބުންޏެވެ.\nޝަމީޒާ އާއި އެހެން ކުދިންގެ އުންމީދަކީ ރާއްޖެއިން ބޭރަށް މަންމަ ގެންގޮސްގެން ނަމަވެސް މަންމަގެ ލޮލުގެ އަލިކަން އަލުން އިއާދަވާނެ ކަމެއް އޮތްތޯ ބެލުމެވެ.\n"އެއް ލޯ ސަކަރާތްވެގެން ގޮސް ފަހުން ދެ ލޯވެސް ސަކަރާތްވީ. ހިތަދޫ ހޮސްޕިޓަލް ޑޮކްޓަރު ބުނީ ރަނގަޅުވާނެއޭ. ދެން މި ފަހަރު މާލެ އައިސްގެން ލޮލުގެ ފުސް ކެހީމަވެސް ރަނގަޅެއް ނޫން. ޑޮކްޓަރު ބުނީ ބޮކީގެ އަލި ފިޔަވާ އެއްވެސް ކަމެއް ސާފު ނުވާނެ ކަމަށް. އެކަމަކު ރާއްޖެއިން ބޭރަށް ގެންދިޔައީމަ ރަނގަޅުވެދާނެއޭވެސް ބައެއް މީހުން ބުނޭ." އޭނާ ބުންޏެވެ.\nއައިޝަތު މަނިކުފާނުގެ ބޭސްފަރުވާ އަށް ދިމާވެފައިވާ އެންމެ ބޮޑު ގޮންޖެހުމަކީ މާލީ ދަތިކަމެވެ.\n"އެންސްޕާއިން ނުކުޅެދޭ މީހުންނަށް ދޭ ފައިސާ އާއި އެކަނިވެރި މައިންނަށް ދޭ ފައިސާކޮޅު އެއްކޮށްގެން އައީ. މިތާ ތިބޭނެ ވަކި ތަނެއް ނެތުމުން ކުއްޔަށް ތަނެއް ހިފައިގެން ތިބެނީ. ދެން ކާން ދަނީ ގަލޮޅުގައި ހުންނަ ތިމާގެ ގެއަކަށް ކުދިންނާއި އެކު. އަތްމަތި ވަރަށް ދަތި. އެހެންވެ އެހީ އަކަށް އެދެން ޖެހުނީ. " އޭނާ ބުންޏެވެ.\nއެހެންކަމުން އައިޝަތު މަނިކުފާނަށް އެހީއެއްވެދެއްވެން އޮތް މާލީ އެހީތެރިކަމެއް ވެދެއްވުމަކީ އެފަރާތުގެ އިޚުލާސްތެރި އެދުމެކެވެ.\nއެކައުންޓް ނަމްބަރު: 7708382160101\nގުޅޭނެ ނަމްބަރު: 7632686\nޑިސެމްބަރު 27, 2020 17:59\nވަރަށް ދެރަވެއްޖެ މިހަބަރު ކިޔާފަ.އަަވަސް ޝިފާއަކަށް އެދެން.\nޑިސެމްބަރު 28, 2020 01:29\nޑިސެމްބަރު 28, 2020 10:29\nމި އަންހެން މީހާއަށް އެޙީވެބަ. ފައިޒަ އަށް ވިހެން.މީ މާބޮޑަ ބޭނުން ޖެހިފަ ހުރި މީހެ


މި އޮފީހަށް ވީޑިއޯ ކޮންފަރެންސް ސިސްޓަމެއް ފޯރުކޮށްދޭނެ ފަރާތެއް ހޯދުމާބެހޭ\n29 ނޮވެމްބަރު 2021\nޕެންޝަން އޮފީހަށް ވީޑިއޯ ކޮންފަރެންސް ސިސްޓަމެއް ފޯރުކޮށްދޭނެ ފަރާތެއް ހޯދުމަށް ކުރެވުނު ނަންބަރު: 216MPAO-CA/IUL/2021/32 އިޢުލާނާ ގުޅިގެން އެކަށީގެންވާ ތަރުހީބެއް ލިބިފައިނުވާތީ އެ އިޢުލާން ބާތިލްކޮށް އަލުން އިޢުލާން ކުރަމެވެ.\nވީމާ، މިކަމަށް ޝައުޤުވެރިވެ ވަޑައިގަންނަވާ ފަރާތްތަކުން މިއޮފީހަށް ވަޑައިގެން މަޢުލޫމާތު ސާފުކުރެއްވުމަށްފަހު، ބީލަން ހުށަހެޅުއްވުން އެދެމެވެ. މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކަށް ބީލަން ހުށަހެޅުއްވުމުގެ ފުރުޞަތު ދެވެން ނޯންނާނެ ވާހަކަ ދެންނެވީމެވެ. އަދި މަޢުލޫމާތު ސާފުކުރެއްވުމަށާއި ބީލަން ހުށަހެޅުއްވުމަށް ކަނޑައަޅާފައިވާ ގަޑި ޖެހުމުގެ ފަހުން ވަޑައިގަންނަވާ ފަރާތްތަކަށް އެ ފުރުޞަތު ދެވެން ނޯންނާނެ ވާހަކަވެސް ދެންނެވީމެވެ.\nބީލަން ހުށަހަޅުއްވާއިރު ކުންފުނި، ޕާޓްނަރޝިޕް ނުވަތަ އަމިއްލަ ފަރުދުންގެ ވިޔަފާރީގެ ރެޖިސްޓްރޭޝަން ކޮޕީ ހުށަހަޅުއްވަންވާނެއެވެ. އަދި ބީލަން ހުށަހަޅުއްވާ ފަރާތަކީ ދިވެހިރާއްޖޭގެ ޕެންޝަނާބެހޭ ޤާނޫނާ އެއްގޮތަށް ޢަމަލުކުރާ ފަރާތެއްކަމުގައިވެސް ވާންވާނެއެވެ.\nތާރީޚު: 02 ޑިސެންބަރު 2021 ވާ ބުރާސްފަތި ދުވަހުގެ 11:00 ގައި\nތާރީޚު: 06 ޑިސެންބަރު2021 ވާ ހޯމަ ދުވަހުގެ 11:00 ގައި


Pakistan ge federation hingan FIFA ge committee ah\nހަތަރު އަހަރު ވަންދެން މައްސަލަ ގަނޑެއްގެ ތެރޭގައި އޮތް ޕާކިސްތާންގެ ފުޓުބޯޅަ ފެޑްރޭޝަން ހިންގަން ފީފާއިން ނޯމަލައިޒޭޝަން ކޮމިޓީއެއް އައްޔަން ކޮށްފި އެވެ.\nވޭތުވެދިޔަ ހަތަރު އަހަރު ތެރޭ، ޕާކިސްތާންގެ ފުޓްބޯޅަ ފެޑްރޭޝަނަށް އަތްގަދަ ކުރުމަށް މަސައްކަތް ކުރީ، ސިޔާސީ ފަރާތްތަކާއި ޝަރުއީ ކޯޓުތަކުންނެވެ. ޕާކިސްތާންގެ ސްޕްރީމް ކޯޓުން އިސްނަގައިގެން އިންތިހާބެއްވެސް ބޭއްވި އެވެ.\nވޭތުވެދިޔަ ސޯޅަ އަހަރު ޕާކިސްތާންގެ ފެޑްރޭޝަންގެ އިސްވެރިޔަކަށް ހުރި ފައިސަލް ސަލާހް ހައްޔާތުއާ ދެކޮޅަށް ޕާކިސްތާންގެ ފުޓްބޯޅައިގެ އެކި ފަރާތްކތަކުން ވަނީ ބޮޑެތި ތުހުމަތުތަކެއް ކޮށްފަ އެވެ. ޕާކިސްތާންގެ ފުޓްބޯލް ފެޑްރޭޝަންގެ އިސްވެރިޔެއްގެ ގޮތުގައި 2003 ވަނަ އަހަރުން ފެށިގެން ހުރީ އޭނާ އެވެ.\nއޭނާ އަށް ކުރެވޭ ތުހުމަތުގެ ތެރޭގައި، 2015 ވަނަ އަހަރު ބޭއްވި އިންތިހާބު އޮޅުވާލައިގެން ފެޑްރޭޝަންގައި ހުންނެވުމޢި ފީފާ އާއި އޭއެފްސީން ދޭ ފަންޑު ނާޖާއިޒު ގޮތުގައި ބޭނުން ކުރުމުގެ ތުހުމަތުވެސް އޭނާގެ މައްޗަށް ކުރެވިފައި ވެއެވެ. އަދި ޕާކިސްތާންގައި އިންޓަނޭޝަނަލް މެޗުތައް ކުޅޭވޭ ފެންވަރުގެ އެންމެ ސްޓޭޑިއަމެއްވެސް ނެތުމަކީ ސާލްހް ޒިނާމާ ނަގަން ޖެހޭ ކަމެއް ކަމަށް ޕާކިސްޓާްގެ ފުޓްބޯޅައިގެ އެކި ފަރާތްަކުން ބުނެ އެވެ.\nބޮޑެތި ތުހުމަތުތަކާއެކުވެސް، ޕީއެފްއެފްގެ މަގާމުގައި ސަލާހް ހައްޔާތު ހުންނެވީ، ފީފާ އާއި އޭއެފްސީގެ އެއްބާރުލުން ލިބިގެންކަން ފާހަގަ ކުރެވެއެވެ. ފީފާއިން ނޯމަލައިޒޭޝަން ކޮމިޓީއެއް އައްޔަން ކުރީ، ފީފާ އާއި އޭއެފްސީން ހާލަތު ދިރާސާ ކުރަން ފޮނުވި ފެކްޓް ފައިޑިން ކޮމިޓީގެ ރިޕޮޓަށް ބިނާކޮށެވެ.\nޕީއެފްއެފްއަށް އައްޔަން ކުރި، ނޯމަލައިޒޭޝަން ކޮމިޓީގެ މަސްއޫލިއްޔަތުގެ ތެރޭގައި ހިމެނެނީ، ޕާކިސްތާންގެ ފެޑްރޭޝަން ދުވަހުން ދުވަހަށް ހިންގުން، ޕާކިސްތާންގެ ފުޓްބޯޅަ ކުލަބުތައް ހަރުދަނާ ކޮށް ކުލަބުތަކުގެ ރަސިސްޓްރޭޝަން ގާއިމު ކުރުން، ފެޑްރޭޝަންގެ އިންތިހާބު ހަރުދާނާ ކޮށް ބޭއްވޭނެ އިންތިޒާމު ހަމަޖެއްސުން އަދި އޭގެ ކުރިން ޕާކިސްތާންގެ ފުޓްބޯޅައިގެ ސަރަހައްދީ އެސޯސިއޭޝަންތަކުގެ އިންތިހާބު ބޭއްވުމެވެ.


vnews - Raees Maumoon Court gai7gadiiru: Meeves Aniyaa!\nރައީސް މައުމޫން ކޯޓުގައި7ގަޑިއިރު: މިއީވެސް އަނިޔާ!\n21 މާޗް 2018\nރައީސް މައުމޫން ކޯޓަށް ހާޒިރުކުރުމަށް މާލެ ގެންނެވި ވަގުތު:-- ވީ ފޮޓޯ: ޔޫސުފް ސޮފްވާން\n"އުމުރުން ދުވަސްވީ މީހުންނަށް އިހުތިރާމް ނުކުރާ، ކުޑަކުދިންނަށް ރަހުމް ނުކުރާ މީހުންނަކީ، އަހަރުމެންގެ ތެރެއިންވާ ބައެއް ނޫންކަމަށް، ކީރިތި ރަސޫލު ޞައްލައްﷲ ޢަލައިހި ވަސައްލަމަ ހަދީޘް ކުރައްވާފައިވެ އެވެ." ޝެއިޚް އަލީ ޒައިދު ކުރެއްވި ޓްވީޓެއްގައި ވިދާޅުވި އެވެ.\nޝެއިޚު ޒައިދުގެ މި މެސެޖަކީ، ކުރީގެ ރައީސް އަލްއުތާޛު މައުމޫން އަބްދުލް ގައްޔޫމް ކްރިމިނަލް ކޯޓަށް ގެންނަވައި، ޝަރީއަތް ނުފަށައި7ގަޑިއިރަށްވުރެ ގިނައިރު ގިނިކަންޏާ ބޭންދެވި މައްސަލައިގައި ކަންބޮޑުވެ ކުރެއްވި ޓްވީޓެއް ކަމުގައި ބެލެވެއެވެ.\nސުޕްރީމް ކޯޓުން 1 ފެބުރުއަރީ 2018 ގައި ނެރުނު އަމުރަކަށްފަހު، އެ އަމުރު ތަންފީޒުނުކޮށް ސަރުކާރުން ކުއްލި ނުރައްކަލުގެ ހާލަތު އިއުލާން ކުރީ ފެބުރުއަރީ މަހުގެ5ވަނަ ދުވަހު އެވެ. އަދި އެރޭ ކުރީގެ ރައީސް މައުމޫން ހައްޔަރުކޮށް ދޫނިދޫއަށް ގެންދެވީ، ރައީސް އަބްދުﷲ ޔާމީންގެ ސަރުކާރު ވައްޓާލަން އުޅުއްވުމުގެ ތުހުމަތުގައެވެ. އެވަގުތުވެސް އެމަނިކުފާނު ވިދާޅުވަމުން ގެންދެވީ ތިމަންމަނިކުފާނު ކުށެއް ނުކުރައްވާ ކަމަށެވެ.\nރާއްޖޭގައި 30 އަހަރުވަންދެން ވެރިކަން ކުރެއްވި، ރައީސް އަލްއުތާޛު މައުމޫން އަބްދުލް ގައްޔޫމް ހައްޔަރުކޮށްގެން 40 ދުވަސް ވަންދެން ޖަލުގައި ގެންގުޅުއްވުމަށްފަހު، މާރިޗް 20 ވީީ އަންގާރަ ދުވަހު ކްރިމިނަލް ކޯޓަށް ގެނައެވެ. ނަމަވެސް ކޯޓަށް ހާޒިރުކޮށް އެމަނިކުފާނުގެ ޝަރީއަތް ނުފަށައި އެތައް އިރެންވަންދެން ބެހެއްޓެވި މައްސަލައިގައި ގިނަބަޔަކު ދަނީ އެކަމާއި ރުޅިގަދަވެ ސޯޝަލް މީޑިޔާގައި ކަންބޮޑުވުން ފާޅުކުރަމުންނެވެ.\nގިނަ މީހުން ބުނާ ގޮތުގައި އެއީ ހަމަ ގަސްދުގައި ރައީސް މައުމޫންގެ ހިތްވަރުފުޅު ބަލިކޮށްލެއްވުމަށާއި، އެމަނިކުފާނަށް ޖެއްސުންކޮށް އަނިޔާކުރުމަށް ހިންގަމުންދާ ކަންކަމެވެ.\nރައީސް މައުމޫންގެ ވަކީލް މުހައްމަދު ފައިސަލް ވިދާޅުވީ 20 ވަނަ ދުވަހު 3:30 ގައި ރައީސް މައުމޫން ކޯޓަށް ހާޒިރުކުރެއްވުމަށްފަހު، އެއްވެސް ސަބަބެއްނެތި ހަތްގަޑި އިރަށްވުރެ ގިނަ ވަގުތު ކޯޓް ތެރޭގައި ބޭންދެވީ އެއްވެސް ސަބަބެއް ނެތިކަމަށެވެ.\n"ރައީސް މައުމޫނަކީ އުމުރުން 80 އަހަރަށްވުރެ މައްޗަށްގޮސްފަ ހުންނެވި ބޭފުޅެއް. ރާއްޖޭގެ ރައީސްކަން 30 އަހަރަށްވުރެ ގިނަ ދުވަހު ކުރައްވާ ރާއްޖެއާއި ރައްޔިތުންނަށް އެތައް ޚިދުމަތްތަކެއް ކޮށްދެއްވާ ރައްޔިތުންގެ އިޙުތިރާމާ ލޯބި ލިބިވަޑައިގެންފަވާ ބޭފުޅެއް. އެހާ ގިނައިރުވަންދެން އެއްވެސް ސަބަބެއްނެތި7ގަޑިރަށްވުރެ ގިނައިރު ގިނިކަންޏާ ބައިންދަވާފަ އިންނެވިކަމީ އަޅުގަނޑު ގަބޫލުކުރާގޮތުގަ އެއްވެސް ރައްޔިތަކު ޤަބޫލުކުރާނެ ކަމެއް ނޫން. ހަމަ އެއާއެކު ޖުޑިޝަރީންވެސް މިކަމާއިމެދު ވަަރަށް ފުންކޮށް ވިސްނަންޖެހޭނެ ކަމެއް. " ވަކީލް ފައިސަލް ވިދާޅުވި އެވެ.\nމި މައްސަލައިގައި ކުރީގެ ރައީސް ނަޝީދުވެސް ވަނީ ކަންބޮޑުވުން ފާޅުކުރައްވާފަ އެވެ. ނަޝީދު ވިދާޅުީ ރައީސް މައުމޫން ކްރިމިނަލް ކޯޓުގައި ހުންނަވާތާ7ގަޑިއިރު ފާއިތުވެއްޖެ ކަމަށާއި ދައުލަތުން އެކަމުގައި އުޅުއްވާ ބޭފުޅުން އެކަމާއި މެދު ވިސްނަވަންޖެހޭނެ ކަމަށވެ.\nޤާނޫނީ ވަކީލް އަދި ކެންދޫ ދާއިރާގެ މެންބަރު އަލީ ހުސެން ވިދާޅުވީ، އެއްވެސް ޝަރީއަތެއް އެކަށީގެންނުވާ މިންވަރަކަށް ދިގުދެމިގެން ދިއުމަކީ، ޖުޑީޝަލް އެތިކްސް އާއި ޚިލާފުކަމެއް ކަމަށެވެ. އަދި ރައީސް މައުމޫން އާއި އެހެނިހެން ބޭފުޅުންވެސް ކޯޓުގައި އެގޮތަށް ބޭތިއްބެވުމަކީ ވަރަށްބޮޑު ގޯހެއް ކަމަށެވެ.\nމި މައްސަލައިގައި ކަންބޮޑުވުން ފާޅުކުރައްވައި، ރައީސް މައުމޫންގެ ޤާނޫނީ ވަކީލުންގެ ޓީމުގައި ހިމެނިވަޑައިގަންނަވާ ހުސެން ޝަމީމް ވިދާޅުވީ، މި ޝަރީއަތްތައް ކުރިއަށްގެންދަނީ ވަކީލުންނަށް ހަގީގަތާ ޚިލާފް މައުލޫމާތު ދީގެން ކަމަށެވެ. އެގޮތުން މުއްދަތުގެ މަޖިލީހަށް ކަމަށް ބުނެ، މުވައްކިލުން ކޯޓަށް ގެންގޮސް ހިންގަމުންދަނީ ޝަރީއަތެއް ގޮތުގައި ކަމަށާއި އެކަމާއި ކަންބޮޑުވާ ކަމަށެވެ. އަދި ޚާއްސަކޮށް ކުއްލި ނުރައްކަލުގެ ޤަރާރެއް ފާސްކޮށް އެ ޤަރާރުގެދަށުން ހިފަހައްޓާފައިވާ "ޖިނާޢީ އިޖުރާއަތުގެ ޤާނޫނު" ގެ ދަށުން ޝަރީއަތްތައް ހިންގުމަކީ ކުރެވޭނެ ކަމެއް ނޫންކަމަށްވެސް ވިދާޅުވި އެވެ.\nރައީސް މައުމޫން ކޯޓަށް ހަޒިރުކުރެއްވުމަށްފަހު، ކޯޓުގައި އެތައް އިރެއްވަންދެން ބޭންދެވުމަށްފަހު، ޝަރީއަތް ކެންސަލްވިކަމަށްބުނެ އަނބުރާ ދޫނިދޫއަށް ގެންދެވި މައްސަލައިގައި އާއްމުރައްޔިތުންވެސް ދަނީ ކަންބޮޑުވުން ފާޅުކުރަމުންނެވެ. މި މައްސަލައިގައި ކަންބޮޑުވުން ފާޅުކޮށްފައި ވަނީ ހަމަ އެކަނި ރައީސް މައުމޫނަށް ތާއީދުކުރާ މީހުން އެކަންޏެއް ނޫނެވެ.\nއެގޮތުން ބައެއް މީހުން ބުނެފައި ވަނީ، އެއްވެސް އިރެއްގައި މައުމޫނުގެ ވެރިކަމަށް ތާއީދު ނުކުރާ ކަމަށާއި، ދުވަހަކުވެސް އެމަނިކުފާނަށް ވޯޓެއްވެސް ނުދެއްވާ ކަމަށެވެ. ނަމަވެސް މިއަދު މިސަރުކާރުން މައުމޫނަށް ކުރިމަތި ކުރަމުންދާ ދުއްތުރާތަކާއި، ދެމުންދާ އަނިޔާތައް ފެނި، މައުމޫނަށް ހަމްދަރުދީވެއްޖެ ކަމަށެވެ. އަދި ޒައްރެއްގެ މިންވަރު އިންސާނިއްޔަތު ކަމެއް ހުރިބަޔަކު އުމުރުން 80 އަހަރުވެފައިވާ މީހަކަށް މިފަދަ ތަކުލީފުތައް ޖައްސައި އަނިޔާ ނުދޭނެ ކަމަށްވެސް އާއްމުންގެ މީހަކު ބުނެފައިވެ އެވެ.\nމި މައްސަލައިގައި ގިނަ ބައެއްގެ ފާޑުކިއުން ސަރުކާރަށާއި، ޖުޑިޝަރީ އަދި ފުލުހުންނަށް އަމާޒުވެފައި ވާއިރު، މިއިން ދޭހަވެގެންދަނީ ރާއްޖޭގައި އިންސާނިއްޔަތާއި ޚިލާފު ކަންކަން އިތުރުވެ އެކަން ހައްދު ފަހަނައަޅާފައިވާ މިންވަރުކަމަށްވެސް ގިނަ ބަޔަކުދަނީ ބުނަމުންނެވެ. އަދި މިކަމުގައި އިންސާނީ ހައްގުތަކަށް ވަކާލާތުކުރަން ޖެހޭ ކޮމިޝަން، ހިއުމަން ރައިޓްސް ކޮމިޝަނގެ ދައުރު އަދާނުކުރާ ކަމަށްބުނެ އެ ކޮމިޝަންގައި ތިއްބެވި ބޭފުޅުންނަށްވެސް ދަނީ ވަރަށްބޮޑަށް ފާޑުކިއަމުންނެވެ.\nމުޣުނީގެ ގެވެށި އަނިޔާގެ މައްސަލައެއް ނެތް: ފުލުހުން\nގާސިމް އިބްރާހިމްފަދަ ބޭފުޅުން މަޖިލީހަށް ހޮވަންޖެހޭ: ނައިބު ރައީސް\nކޯލިޝަންގެ މަންޒަރުތައް މިހާރު ފެންނަނީ އެންމެ ރަނގަޅަކަށްނޫން: ގާސިމް\n1.3 މިލިއަން އެމެރިކާ ޑޮލަރަށް ވިއްކާ ސެންޓު ފުޅިއެއް\nވިލާ ހައި ސްކޫލުގެ ހަމްދޫން ޖެހި ގޯލު ބޭރު މީޑިއާގެ ސަމާލުކަމަށް\n83 އަހަރުގެ މާމައެއް، ހޮބީއަކީ މޯބައިލް ފޯން އެޕްލިކޭޝަން ތައްޔާރުކުރުން\nމިޔަރެއްގެ މޫނު ސިފަވާ އެއާ ކްރާފްޓެއް ރާއްޖެ ގެނެސް ދައްކާލައިފި\nމާދަމާގެ ހުކުރު ނަމާދުގެ ބަންގީގެ އަޑުން މުޅި ނިއުޒިލެންޑް ގުގުމާލާނެ\nލުނބޯހުތުފަނި ބުއިމަށް އެންމެ ރަނގަޅު ވަގުތަކީ ކޮބާ؟\nޝިމާ ގެއްލުނުތާ 26 ދުވަސް: އަދިވެސް ހިލަމެއް ނުވޭ؟!\nހޫނުކޮށް ސައި ބުއިމުން ކެންސަރުގެ ނުރައްކާ އިތުރުވޭ!\nއާމިނަތު އަމީނާ Follow @@AmeenaAna ނޫސްވެރިކަމުގައި ކޮންމެ ރޮނގެއްގައި ވެސް އަމީނާގެ ނަން ފުދެ އެވެ. ހާއްސަކޮށް އަމީނާއަކީ ވަރަށް ކުޅަދާނަ ފީޗާ އާޓިސްޓެކެވެ.


ދަ ޑޮކް: ގްރޫޕް ރޯދަ ވީއްލުމަށް މިވަރެއް ނެތް\nMay 16, 2019 16:47:03\nރޯދަވީއްލާ ގަޑިއަކީ ބައެއް މީހުންނަށް ވަރަށް ހާއްސަ ގަޑިއެކެވެ. ގިނަ މީހުން އެގަޑީގައި ބޭނުންވާނީ ހިތް އެދޭ ރަހަތަކުން އަރުތެރެ ތާޒާކޮށްލުމަށެވެ. ޖީބުން ހަރަދެއް ކޮށްގެން ނަމަވެސް ރޯދަވީއްލާ ގަޑީގައި އެ ލިބޭ ހިތްހަމަ ޖެހުން އޭގެ އެންމެ ފުރިހަމަ ގޮތުގައި ލިބެންޏާ އެދެން ނިމުނީއެވެ.\nރަމަޟާން މަހުގެ ފުރަތަމަ 10އިގެ ދުވަސްތައް ގުނަމުންދާއިރު މާލޭގެ ގިނަ ކެފޭ/ރެސްޓޯރެންޓްތަކުން އަންނަނީ ފޯރިޔާއި އެކު އެމީހުންގެ އިފްތާރު މެނޫގެ މޮޅުކަމުގެ ވާހަކަ ދައްކަމުންނެވެ. އަދި ވާދަވެރި މާހައުލެއްގައި އިފްތާރަށް އޮންނަ ވާދަވެރިކަންވެސް ވަނީ އިންތިހާއަށް އިތުރުވެފައެވެ.\nކޮންމެ މީހަކީވެސް ހުޅުވިފައި އޮންނަ މާހައުލެއްގައި ސާފުވައިން ހިތްހަމަ ޖައްސާލަމުން އިފްތާރަށް އިންސާފުކޮށްލަން ބޭނުންވާނެ މީހެކެވެ. އަދި ރޯދަ ވީއްލުމަށް ފަހު އެންމެ ފަހުގެ ކެއުމެއްގެ ގޮތުގައި މީރު ލުއިކާނާއެއް ނުވަތަ ފޮނި ކާނާއެއް ކާން ބޭނުންވާނެ މީހެކެވެ. އެހެންކަމަށްވަންޏާ ދަ ޑޮކް އަކީ ހިޔާރު ކުރަން ރަނގަޅު ތަނެކެވެ.\nއެސްޓީއޯ ފުޑްކޯޓުގެ ހުޅަނގުން ތިން ވަނަ އަށް، ޔުނިޓު 24ގައި ހުދު ސަތަރީގެ ހިޔަލުގައި، ކުރިމަތީގައި މުދާ އަރުވާ ބޭރުކުރުމަށް ހާއްސަކޮށްފައިވާ ޓީ ޖެޓީގެ ހިތްގައިމު މަންޒަރުތައް ފެންނާނެހެން، 50-60 މީހުންނަށް އެއްފަހަރާ އިފްތާރަށް އިންސާފުކޮށްލެވޭނެ ވަރުގެ ޖާގައެއްގައި އެހުރީ ޑޮކެވެ. ކަޅު ކުލައިން ޖަޒީވެގެން، ހިނިތުންވުމަކާއި އެކު ފެންނާނީ ޑޮކްގެ ވެއިޓަރުންނެވެ.\nޑޮކުން ރޯދަވީއްލުމަށް އަންނަ ފަރާތްތަކަށް އެންމެ ފުރަތަމަ މެހެމާންދާރީ އަދާކުރާނީ މި ދެންނެވި ވެއިޓަރުންނެވެ. އިށީންނާގެ ގޮނޑި ދައްކައި އެވެއިޓަރުން އަބަދުވެސް ތިބޭނީ ކަސްޓަމަރުންނަށް ހިދުމަތެއް ފޯރުކޮށްދިނުމަށް ތައްޔާރަށެވެ. ޑޮކްގެ ވެއިޓަރުންގެ ހިދުމަތަށް ކަސްޓަމަރުން ދިނީ ފަސްތަރިއެވެ.\nޑޮކްއިން ތިން އިފްތާރު މެނޫއެއް ތައާރަފްކޮށްފައިވާއިރު ތިން މެނޫގައިވެސް މާ ބޮޑު އަގުގެ ފަރަޤެއް ނޫޅެއެވެ. އެގޮތުން ހަފްތާ ބަންދަށް ހާއްސަކޮށްފައިވާ މެނޫގެ އަގަކީ 159 ރުފިޔާއެވެ. ހަފްތާގެ އެހެން ދުވަސްތަކުގައި ޑޮކުން ރޯދަވީއްލުމަށް ހާއްސަކޮށްފައިވާ ދެ މެނޫގެ އަގަކީ 129ރުފިޔާއެވެ. ޑޮކުގެ މެނޫތަކުގައި ދިވެހިންނާއި ގުޅޭ ކެއުންތަކާއި، ދިވެހިންގެ މެދުގައި މަގުބޫލު ބޭރުގެ ކެއުންތައްވެސް ހިމަނާފައިވެއެވެ.\n"މިތަނުގެ އިފްތާރު މެނޫ ވަރަށް ރަނގަޅު. އަގާއި އެއްވަރަށް އެހާމެ މީރު. އަދި އެންމެ ހާއްސަ ކަމަކީ މިތަން އެހެންތަންތަނާއި ބަލާއިރު ކްރައުޑެޑް ނޫންކަން. ހަމަޖެހިލައިގެން އިދެ ރޯދަ ވީއްލާލެވޭ. ދެން ވެއިޓަރުންގެ ހިދުމަތްވެސް ވަރަށް އަވަސް" ޑޮކްއިން ރޯދަ ވީއްލި ކަސްޓަމަރެއް ބުންޏެވެ.\nޑޮކްގެ އިފްތާރު މެނޫގެ އެންމެ ހާއްސަ އެއް ކަމަކީ ޑޮކްގެ ޗެފްގެ ހާއްސަ ޑިޝްއަކާއި ޝޯރޓް އީޓްސް އެކެވެ. ކޮންމެ ދުވަހެއްގެ އިފްރާތު މެނޫގައިވެސް ޑޮކްގެ ޗެފްގެ ފަރާތުން ކަސްޓަމަރުންނަށް މި ހަދިޔާ ލިބިގެންދާނެއެވެ.\nޑޮކްގެ އިފްތާރު މެނޫ ދެން އެންމެ ބޮޑަށް ހާއްސަވާ ކަމަކީ އެތަނުގެ ސޫޖީއެވެ. ޑޮކުން ރޯދަ ވީއްލާ ގިނަ ބަޔަކަށް އެންމެ ބޮޑަށް ކަމުދާ ބުއިމަކަށްވެސް ވެފައި އޮތީވެސް އެތަނުގެ މީރު ސޫޖީއެވެ.\n"އެންމެ ފާހަގަކޮށްލެވެނީ މިތަނުގެ ސޫޖީ. މިވަރެއް އަދި ނުދެކެން" ކަސްޓަމަރެއް ބުންޏެވެ. ސޫޖީގެ އިތުރުން ޑޮކްގެ ޗޮކްލެޓު ފަޖްއަކީވެސް އެތަނުން ރޯދަ ވީއްލާ މީހުންހެ މެދުގައި މަގުބޫލު ކެއުމެކެވެ.\nޑޮކުގެ ސާފުތާހިރު ކަމަކީ އެތަނުން ރޯދަ ވީއްލި ގިނަ ކަސްޓަމަރުން ފާހަގަކޮށްފައިވާ ކަމެކެވެ. އެ ކަސްޓަމަރުންގެ ނަޒަރުގައި އާއިލާއާއި އެކުގައި ރޯދަވީއްލަން ނުވަތަ ގުރޫޕު ރޯދަވީއްލުމަަކަށް ޑޮކަކީ އެންމެ އެކަށޭނެ ތަނެކެވެ.\n"ވަރަށް ސާފުތާހިރު މިތަން. ފާހަގަކޮށްލަން ޖެހޭ އެހާ އަޑުގަދަ ނޫންކަން. އެހެންވެ ވަރަށް ފަސޭހަ އަސްލު. ދެން އާއިލާއާއި އެކު ނުވަތަ ގިނަބަޔަކު ރޯދަވީއްލަން އަންނަން ހަމަ ވަރަށް ސަޅިތަނެއް މީ" ޑޮކުން ރޯދަ ވީއްލި އިތުރު ކަސްޓަމަރެއް ބުންޏެވެ.\nޑޮންއިން އިފްތާރު މެނޫއަށް އޯޑަރު ކުރާ ފަރާތްތަކަށް އެތަނުން ވަނީ އެތަކެއް ލުއިފަސޭހަ ގޮތްތަކެއް ހަމަޖައްސައިދީފައެވެ. އެގޮތުން ކަސްޓަމް ބޫކިންގް، ނުވަތަ ކަސްޓަމަރުން ބޭނުންވާ އެއްޗެއް އިފްތާރު މެނޫގައި ހިމަނައިގެން ލިބޭނެ މަގުވެސް ވަނީ ފަހިކޮށްދީފައެވެ. އަދި ޑޮކުން 10 މީހުންގެ އިފްތާރަށް އޯޑަރު ދީފިނަމަ 11 ވަނަ މީހާއަށް އަގަކާއި ނުލައި ރޯދަވީއްލުމެއް ލިބިގެންދާއިރު، 10 އިންސައްތައިގެ ޑިސްކައުންޓެއް ލިބިގެންދާނެއެވެ.\nޑޮކުގެ އިފްތާރަށް ބޫކިންގ ހެއްދުމަށް ގުޅުއްވާނީ : 7938373 ނަންބަރު ފޯނަށެވެ.\nކާނާ ރޯދަ ޖަޒީރާ ދަ ޑޮކް\nMay 20, 2019 15:46:27\nރިޓްރީޓް ހުޅުމާލެ: ހިތްފަސޭހަ މާހައުލެއް، ހިދުމަތުގެ އިތުރުން ރަހަވެސް މީރު